ఎమ్బీయస్‍ - గ్రేట్‍ ఆంధ్ర ఆర్కయివ్స్ ప్రాజెక్టు

**2018 Q4 అక్టోబరు - డిసెంబరు ఆర్టికల్స్**

**(పిడిఎఫ్‍ రూపంలో)**

**విషయసూచిక**

మీ టూ వేటుకు అక్బర్‍ బలి

శబరిమల వివాదం

కెసియార్‍ ప్రభ తగ్గేనా?

ఆర్‍బిఐ - ఆర్థికశాఖ రగడ - 1/2

సిబిఐ - ఆస్థానా ఆ స్థానానికి వచ్చిన వైనం

సిబిఐ - అ-ఆల రగడ

సిబిఐ - సానా సతీశ్‍ అనే తీగ లాగితే...

సిబిఐ - పెంపుడు చిలకల తిరుగుబాటు

ప్రజాకూటమికి 65 వస్తాయా?

ఎగ్జిట్‍ పోల్స్ - బిజెపి బహుపరాక్‍

తెలంగాణ ఫలితాల ప్రభావం

ఒక్క పాటకే యింత ఉలికిపాటా?

బయోపిక్‍ బెంగ

2018 అక్టోబరు కవర్‌ స్టోరీ ఎమ్బీయస్‌: మీ టూ వేటుకు అక్బర్‌ బలి

'మీ టూ' ఉద్యమం ప్రారంభమైనప్పుడు ఏదో కొంచెం సంచలనం చెలరేగుతుంది, తర్వాత చప్పబడుతుంది అనుకున్నారు కానీ యిలా ఏకంగా ఓ కేంద్రమంత్రికే ఎసరు వస్తుందని ఎవరూ అనుకుని ఉండరు. మొదటగా సినీరంగ ప్రముఖుల గురించి ప్రస్తావన వచ్చినపుడు శ్రీ రెడ్డి ధర్మమాని, తెలుగు సినిమారంగంలో యిప్పటికే చూసేశాం కాబట్టి మనం 'సరేలే' అనుకున్నాం. సాధారణంగా హీరోల గురించి, దర్శకనిర్మాతల గురించి ఆరోపణలు రావడం సహజం. తమిళసీమలో గీతరచయితపై వచ్చినపుడు కాస్త వింతగా అనిపించింది. ఆ తర్వాత ముంబయి సినీమావాళ్లు 'డర్టీ పిక్చర్‌'లోకి వచ్చారు. సాధారణంగా యిలాటివి వచ్చినపుడు, అన్నీ అసత్యాలని ఆరోపితులు కొట్టిపారేయడం జరుగుతుంది. ఆరోపణ చేసినవాళ్లు 'నా దగ్గర ఆధారాలు లేకపోయినా... నేను నిజమే చెపుతున్నాను. ఆ విషయం అవతలి వ్యక్తికీ తెలుసు' అంటూ డైలాగుల్లో అంతరాత్మ, మనస్సాక్షి వంటి వాటిని లాక్కు వస్తూంటారు. అదేదో యిద్దరు వ్యక్తుల మధ్య వ్యవహారమనుకుని తక్కినవాళ్లు వ్యాఖ్యానించకుండా ఊరుకుంటారు. వాళ్లతో పని చేసేటప్పుడు కూడా ఆ విషయాలు ప్రస్తావించకుండా గుంభనంగా ఉంటారు.

కానీ యీసారి హిందీ చిత్రసీమలో వ్యక్తులు భిన్నంగా ప్రవర్తించారు. కోర్టులు తీర్పులిచ్చేందుకు ముందే అక్షయ్‌ కుమార్‌, ఆమీర్‌ ఖాన్‌లు తీర్పులిచ్చేసి ఆరోపితులతో పని చేయం అనేశారు. నిందితుడు నేరస్తుడు కానక్కరలేదని అందరికీ తెలుసు. వాళ్లు నటించే సినిమాల ద్వారానే దాన్ని నొక్కి వక్కాణిస్తూ ఉంటారు. లోకంలో ఎవరైనా ఎవరిపైనైనా ఏ నిందైనా వేయవచ్చు. అది నిజమైనా కావచ్చు, అబద్ధమైనా కావచ్చు అనే యింగితంతోనే సత్యమో, అసత్యమో నిరూపించడానికి కొన్ని నియమాలు ఏర్పరచారు. దృఢమైనవి కాకపోయినా, ప్రాథమికంగా తేలకపాటి ఆధారాలున్నా, అనుమానాలున్నా పోలీసులు కేసు పెడతారు. ఆధారాలు కోర్టుకి సమర్పిస్తారు. కోర్టులో విచారణకు జరుగుతుంది. అక్కడ కూలంకషంగా వాదప్రతివాదాలు జరుగుతాయి. సాక్షులు చెప్పేది వాస్తవమో, కాదో నిగ్గు తేలుస్తారు. కళ్లారా చూసినవాళ్లు లేకపోతే సందర్భం బట్టి యితర రకాల సాక్ష్యాలను పరిగణనలోకి తీసుకుంటారు. ముద్దాయి ప్రవర్తన, పూర్వచరిత్ర యిలాటివి న్యాయాధీశుడు గమనిస్తాడు. తొందరపడకుండా, నిదానంగా ఆలోచించి, పాత కేసులు అధ్యయనం చేసి, పోల్చి చూసుకుని అప్పుడు తీర్పు యిస్తాడు. ఇంత కసరత్తు చేసినా దీనిలో లోపం ఉండవచ్చు అనుకుని, యింతకంటె పై కోర్టుకి అప్పీలుకై వెళ్లే సావకాశం కూడా యిస్తోంది మన చట్టం. నిరపరాధిని శిక్షించకూడదు అనే సిద్ధాంతాన్ని పరిపూర్ణంగా నమ్మి యిన్ని నియమాలు ఏర్పరచింది మన దేశవ్యవస్థ.

మరి ఈ అక్షయకుమార్లు, ఆమీర్‌ ఖాన్‌లు నిందితులను యిటువంటి ప్రక్రియకు గురి చేశారా? పోనీ ఆరోపణలు చేసినవారిని పిలిపించి, వారి వాదనలు విని, అవి నిజమేనని వేరే విధంగా ధృవపరుచుకుని, జడ్జి స్థానంలో కూర్చుని సొంత న్యాయస్థానంలో తీర్పు వెలువరించారా? ఎవరు పడితే వాళ్లు జడ్జిలు కాలేరు. దానికి ఎంతో జ్ఞానం ఉండాలి, అధ్యయనం ఉండాలి, అనుభవం ఉండాలి. వీరికి అది ఉందా? వీరి తీర్పు వలన అవతలివాళ్లు జైలుకి వెళ్లటం లేదు కదా అనుకోవద్దు. ఇమేజి పరంగా వాళ్లకు అంతకంటె ఎక్కువ హాని చేశారు వీళ్లు. వాళ్లపై వచ్చిన ఆరోపణలు నిజమేనని మేం నమ్మేశాం అనే కలరింగు యిచ్చారు. కోర్టులో వాళ్లు సచ్ఛీలురనే సర్టిఫికెట్టు వచ్చేదాకా వీళ్లు వాళ్లతో పనిచేయరన్నమాట. అంటే ఎవరైనా కేసు పడేయగానే వీళ్లు వాళ్లపై నేరస్తుడు ముద్ర కొట్టేసి, శిక్ష వేసేస్తారన్నమాట. ఏదైనా సినిమా 90% పూర్తయ్యాక, సాటి ఆర్టిస్టుపై యిలాటి ముద్ర రాగానే అప్పుడు కూడా తప్పుకుంటారా? లేక రిస్కు లేని సినిమాల విషయాల్లోనే యిలాటి నిర్ణయాలు తీసుకుంటారా?

ఇలాటి సందేహం రావడానికి కారణం - ఇప్పటి వ్యవహారాలు చూస్తూ ఉంటే ఎవరి మీదనైనా ఏ బురదైనా చల్లేసి తప్పించుకోవచ్చనిపిస్తోంది. గతంలో అయితే ఆధారాలున్నాయా, సాక్ష్యాలున్నాయా? అనే అతి సాధారణ ప్రశ్నలు అడిగేవారు. పోలీసులూ అవే అడుగుతారు, మన తరఫున వాదించడానికి సిద్ధపడిన లాయరూ అదే అడుగుతారు. ఏదైనా పత్రికకు వ్యాసంగా రాద్దామన్నా దాని ఎడిటరూ అదే అడుగుతాడు. 'రేపు అవతలివాళ్లు ఖండిస్తే ఆరోపణ సమర్థించుకునేందుకు మన దగ్గర మెటీరియల్‌ ఉండాలి కదా' అని కామన్‌సెన్స్‌ పాయింటు అడుగుతాడు. ఇప్పుడు సోషల్‌ మీడియా ధర్మమాని అలా అడిగేవాడు లేడు. సెన్సేషనల్‌గా ఏదైనా రాయగలిగితే చాలు భేష్‌, భేష్‌ అనే జనాభా ఎక్కువై పోయారు. 'మా యింట దున్నపోతు ఈనింది' అని రాస్తే 'దూడను గుంజకు జాగ్రత్తగా కట్టేయి, దానితో సెల్ఫీ దిగి పోస్టు చేయి' అనేవాళ్లు మాత్రమే కాదు, 'మా యింట్లో దున్నపోతు కూడా ఎప్పుడో యీనింది, పబ్లిసిటీ యిష్టం లేక నేను అప్పుడు రాయలేదంతే' అనేవాళ్లూ కోకొల్లలు తయారయ్యారు.

రాసేవాడికి బుద్ధి ఉండనక్కరలేదు, వినేవాడికి వివేకం ఉండనక్కరలేదు, రాసేదానిపై ఒక ఎడిటింగు లేదు, ఒక పర్యవేక్షణ లేదు, ఒక అదుపు లేదు. సోషల్‌ మీడియా వాల్‌, సినిమాహాలు పక్కనున్న గోడలా తయారైంది. ఎవడేం కావాలన్నా పోసేయవచ్చు. సాధారణ సమయాల్లోనే యిలా ఉంటే, ఉద్యమసమయంలో చెప్పనే అక్కరలేదు. అతిశయోక్తులు విపరీతంగా ఉన్నాయని ఫిర్యాదు చేస్తే, 'కవిసమయం' అని సమర్థించుకునేవారు. అతిశయోక్తులు, ఉత్ప్రేక్షలు, అసత్యాలు చెప్పేసినా కవులకు చెల్లిపోతుంది. అలాగే 'ఉద్యమసమయం' అని ఒకటి యిటీవల రూపుదిద్దుకుంది. ఉద్యమంలో ఉండగా కూసిన కూతలకు, బూతులకు, ఆరోపణలకు, చేసిన వాగ్దానాలకు జవాబుదారీ అక్కరలేదని సమర్థించుకుంటున్నారు - ఒకప్పటి ఉద్యమకారులు. ఇప్పుడు 'మీ టూ' కూడా ఉద్యమంలా నడుస్తోందని గుర్తుంచుకుంటే, యీ సమయంలో చేసే ఆరోపణలలో వాస్తవాల గురించి కూడా ఒక అంచనా వస్తుంది.

కానీ అక్షయ్‌ కుమార్‌ తదితరులు యివి అక్షరసత్యాలని నమ్ముతున్నారు. సరే, వాళ్ల యిష్టం. కానీ యీ ధోరణి యిలాటి కేసులకు మాత్రమే పరిమితమా అనే సందేహం వస్తోంది. సినిమా పరిశ్రమలో అనేకమంది పంపిణీ దారులు కేసులు ఎదుర్కుంటూ ఉంటారు - నిర్మాతలకు యివ్వాల్సిన డబ్బులు ఎగొట్టారని. నిర్మాతలూ ఎదుర్కుంటూ ఉంటారు - ఆర్టిస్టులకు, టెక్నీషియన్లకు యిస్తానన్న పారితోషికం యివ్వకుండా ఎగ్గొట్టారని. దర్శకులూ ఎదుర్కుంటూ ఉంటారు - ఫలానా కథ నాదే, నాకు చెప్పకుండా కాపీ కొట్టేశాడనే రచయితల నుండి. ఇక సల్మాన్‌, సంజయ్‌ దత్‌ కేసుల గురించి చెప్పనే అక్కరలేదు. దారుణమైన కేసులవి. మరి వీళ్లు వాళ్లతో నటించడం మానేశారా? తీర్పు వచ్చి మీరు నిర్దోషులని తేలేదాకా మీకూ మాకూ రాంరాం అని అన్నారా? కేసు పడేయగానే షూటింగుకి రామురాము అన్నారా? ఈ 'మీ టూ' వ్యవహారంలో కేసులు పడడం, అవి కోర్టులో ఎడ్మిట్‌ కావడం కూడా కాకుండానే కేవలం సోషల్‌ మీడియాలో వారి రాతలు చూసే స్పందించేశారే! ఎందుకంటారు?

'మీ టూ ఉద్యమానికి మద్దతిస్తున్నాం కాబట్టి మేం బాధితుల తరఫున ఛాంపియన్లం. మేం అటువంటి అకృత్యాలకు పాల్పడలేదు' అని చాటుకోవాలన్న తాపత్రయమే నాకు కనబడుతోంది. మరీ అతి చేస్తే గతి చెడుతుందని కూడా వాళ్లు గుర్తించాలి. అమితాబ్‌కు అప్పుడే ఒకావిడ హెచ్చరిక పడేసింది. రేపుమర్నాడు వీళ్ల మీదా అలాటి ఆరోపణ వస్తే ఏం చేస్తారో మరి? 'మేం బాధితుల పక్షాన నిలబడ్డామన్న కోపంతో నిందితుల తరఫు వాళ్లెవరో ఎవరో మహిళ పేర చేసిన అబద్ధపు ఆరోపణ యిది' అని వాదిస్తారేమో! అలా వాదించడానికే ముందస్తు జాగ్రత్త చర్యగా యిలా చేశారా? ఏమో తెలియదు. శృంగారం యిద్దరు వ్యక్తుల మధ్య వ్యవహారం. నిజానిజాలు వాళ్లకే తెలుస్తాయి. అదీ యిద్దరూ స్పృహలో ఉంటేనే! మద్యం మత్తులో ఉంటే ఆ విషయంలోనూ అస్పష్టత ఉంటుంది. వాళ్లకే సరిగ్గా తెలిసీతెలియనప్పుడు యింకోళ్లకు ఎలా తెలుస్తుంది? కెమెరాల సాక్ష్యం ఉంటే తప్ప! ఎవరో వింతమనస్కులు తప్ప సాధారణ వ్యక్తులెవరూ కెమెరాల ముందు శృంగారంలో పాల్గొనరు కదా! మరి ఆధారాలు ఎలా దొరుకుతాయి అని ఆరోపణలు చేసేవారు అడగవచ్చు. ఈ ప్రశ్న ప్రతీ బలాత్కారం కేసులోనూ ఎదురవుతుంది. దానికి తగిన సమాధానాలు న్యాయవ్యవస్థలో దొరుకుతాయి.

ఇక్కడ కామన్‌సెన్స్‌తో అడిగే ప్రశ్న ఒకదాన్ని యీ 'బాధిత' మహిళలందరూ ఎదుర్కోవలసి వస్తుంది - 'అప్పుడే ఎందుకు చెప్పలేదు?' అని! తెలుగునాట 'ఆ ముక్క లెక్కెట్టుకోడానికి ముందు జెప్పాల' అనే సినిమా డైలాగు ఒక లోకోక్తిగా మారిపోయింది, ఎందుకంటే దానిలో హేతుబద్ధత ఉంది. ఇప్పుడు నోరు విప్పి యింత చెప్తున్నావు కదా, సంఘటన జరిగిన మర్నాడే ఎందుకు చెప్పలేదు? అని ఎవరైనా అడగగలిగే ప్రశ్న. దానికి వీళ్ల దగ్గర ఉన్న స్టాక్‌ ఆన్సర్‌- 'అప్పుడు భయపడ్డాను.'! పోలీసు వాడికి భయపడ్డాను అంటే అర్థం చేసుకోగలం, దొంగ కేసు పెట్టి జైల్లోకి తోస్తాడేమోనని. గూండాకి, రాజకీయనాయకుడికి భయపడ్డాను అన్నా అర్థం చేసుకోగలం. ప్రాణహాని, ఆస్తిహాని ఉందని. పత్రిక ఎడిటరుని చూసి, సినిమా డైరక్టరును, ఆఫీసులో బాసుని చూసి భయపడవలసిన అవసరం ఎంతుంది? ఒప్పుకోకపోతే ఉద్యోగం తీసేస్తాడు, అంతేగా! నీ టాలెంటుతో వేరే చోట వెతుక్కోగలవు కదా! మహా అయితే అక్కడ జీతం తక్కువ వస్తుంది తప్ప తిండికి మాడవు కదా!

'తప్పు చేసినది వాడైతే నేనెందుకు మానేయాలి?' అనేది చాలా విలువైన ప్రశ్న. మాననక్కరలేదు - నీకు ధిక్కరించే, పోరాడే ఉద్దేశం ఉంటే! అతనిపై అతని పై అధికారికి ఫిర్యాదు చేయవచ్చు. అతని డిపార్టుమెంటు నుంచి వేరే డిపార్టుమెంటుకి మార్చమని డిమాండు చేయవచ్చు. సినిమా విషయమైతే నిర్మాతకు ఫిర్యాదు చేయవచ్చు. సినిమా మధ్యలో మానేస్తానని పేచీ పెట్టవచ్చు. ఇవేమీ చేయలేదంటే దాని అర్థం ఏమిటి? నీకు సమ్మతమైనా కావాలి, లేదా పరిస్థితితో రాజీయైనా పడి వుండాలి. అక్బరు విషయంలో ఫిర్యాదు చేస్తున్న వాళ్లు జర్నలిస్టులు.

సాధారణంగా జర్నలిస్టులకు ధైర్యం ఎక్కువ ఉంటుంది. ఎవరో గురించిన వాస్తవాలు బయటపెట్టడమే వాళ్ల పని. వేళకాని వేళల్లో పని చేస్తూ ఉంటారు. మతకలహాలు, కులఘర్షణలు, హింసాత్మకమైన ఎన్నికలు జరిగే చోట్లకు సైతం నిర్భయంగా వెళుతూ ఉంటారు. మారుపేర్లు ఉపయోగించి, తామెవరో చెప్పకుండా సమాచారం సేకరిస్తారు. తెలుసుకున్నది బయటపెట్టడానికి వీల్లేదని బెదిరింపులు వస్తూ ఉంటాయి. అవన్నీ తట్టుకుని ఉద్యోగాలు చేసిన జర్నలిస్టులు యిలాటి విషయాలను బయటపెట్టడానికి జంకారా? భయపడ్డారా? బలాత్కారానికి గురైన ఆదివాసీ మహిళ సైతం పోలీసు స్టేషన్‌ తలుపు తడుతోందే! మీ వృత్తిలో భాగంగా పోలీసు బాసులతో కూడా పరిచయాలుండే మీకు ఫిర్యాదు చేసేందుకు భయమా? ఇదేమైనా నమ్మేట్లుగా ఉందా?

'అతనికి ఉన్న పేరు బట్టి అతనిలాటి వాడని అనుకోలేదు. సరదా మనిషే అనుకున్నాను తప్ప శృంగారపురుషుడని అనుకోలేదు' అని వాదించవచ్చు. 'తోటకూర నాడే చెప్పకపోయావా?' అని ప్రాచీనమైన కథ ఉంది. దానిలోనూ తర్కం ఉంది. పక్కింట్లో తోటకూర దొంగిలించి తెచ్చినపుడే మందలించి ఉంటే, యీ స్థాయి దొంగగా మారేవాణ్నా, యీనాడు జైల్లో పడేవాణ్నా? ఇప్పుడు వచ్చి వలవలా ఏడిస్తే ఏం ప్రయోజనం?' అని ఓ ఖైదీ తల్లిని నిలదీస్తాడు. అలాగే యీ ఆరోపణలు చేసినమ్మాయి తల్లి 'అతను సెక్స్‌జోక్‌ వేయగానే ఆపాల్సింది. అప్పుడు హోటల్‌కు వెళదామా అని అడిగివుండేవాడు కాదు.' అని చెపుతుందేమో!

నిజానికి ప్రతి తల్లి కూతురికి చిన్నప్పటి నుంచి జాగ్రత్తలు చెప్తూనే ఉంటుంది. దానివలన ఆడవాళ్లకు ఒక స్పెషల్‌ ఏంటినా డెవలప్‌ అవుతుంది. ఎవళ్లు మర్యాదస్తులో, కాదో వాళ్లు అతి సులభంగా గ్రహించగలుగుతారు. కొంతమందితోనే కంఫర్టబుల్‌గా ఉంటారు, కొంతమందితో దూరం పాటిస్తారు. అవతలివాడు అనవసరమైన చనువు తీసుకుంటున్నాడని తోచగానే కట్‌ చేస్తారు. కట్‌ చేయలేని స్థితిలో ఉంటే వాళ్లే పని మానుకుంటారు. ఇంటాయన వెకిలి చూపులు చూస్తున్నాడని తోస్తే పనిమనిషే పని మానుకుంటుంది, అలాటిది యింతటి విద్యాధికులు మానుకోలేక పోయారా?

నేరం జరిగినపుడు పోలీసులు వెంటనే పట్టుకోలేరు. అనుమానితులను కొంతకాలం పాటు గమనిస్తారు. అతని జీవనసరళిలో వచ్చిన మార్పును బట్టి విచారణ సాగిస్తారు. చివరకు లింకు దొరుకుతుంది. అలాగే యీ నిందలు వేసేవారు కూడా వాళ్లు చెప్పిన సంఘటన తర్వాత ఎలా ప్రవర్తించారు అనేది గమనిస్తే ఆ ఆరోపణలో నిజానిజాలు తెలియవచ్చు. కానీ దీనికి చాలా ఓపిక కావాలి, తీరిక వుండాలి. ఈ సోషల్‌ మీడియా యుగంలో అంత తీరిక ఎవరికీ లేదు. ఏదైనా వినగానే, క్షణం కూడా ఆలోచించకుండా తీర్పులు యిచ్చేస్తున్నారు. పైగా రేప్‌ను నిర్వచించడం సులభం కానీ సెక్సువల్‌ హెరాస్‌మెంట్‌ను నిర్వచించడం కష్టం. శృంగారపరమైన ఛలోక్తి వేసినా దాన్ని 'ఎడ్వాన్స్‌'గా ముద్ర వేయవచ్చు. 'మరి ఆ అమ్మాయి కూడా అదే జోక్‌ వేసింది కదా' అని అడిగితే 'అది సెన్సాఫ్‌ హ్యూమర్‌' అని వాదించవచ్చు.

'అమ్మాయికి ఆసక్తి ఉన్నా దాన్ని మరుగుపరిచి, మనచేత అడిగించుకుని కానీ బయటపడదు' అనే నమ్మకం మగవాళ్లలో నాటుకు పోవడం చేత కాస్త లీడ్‌ తీసుకుని ఎక్కడైనా వెళదామా? అని అడిగేట్లా చేస్తోంది. అమ్మాయి 'నో' అనే రెండక్షరాల మాటతో అక్కడికక్కడే దాన్ని ఆపేయవచ్చు. లేదా 'సెక్సువల్‌ హెరాస్‌మెంట్‌' అనే పేరుతో యాగీ చేయనూ వచ్చు. ఆ రిస్కు మగవాడు తీసుకోవలసి వస్తోంది. తీసుకోదలచినవాడు బుద్ధిగా ఉండి మంచిపేరు (కొండకచో 'పప్పు') తెచ్చుకోవచ్చు. ఛాయిస్‌ వాళ్లదే! ఉద్యమం అంటూ బయలుదేరాక ప్రతి ఉద్యమంలో లాగే దానిలో కూడా చెత్తా, చెదారం వచ్చి చేరతాయి. కొందరు గుర్తింపు కోసం 'నాకూ అన్యాయం జరిగింది..' అంటూ నినాదాలు అందుకుంటున్నారు. ఇది వేలం వెర్రిగా మారేటప్పటికి సానుభూతి తగ్గుతుంది. 'మరి అప్పుడేం చేశావు? ఏదో ఆశించి మౌనంగా వున్నావ్‌. అన్నీ ఉడిగాక యిప్పుడు అల్లరి పెడుతున్నావ్‌' అని యితరులు అనే ప్రమాదమూ ఉంది.

గ్లామర్‌ ప్రపంచంలోనే కాదు, మామూలు ఆఫీసుల్లోనూ యిలాటివి జరుగుతూనే ఉన్నాయి. మహిళలు వాటిని ఎదుర్కుంటూనే ఉన్నారు. వారి కుటుంబసభ్యులు వారికి అండగా నిలుస్తూనే ఉన్నారు. కానీ అంతా గుట్టుగానే ఉంటోంది. ఇప్పుడు ప్రతీదీ బాహాటపరచుకోవడం ఫ్యాషన్‌ కాబట్టి 'నేను కూడా..' అని చాటి చెప్తున్నారు. ఇది ముదిరితే మహిళలతో కలిసి పనిచేయడానికి మగవారు యిచ్చగించకపోవడం, ఎందుకైనా మంచిదని సాటి మగవాళ్లకే అవకాశాలు కల్పించడం జరిగితే, ఉపాధి అవకాశాల రీత్యా మహిళలకే చేటు కలిగే ప్రమాదం ఉంది.

ఇవన్నీ ఒక ఎత్తయితే అక్బరు రాజీనామా మరొక ఎత్తు. మోదీ అతని చేత ఎందుకు రాజీనామా చేయించాడో అర్థం కావటం లేదు. అక్బరుపై వచ్చిన ఆరోపణలు అతను మంత్రిగా ఉన్నపుడు చేసిన చేష్టలపై కాదు. విదేశాల్లో యిలాటి ఆరోపణలపై రాజీనామా చేసిన మంత్రులున్నారు. కానీ ఆ కేసుల్లో ఆధారాలు చూపుతున్నారు. ఇక్కడ అది జరగలేదు. నైతిక కారణాల వలన.. అంటే మోదీ కాబినెట్‌లో అనేక మంది రాజీనామా చేయవచ్చు. అక్బరు నోరు మూసుకుని కూర్చోకుండా పరువునష్టం దావా వేసినందుకు మోదీకి కోపం వచ్చి దిగిపోమన్నాడు అని ఒక కథనం. పరువునష్టం దావా వేయకపోతే అక్బరు సచ్ఛీలుడైనట్లా? తనపై ఆరోపణలు రాగానే అక్బరు అవన్నీ రాజకీయప్రేరితాలు అన్నాడు. ఒక నాయకుడికి అది సహజం. పరువునష్టం దావా విచారణకు వస్తే అవతలివాళ్లు ఏ ఆధారాలు చూపిస్తారో తెలిసేది. విచారణకు రాకుండానే రాజీనామా చేయించడం దేనికి? అతనిపై ఫిర్యాదు చేసే మహిళా జర్నలిస్టుల సంఖ్య పెరుగుతూ పోవడం వలన.. అని మరో కథనం. అంటే ఒకరితో మిస్‌బిహేవ్‌ చేస్తే ఫర్వాలేదు కానీ పదిమందితో చేస్తే శిక్షించాల్సిందే అనే లాజిక్‌ ఏమైనా ఉందా?

అక్బరుతో యీ దాడి ఆగదు. 'దుర్గాష్టమి నాడు ఒక రాక్షసుడు మరణించాడు' అంది ఒక మహిళా జర్నలిస్టు. మరి దీపావళి నాటి నరకాసురుడు ఎవరో? బిజెపికి సన్నిహితులైన జర్నలిస్టులపై నిందపడితే ఏం చేస్తారో చూడాలి. 2019 ఎన్నికలకై బిజెపి అనేకమంది సినిమా వాళ్లను దువ్వుతోంది. వారిపై యిలాటి ఆరోపణలు వస్తే ఏం చేస్తారో చూడాలి. ఆధారాలు చూపాలంటే కష్టం కానీ, ఆరోపణలు చేయాలంటే యిబ్బందేముంది? ఎడాపెడా చేయవచ్చు. అవతలివాళ్లు విలవిలలాడుతూంటే ఆనందించవచ్చు. ఏది ఏమైనా మనం ఒక గందరగోళపు దశలోకి అడుగుపెట్టాం. పర్యవసానాలు ఎలా వుంటాయో చూడాలి.- ఎమ్బీయస్‌ ప్రసాద్‌ (అక్టోబరు 2018)

**2018 అక్టోబరు కవర్‌ స్టోరీ ఎమ్బీయస్‌: శబరిమల వివాదం**

శబరిమలలో ఒక వయసులో ఉన్న మహిళలు గుళ్లోకి రావచ్చా లేదా అన్న విషయంపై వివాదం చెలరేగుతోంది. పాత వివాదమే, కానీ అందర్నీ అనుమతించవచ్చనే సుప్రీం కోర్టు తీర్పు కారణంగా, యిప్పుడు అల్లర్లు జరుగుతున్నాయి. కేవలం మతపరమైనదే అయితే కాస్త సద్దు మణిగేదేమో కానీ రాజకీయ పార్టీలు కూడా వీటిపై ఒక స్టాండ్‌ తీసుకుని వివాదాన్ని మరింత రగిలిస్తున్నాయి. కామన్‌సెన్స్‌తో ఆలోచిస్తే మహిళల ఆలయ ప్రవేశంపై అనేక సందేహాలు తలెత్తుతాయి. 10 ఏళ్ల నుంచి 50 ఏళ్ల వయసు వరకు ఉన్న మహిళలకు ప్రవేశం లేదట. ఆ వయసులో ఉన్న స్త్రీలు ఆలయం వైపు వెళుతూండగా మహిళా వాలంటీర్లే వెతికి, వేటాడి, తన్ని పంపించేస్తున్న ఫోటోలు పేపర్లలో వచ్చాయి. 50 ఏళ్ల వరకు మెనోపాజ్‌ జరగదు అని ఎవరైనా కచ్చితంగా చెప్పగలరా? 45 ఏళ్లకే అయిపోయినవాళ్ల సంగతేమిటి? 35 ఏళ్లకే గర్భసంచి తీసేసిన వారి సంగతేమిటి? వాళ్ల నెందుకు రానివ్వకూడదు?

అసలు బహిష్టు కావడం అంత అపరాధమా? బహిష్టు ప్రక్రియ లేకపోతే సృష్టే లేదు, ఈ అడ్డుకుంటున్న భక్తులు యీ భూమిపై ఉండే అవకాశమే లేదు. బహిష్టయ్యే మహిళను అంత విలన్‌గా చూడవలసిన అవసరం ఉందా? గతంలో బహిష్టు రోజుల్లో స్త్రీలను నానాహింసా పెట్టేవారు. గాలీ, వెలుతురు రాని గదుల్లో నేలమీద పడుక్కోమనేవారు. తాకేవారే కాదు. ఇప్పుడు చాలా యిళ్లల్లో ఆ పద్ధతి మారింది. దాని గురించి చర్చించడమే అపరాధంగా అనుకునేవారు. ఇప్పుడు టీవీ యాడ్స్‌లో సగానికి సగం ఆ సమయంలో తీసుకునే జాగ్రత్తల గురించే చెప్తున్నారు. దానివలన ప్రపంచం తలకిందులు కాలేదు. ఆడవాళ్ల ఆరోగ్యాలు మెరుగుపడ్డాయి. ఇంటావిడ ఆరోగ్యంగా ఉంటేనే యింటిల్లిపాదీ ఆరోగ్యంగా ఉంటారు. ఇప్పుడు ఆ సమయంలో ఆఫీసులకు వెళుతున్నారు, షాపింగులకు వెళుతున్నారు. ఇంట్లో అందర్నీ ముట్టుకుంటున్నారు. ఈ అనాచారం వలన అనర్థం జరిగిన దాఖలాలున్నాయా?

ఇన్ని చేసినా ఆ రోజుల్లో యింట్లో పూజ చేయరు, గుడికి వెళ్లరు. ఏదైనా పుణ్యకార్యాలుంటే బహిష్టుని వాయిదా వేసుకోవడానికి మందులు వేసుకుంటారు. అది ఒక నమ్మకం. ఆ రోజుల్లో శరీరం అపవిత్రమౌతుందని భావన. నిజానికి విరేచనాలు పట్టుకున్న రోజుల్లో కూడా అలాగే ఫీలవ్వాలి. లేదా గాయపడి, రక్తస్రావం అయ్యే రోజుల్లో కూడా అలాగే ఫీలవ్వాలి. కానీ బహిష్టు సమయంలోనే అలా ఫీలవుతారు ఎందుకో! ఇంట్లో ఎవరైనా పోతే ఏడాది పాటు గుడికి వెళ్లకూడదని, తీర్థయాత్రలు చేయకూడదనీ అనేవారు, కానీ యిప్పుడు దానికి సవరణలు వచ్చాయి. వెళ్లవచ్చు కానీ తీర్థం తీసుకోకూడదని, తీసుకున్నా ఫర్వాలేదనీ... యిలా ఏవేవో చెప్తున్నారు. కొంతమంది ఇంట్లో పూజ కూడా మానేస్తారు, అబ్బే నిత్యపూజ మానకూడదు అని కొందరంటారు. ఎవరి నమ్మకాలు వాళ్లవి. ఏటి సూతం ఉండగా గుడికి ఎందుకు వచ్చావు అని పూజారి నిలదీయడు, సాటి భక్తులు అడగరు. దానివలన కలిగే పాపపుణ్యాలు నీవే అనుకుంటారు.

మరి 'బహిష్టు విషయంలో మాత్రం యింత రచ్చ దేనికి? అదీ ఆ ఒక్క గుడికే?' అని అడిగితే 'అదే మేమూ అడుగుతున్నాం, ఆ ఒక్క గుడికే వద్దంటే దానికే వెళతామని పట్టుబడతారేం?' అని అడుగుతున్నారు ఆందోళనకారులు. ఆ ఒక్క గుడికే ఎందుకు వద్దంటున్నారో తర్కబద్ధంగా చెప్పాలి కదా. ఆయన ఒక్కడే దేవుడా? తక్కినవాళ్లు దేవుళ్లు కారా? ఈయన బ్రహ్మచారి కాబట్టి అంటే హనుమంతుడు బ్రహ్మచారి కాదా? మహారాష్ట్రలో, బెంగాల్‌లో కుమారస్వామి బ్రహ్మచారి, తమిళనాట గణేశుడు బ్రహ్మచారి. వాళ్లెవరూ ఆడవాళ్లను చూసి చలించరు, యీయన మాత్రమే చలిస్తాడా? అంత నిగ్రహం లేదా? వీటికి సమాధానం చెప్పలేక 'దేవుడికి ఆ వయసు మహిళలను చూడకూడదని అనుకునే హక్కు ఉంది, అది కాపాడాలి' అని సుప్రీం కోర్టులోనే వాదించారు. అంటే గుడి ఉన్న మేరకే ఆయన యిల్లా? దేవుడి హక్కు ఆ గుడి ఉన్నంత మేరకే పరిమితమా? విశ్వమంతా ఆయనదే కదా. లోకంలో ఆ వయసు మహిళలు ఎక్కడా లేకుండా చేయవచ్చు కదా! వీళ్ల తమ వాదనలతో దేవుణ్ని మనిషి స్థాయికి దింపేస్తున్నారు. మన కంటె అన్ని విధాలా అతీతుడు, సర్వాంతర్యామి, సర్వవ్యాపి అనుకున్నపుడే దైవభావనకు అర్థం ఉంటుంది.

ఆ వయసు ఆడవాళ్లను రానివ్వవద్దని దేవుడు ఎక్కడా చెప్పలేదు. గుడి ఏర్పరచినవాళ్లు పెట్టిన నియమమది. సాధారణంగా గుడి అనేది ఎలాగైనా ఏర్పడవచ్చు. గిరిజనులు చెట్టుకింద ఓ రాయి పాతి అమ్మవారిగా తలచి, కోళ్లు, మేకలు బలి యిచ్చి మొక్కులు మొక్కుతారు. అవి ఫలిస్తే ఆవిడకు పేరు వస్తుంది. వెంటనే పూజారి వర్గం దిగిపోతుంది. నాలుగు గోడలు కట్టేస్తారు. పైన కలశం పెట్టేస్తారు. ధ్వజస్తంభం అంటారు. ఓ స్వాములారిని పిలిచి కుంభాభిషేకం అంటారు. శుక్రవారం కుంకుమ పూజలంటారు, సుప్రభాతాలంటారు. మడి కట్టుకుని రావాలంటారు. ఇక అప్పణ్నుంచి తొలిభక్తులైన గిరిజనులకు కూడా గర్భగుడిలోకి ప్రవేశం లేకుండా పోతుంది. దేవుడు యివన్నీ చూస్తూనే ఉంటాడు. గతంలో ఎంత మహిమ చూపించాడో, యిప్పుడూ అంతే చూపిస్తాడు. ఈ కొత్త ఆర్భాటాల వలన ఏమీ ఎక్కువ చూపించడు. ఈ విషయాన్ని మనవాళ్లు అనేక కథల ద్వారా ఎన్నోసార్లు చెప్పారు. తిన్నడికి ప్రత్యక్షమైన శివుడు, ఆలయపూజారికి ఓ పట్టాన దర్శనం యివ్వలేదు. తిన్నడు ఎంత అడ్డదిడ్డంగా పూజ చేసినా స్వీకరించాడు.

పూజకు కావలసినది స్వచ్ఛమైన మనసు, మడిబట్టలు కాదు. చిత్తశుద్ధి లేని శివపూజలేల? అని పెద్దలు ఎప్పుడో చెప్పారు. ఇప్పటికే అనేక గుళ్లల్లో ఆచారాలు అంతగా పాటించరు, అయినా మొక్కులు తీరతాయి. కొన్ని గుళ్లల్లో గర్భగుడిలోకి వెళ్లి మూలవిరాట్టును ముట్టుకోవచ్చు. మరి కొన్ని వాటిలో గర్భగుడిలోకి ప్రవేశమే లేదు, ఇంకా కొన్నివాటిలో మూలవిరాట్టును చూడడానికే వీలు లేకుండా చందనం వేసి తాపడం చేసేస్తారు. ఎలా చేసినా అన్ని రకాల గుళ్లకూ ఆదరణ ఉంది. పూజారి గణం గుడిని ఎలా నడపాలనుకుంటే అలా నడుపుతుంది. తిరుపతి వెంకటేశ్వరుడు వైష్ణవ రూపమా, శైవరూపమా? అని వెయ్యేళ్ల క్రితం వివాదం చెలరేగింది. రామానుజుడు వైష్ణవరూపం అని వాదనల ద్వారా నిరూపించారు. ఇప్పుడు ఆ వైష్ణవంలో ఏ సంప్రదాయ ప్రకారం పూజలు జరగాలనే దానిపై యింకా జుట్టూజుట్టూ పట్టుకుంటున్నారు. తమిళనాడులో ఓ గుడిలో ఏనుగుకి వైష్ణవంలోని రెండు పద్ధతుల్లో (తెంగలై, వడగలై) ఏ పద్ధతి ప్రకారం నామం పెట్టాలన్నదానిపై సుప్రీం కోర్టు దాకా వెళ్లారు. ఇలా తన్నుకోమని దేవుడు వచ్చి చెప్పాడా? ఇవన్నీ మన వికారాలు. ఇప్పుడు చూడండి, శబరిమల గుడికి పూజారులు తాళాలేసి వెళ్లిపోయారు, అదేదో తమ సొంత ఆస్తిలా! దేవుడి బట్టి పూజారా? పూజారి బట్టి దేవుడా?

తాము చెప్పిన నియమం ప్రకారం జరగకపోతే గుడి భ్రష్టు పట్టిపోతుందని, దేవుడికి మహిమ తగ్గిపోతుందని, దేవుడు ఆగ్రహం చూపిస్తాడని వీళ్ల వాదన. గతంలో యిలా చెప్పే హరిజనులను గుళ్లలోకి రానివ్వలేదు. తర్వాత గత్యంతరం లేక రానిచ్చారు. రామానుజుడి కాలంలోనే 'మునివాహన సేవ' పేరుతో పూజారే హరిజనుణ్ని భుజాలపై ఎక్కించుకుని లోపలకి తీసుకుని వచ్చాడు. ప్రస్తుతం హరిజన పూజారులు కూడా వచ్చారు. మరి దేవుడి మహిమ తగ్గిపోయిందా? తగ్గిపోయిందని వీళ్లు చెప్పగలరా? ఒప్పుకుంటారా? తిరుపతి గుడికి హరిజనులే కాదు, మ్లేచ్ఛులు కూడా వస్తున్నారు. పరమనీచులు, ప్రజాధనాన్ని దోపిడీ చేసినవారు, హంతకులు, పన్ను ఎగవేతదారులు మంత్రులై, విఐపిలై అర్చకగణం చేత పూర్ణకుంభాలతో ఆహ్వానాన్ని అందుకుంటున్నారు. అయినా స్వామి వారి మహిమ తగ్గిందా? తగ్గితే అంతమంది భక్తులు తండోపతండాలుగా ఎందుకు వస్తున్నారు? రోజుల తరబడి క్యూలో ఎందుకు కాచుకుంటున్నారు?

సమాజంలో కాని, మతంలో కాని సంస్కరణలు జరుగుతూనే ఉంటాయి. ఇస్లాంలో కూడా అనేక దేశాల్లో మార్పులకు గురైంది. టర్కీలో కెమాల్‌ పాషా ఖలీఫా వ్యవస్థను తీసి అవతల పారేశాడు. అతి ఛాందసంగా ఉన్న సౌదీ అరేబియాలో కూడా యిప్పుడు కొన్నిటిని సంస్కరిస్తున్నారు. ఇండోనేసియా వంటి దేశాల్లో ఉదారవాదం ఎప్పుడో ఉంది. క్రైస్తవంలో కూడా ఒకప్పుడు చర్చిదే సర్వాధికారం. శాస్త్రపరిశోధనలను అడ్డుకునేది. ఇప్పుడు దాని ప్రాబల్యం తగ్గిపోయింది. జనాలు పట్టించుకోవడం మానేశారు. మన హిందూ సమాజంలో కూడా సతీసహగమనం, బాల్యవివాహాలు వంటివి పోయాయి. వితంతువు పునర్వివాహం చేసుకుంటే ధర్మం నాశనమై పోతుంది అని గగ్గోలు పెట్టారు ఛాందసులు. వీరేశలింగం వంటి వారు గట్టిగా నిలిచి పోరాడారు. ఇది వరకు భర్త పోతే శిరోముండనం చేయించి, తెల్ల చీర కట్టించేవారు. సకేశి చేతి వంట తినేవారు కారు. మరి ఇప్పుడు? రంగు చీరలు కట్టడమే కాదు, బొట్టు కూడా పెట్టుకుంటున్నారు. కొందరు మంగళసూత్రాలు కూడా తీయడం లేదు. 'నా భర్త నా మనసులోనే సజీవంగా ఉన్నాడు' అని ప్రకటిస్తున్నారు. ఈ 'అనాచారం' వలన సూర్యుడు తూర్పున ఉదయించడం మానేశాడా? కులగిరులు తల్లడిల్లాయా?

ఈ ఆచారాలు మనం సృష్టించుకున్నవే. దేవుడు వచ్చి చెప్పలేదు. ఈ వికారాలు మనలోనే ఉన్నాయి. సమాజం ఆమోదించినది చెల్లుబాటు అవుతుంది. సమాజం నిరంతరం మార్పు వైపు నడుస్తూ ఉంటుంది. యువత పుట్టుకువచ్చి వ్యవస్థపై ప్రశ్నలు సంధిస్తూ ఉంటారు. సమాధానం చెప్పలేని ఛాందసులు దేవుడి పేరుతో వాళ్ల నోరు నొక్కుతూ ఉంటారు. ప్రశ్నలు అడిగేవారు ఎక్కువైనప్పుడు ఛాందసుల నోళ్లు మూతపడతాయి. కొత్త పద్ధతే ఆమోదయోగ్యం అవుతుంది. మరి కొంతకాలానికి యీనాటి కొత్తదానిపై మళ్లీ ప్రశ్నలు వస్తాయి. అప్పుడు మళ్లీ యింకో కొత్తది వస్తుంది. ఇదీ పరిణామక్రమం. ఇక్కడ గమనించవలసిన దేమిటంటే విశ్వాసం చెదరకుండానే సంస్కరణలు జరుగుతున్నాయి. ఇన్ని మార్పులు వస్తున్నా హైందవ సమాజంలో ఆస్తికులు, విశ్వాసుల సంఖ్య పెరుగుతోందనడానికి తార్కాణం - నానాటికీ పెరుగుతున్న గుళ్లు, వాటి ఆదాయం.

సమాజం దాని పాటికి అది మారుతూ ఉంటే మరి దానికి నాయకత్వం వహిస్తున్న ప్రభుత్వం ఏం చేయాలి అనేది ముఖ్యమైన ప్రశ్న. సంస్కరణలో న్యాయం ఉన్నట్లు తోస్తే వారికి మద్దతు యివ్వాలి. బ్రిటిషు ప్రభుత్వం అదే చేసింది. సతీసహగమనం రూపు మాపడానికి ప్రయత్నించిన రాజా రామ్‌మోహన్‌ రాయ్‌కు, వితంతువివాహాలకు కృషి చేసిన వీరేశలింగానికి ఛాందసుల బారి నుంచి రక్షణ కల్పించింది. తిరువాన్కూరు ప్రభుత్వానికి దివాన్‌కి పని చేసిన సిపి రామస్వామి అయ్యర్‌, తన రాజ్యంలోని స్త్రీలు మూఢాచారాల చేత రవిక ధరించటం లేదని గమనించి ఆ అనాగరిక ఆచారాన్ని మాన్పించడానికి రవిక ధరించకపోతే జరిమానా వేస్తానని ప్రకటించాడట. రవిక లేకుండా ఆయన కంట పడితే శిక్షిస్తాడని మహిళలు భయపడేవారట. చివరకు పట్టుదలతో ఆయన అది మాన్పించాడు. దాని వలన అనర్థం ఏమీ రాలేదు కదా! కేరళ నాశనం కాలేదు కదా! ఏది మంచిది, ఏది కాదు అనే విషయంలో ప్రభుత్వమే దిశానిర్దేశం చేయాలి.

అయితే ప్రజల్ని ఓటుబ్యాంకులుగా చూసే పోకడను ప్రభుత్వాలను అలవర్చుకున్నాక యీ బాధ్యతను విస్మరిస్తున్నాయి. ఎగదీస్తే బ్రహ్మహత్య దిగదీస్తే గోహత్య అన్నట్లు, ఛాందసులు, ఆధునికులు ఎవరి వైపు మొగ్గినా ఆ వర్గం ఓట్లు పోతాయనుకుని భయపడి నిర్ణయాలను కోర్టులపైకి నెట్టేస్తున్నారు. కావాలంటే వాళ్లను తప్పు పట్టమని వాళ్ల ఉద్దేశం. ఎవరేమడిగినా 'విషయం కోర్టులో ఉంది' అని చెప్పవచ్చు. అలా చెప్పే గునపాన్ని నానబెట్టినట్లు రామమందిరాన్ని కోర్టులో నానబెట్టారు. కోర్టు ప్రతీదీ జడ్జ్‌ చేయనక్కరలేదు, మత పెద్దల మధ్య చర్చ పెట్టి, ప్రభుత్వమే ఓ నిర్ణయం తీసుకోవాలి. సరే కోర్టు వాళ్లు ఏళ్ల తరబడి నానావాదనలూ విని ఏదో ఒక తీర్పు చెప్పారనుకోండి. అప్పుడు కూడా దాన్ని అమలు చేయటం లేదు. దాన్ని రద్దు చేసేట్లు ఆర్డినెన్సులు తెస్తున్నారు. షా బానో కేసులో రాజీవ్‌ అదే పొరపాటు చేశాడు, ముస్లిం ఓట్లు పోతాయేమోనని. దాని ద్వారా ముస్లిం ఛాందసులను తృప్తి పరిచాను, యిక హిందూ ఛాందసులను తృప్తి పరచాలనుకుంటూ అందరూ మర్చిపోయిన రామమందిరాన్ని తెరిపించాడు. చివరకు ఏమైంది? ఎవరూ ఓట్లేయక ఎన్నికలలో ఘోరంగా ఓడిపోయాడు.

ఇప్పుడు మోదీ ప్రభుత్వం ముమ్మారు తలాక్‌ విషయంలో మా స్టాండ్‌ యిది అని కోర్టులో ధైర్యంగా చెప్పింది, ముస్లిం మహిళల, ఉదారవాదుల, అభ్యుదయవాదుల జేజేలు అందుకుంది. ప్రభుత్వమంటే అలా ఉండాలి. ఆ ధైర్యాన్ని శబరిమల వంటి విషయాలలో కూడా ప్రదర్శించినపుడు యింకా ఎక్కువ జేజేలు అందుకుంటుంది. కానీ కేరళ బిజెపి ఏమంటోంది? శబరిమల విషయంలో సుప్రీం కోర్టు తీర్పుపై రాష్ట్ర ప్రభుత్వం రివ్యూ పిటిషన్‌ వేసి, యథాతథ పరిస్థితి కొనసాగించాలట. లేదా ఆ తీర్పును తోసిరాజంటూ ఆర్డినెన్సు తేవాలట. అలా అయితే కోర్టుకి వెళ్లడం దేనికి? మామూలుగా ఉప్పూ, నిప్పూగా ఉండే బిజెపి, కాంగ్రెసులో కేరళలో యీ విషయంలో ఒక్కటై ఉమ్మడి శత్రువైన సిపిఎం ప్రభుత్వాన్ని యిరకాటంలో పెడుతున్నాయి. కేరళ ప్రభుత్వం 'మేం తీర్పు అమలు చేస్తున్నాం, వెళదామనుకున్నవాళ్లకి రక్షణ కల్పిస్తాం' అని తీసుకున్న స్టాండ్‌ కరక్టు. అమిత్‌ షా వచ్చి కోర్టు ఆదేశాలను మన్నించడం ద్వారా కేరళ ప్రభుత్వం భక్తులను కష్టపెడుతోందని వ్యాఖ్యానించి వెళ్లాడు. అరుణ్‌ జేట్లే రాజ్యాంగవాదులు (కాన్‌స్టిట్యూషనిస్టులు) దేవుడి కంటె కోర్టు ఎక్కువనుకుంటున్నారు అని వ్యాఖ్యానించాడు.

వ్యక్తిగతంగా యీ విషయంలో నేను ఫీలయ్యేది రాస్తాను. కేరళలో ప్రధానమైన దేవుడు గురువాయూరప్పన్‌, తర్వాత అనంత పద్మనాభస్వామి. అయ్యప్ప గిరిజనుల్లో ప్రాచుర్యంలో వుండి తర్వాతి రోజుల్లో వెలుగులోకి వచ్చిన దేవుడు. అందువలన అష్టాదశ పురాణాల్లో అయ్యప్ప ప్రసక్తి కనబడదు. గిరిజనుల్లో ఉండే మూఢాచారాలతో ప్రారంభమైన గుడి తర్వాతి కాలంలో పూజారి వర్గం కైవసమై ఉంటుంది. మహిళలు రాకూడదన్న నియమం గురువాయూరులో, పద్మనాభస్వామి గుళ్లలో లేదు కానీ శబరిమలలో ఎందుకుంది అంటే అది దుర్గమారణ్యంలో ఉంది. మగవాళ్లకే భద్రత ఉండదు. ఇక ఆడవాళ్లకు మరీ కష్టం. పైగా 40 రోజుల పాటు బ్రహ్మచర్యం పాటించాలనే నియమం ఉంది. యాత్రలో పక్కన మహిళ వుంటే ప్రలోభానికి గురయ్యే ప్రమాదం ఉంది. శబరిమల నుంచి తిరిగి వచ్చే భక్తులు ఎంత ఆబగా తింటారో, తాగుతారో మనం కళ్లారా చూడవచ్చు. మానవసహజమైన కోరికను అణుచుకుని అన్నీ ఉగ్గబట్టుకుని వాళ్లు నియమం పాటిస్తున్నపుడు, వాళ్ల పక్కన ఆడవాళ్లను పంపించి, మరింత పరీక్షలకు గురి చేయడం భావ్యం కాదని ఆ నిషేధాన్ని పెట్టి వుండవచ్చు. ఈ మండలదీక్ష గురువాయూరప్పన్‌కు, పద్మనాభస్వామికి లేదు.

అయితే యిప్పుడు పరిస్థితులు మారాయి. గత కొన్ని దశాబ్దాలుగా శబరిమల మార్గంలో ఎన్నో సౌకర్యాలు వచ్చాయి. మహిళా పోలీసు స్టేషన్లు వచ్చాయి. అత్యాచారాలు జరగకుండా వాళ్లు ఆపగలరు. అందువలన మహిళలు వెళ్లినా అప్పటి మాదిరిగా ప్రమాదాలు జరిగే ఆస్కారం లేదు. ఇక బహిష్టు విషయానికి వస్తే, ఆ సమయంలో పూజ చేయకూడదనే ఆచారాన్ని యింకా పాటిస్తున్నాం కాబట్టి ఆ దిశగానే ఆలోచిద్దాం. యుక్త వయసులో ఉన్న మహిళ 40 రోజుల పాటు బహిష్టు కాకుండా ఉండడం అసంభవం కాబట్టి వాళ్లు మండల దీక్ష తీసుకోలేరు. అందువలన వాళ్లు 18 మెట్లు ఎక్కడానికి అవకాశం లేదు. మండల దీక్ష తీసుకోకుండా మామూలుగా వెళ్లే మగభక్తులతో పాటే వాళ్లూ వెళ్లి దర్శనం చేసుకోవడానికి అభ్యంతరం ఎందుకు పెట్టాలి? ఒకవేళ బహిష్టు సమయంలోనే వాళ్లు గుడికి వచ్చేశారనుకోండి, దాని వలన వచ్చే పాపఫలితాన్ని వాళ్లే అనుభవిస్తారు కదా! నీకేం పోయింది. దేవుడు వాళ్ల సంగతి చూసుకోలేడా? చూడమని నీకు పవరాఫ్‌ ఎటార్నీ యిచ్చాడా? నీ పక్కనున్న మగభక్తుడు పళ్లు తోముకోకుండా వచ్చాడో, పరగడుపునే సారా పట్టించేడో నువ్వు నోట్లో నోరు పెట్టి గమనిస్తున్నావా? వాడి పాపాన వాడే పోతాడు అని ఊరుకోవటం లేదా? ఆడవాళ్ల దగ్గరకు వచ్చేసరికే యీ పోలీసింగ్‌ ఎందుకు? వాళ్లేదో వేరే స్పీసీస్‌ అయినట్లు యింత అల్లరెందుకు? నీకు జన్మనిచ్చినదే ఆడది, ఆ విషయం గుర్తు పెట్టుకుని నియమాలు ఏర్పరచు.

అయితే యీ సంస్కరణ కోసం పోరాడుతున్నాం అనే పేరుతో అన్యమతస్తులు అనుమతి లేకుండా లోపలకి చొచ్చుకు రావడం అత్యంత అభ్యంతరకరం. మనం కూడా గురుద్వారాల్లోకి, మసీదుల్లోకి, చర్చిల్లోకి వెళ్లవచ్చు. కానీ వారి నియమాలకు లోబడి ప్రవర్తించాలి. ఇంకోళ్ల యింటికి వెళ్లినపుడు కూడా చెప్పులిప్పి రండి అంటే చెప్పులు విప్పాలి. గుడి అనేది ఆ మతస్తులు ఏర్పరచుకున్న ప్రార్థనాలయం. దానిలోకి యిష్టం వచ్చినట్లు చొరబడడం వారి భావాలను కించపరిచినట్లే. కావాలంటే ఆ మతంలో రావలసిన సంస్కరణల గురించి పబ్లిక్‌ ప్లాట్‌ఫాంలపై వాదించవచ్చు, సూచించవచ్చు. ఉదాహరణకి ఇస్లాంలో బహుభార్యాత్వం అనుమతించకూడదు అని మనం వాదించవచ్చు. అంతేగానీ వాళ్ల యింట్లో పెళ్లికి వెళ్లి అల్లరి చేయకూడదు. అలా చేయగలిగే హక్కు వరుడి మొదటి భార్యకు ఉంటుంది. శబరిమలపై సుప్రీం కోర్టు అక్టోబరు 31న మళ్లీ ఏదో చెప్తుందట. ఏం చెప్తుందో చూద్దాం. ఈలోగా గ్రహించవలసిన దేమిటంటే 'భక్తుల మనోభావాలు దెబ్బతింటాయి' అనే పేర ఆందోళన కారుల ఆటలు సాగనీయకూడదు. గుళ్లోకి మహిళలను రానివ్వకూడదనే వాళ్లు మాత్రమే భక్తులా? రానిస్తే ఏం పోయింది అనేవాళ్లు భక్తులు కారా? ఇలాటి ఆంక్షలు భరించలేకనే అనేకమంది నిమ్న వర్గీయులు క్రైస్తవంలోకి మారారు, మారుతున్నారు. అది గుర్తించాలి, యీ హిందూ ఛాందసవాదులు! -ఎమ్బీయస్‌ ప్రసాద్‌ (అక్టోబరు 2018)

|  |  |  |
| --- | --- | --- |
|  |  |  |

2018 నవంబరు ఎమ్బీయస్‌: ఆర్‌బిఐ - ఆర్థికశాఖ రగడ - 1/2

కేంద్ర ఆర్థికశాఖకు, రిజర్వు బ్యాంకుకు మధ్య గొడవలు జరిగి రచ్చకెక్కిన విషయం అందరికీ తెలుసు. దాని గురించి వివరంగా చర్చించే ముందు సాంకేతిక విషయాల జోలికి పోకుండా జరుగుతున్నదేమిటో సింపుల్‌గా చెప్పేస్తాను. చాలా ఏళ్లగా ప్రభుత్వాలు ప్రభుత్వ రంగ బ్యాంకులను కామధేనువులుగా చూస్తున్నాయి. ఏ పార్టీకి చెందిన ప్రభుత్వమైనా సరే, కొన్ని దశాబ్దాలుగా ప్రభుత్వరంగ సంస్థలన్నిటిలో జోక్యం చేసుకుని తనకు కావలసిన వాళ్లని అధిపతులుగా నియమించి, వాళ్ల చేత తమకు అనుకూలంగా నిర్ణయాలు తీసుకునేట్లా చేసి, వాటి నిర్వహణ చెడగొట్టి మూతపడే స్థితికి తీసుకుని వచ్చి అప్పుడు వాటిని ప్రయివేటు రంగానికి అప్పగించేస్తున్నారు. తద్వారా ప్రభుత్వరంగం అంటే ప్రజాధనం మేసేసే తెల్ల ఏనుగని, ప్రయివేటు రంగమంటే సామర్థ్యానికి మారుపేరని ప్రజల్లో అభిప్రాయం కలిగిస్తున్నారు. ఉదాహరణకి చెప్పాలంటే ఎయిర్‌ ఇండియా, ఇండియన్‌ ఎయిర్‌లైన్సు రెండింటిని విలీనం చేశారు. చేసేముందు యుపిఏ ప్రభుత్వం వాటి చేత విడివిడిగా బోల్డు విమానాలు కొనిపించేసింది. విలీనం తర్వాత వాటి నిర్వహణాభారం తలకు మించిన భారమై నష్టాల బారిన పడింది. ఇప్పుడు దాని వైఫల్యాన్ని ప్రభుత్వరంగ సంస్థల నెత్తిన చుడుతున్నారు. అంతమాత్రం చేత దాని సిబ్బందికి సామర్థ్యం లేదని అర్థం కాదు. ప్రభుత్వ జోక్యం వలననే యిలాటి పరిస్థితి దాపురించింది.

అదే విధంగా ప్రభుత్వ బ్యాంకులు. బ్యాంకు సిబ్బంది ఎంతో సామర్థ్యంతో నిజాయితీగా పనిచేసినా, వాటికి నష్టాలు రావడానికి కారణం - ప్రభుత్వజోక్యం! బ్యాంకు డైరక్టర్లను, అధినేతలను నియమించే అధికారం ఆర్థికశాఖ ద్వారా ప్రభుత్వం తన దగ్గరే అట్టేపెట్టుకుంది. తనకు కావలసిన వాళ్లందరికీ ఋణాలు యిప్పించుకుంటూ వచ్చింది. ఓ స్థాయి అధికారులు వాటిని వసూలు చేయబోతే అడ్డుకుంటూ వచ్చింది. వారిని నియంత్రించడానికి తను నియమించిన అధినేతలను, డైరక్టర్లను వాడుకుంది. వీళ్లు ప్రభుత్వానికి అనుకూలురుగా వున్న పారిశ్రామికవేత్తలకు, ప్రయివేటు రంగానికి మేలు చేస్తూ పోయారు. ఒక తాజా ఉదాహరణ చూస్తే అర్థమవుతుంది. స్టేటు బ్యాంక్‌ ఆఫ్‌ ఇండియా గత కొన్ని సంవత్సరాలుగా అనేక బడా డిఫాల్టర్ల బాకీలను రద్దు చేసేసింది. అనేక మంది ఋణాలు చెల్లించకపోయినా ఏ చర్యా తీసుకోకుండా ఊరుకుంది. ఆ విధంగా ప్రయోజనం పొందినవారిలో రిలయన్సు కూడా ఉంది. స్టేటుబ్యాంక్‌కు 4 సంవత్సరాలు అధినేతగా పని చేసి రిటైరైన అరుంధతీ భట్టాచార్యను ఏడాది తర్వాత కృతజ్ఞతాపూర్వకంగా రిలయన్సు 5 సం.ల పాటు తన సంస్థలో ఇండిపెండెంటు డైరక్టరుగా నియమించింది.

ఇది దశాబ్దాలుగా సాగుతున్న వ్యవహారం. దీనివలన నిరర్ధక ఆస్తులు (ఎన్‌పిఏలు) పెరుగుతూ పోయాయి. ఋణాలు యివ్వవద్దని బ్యాంకులకు చెప్పలేం. వాటి పనే అది. అప్పులిచ్చి వడ్డీలు సంపాదించి, వాటితోనే డిపాజిట్లు పెట్టినవారికి వడ్డీ లివ్వగలుగుతారు. అయితే అప్పులిచ్చి కాళ్లు జాపుకుని కూర్చుంటే కుదరదు. వాటిని వసూలు చేయాలి. వసూలు చేయాలంటే అప్పులిచ్చేటప్పుడు సకల జాగ్రత్తలు తీసుకోవాలి. వాళ్లు హామీగా పెట్టే ఆస్తుల విలువను సరిగ్గా మదింపు వేయాలి. ఖాతా ఖాయిలా పడుతూంటే మేలుకొని వసూలు చేసేయాలి. ఋణగ్రస్తుడి ఆస్తులు జప్తు చేసే ప్రయత్నాలు మొదలుపెట్టాలి. అయితే యిది జరగకుండా ప్రభుత్వంలోని పెద్దలు అడ్డుపడుతూ వచ్చారు. తనఖా పెట్టిన ఆస్తుల విలువ ఎక్కువ చేసి చూపమని, హామీలు లేకుండా అప్పులివ్వమని, కఠిన చర్యలు తీసుకుంటూంటే వద్దని, యిలా అడుగడుగునా బ్యాంకు యాజమాన్యాలకు సంకెళ్లు వేస్తూ పోయారు. నాయకుల ప్రాపకం కోసం బ్యాంకు అధినేతలు, డైరక్టర్లు వాటికి తల వూపుతూ పోయారు. ఇవి బ్యాంకులను నష్టాల ఊబిలోకి దింపుతూ పోయాయి. నిజానికి కింది స్థాయి బ్యాంకు ఉద్యోగుల సామర్థ్యం కారణంగా ఆపరేటింగ్‌ లాభాలు వచ్చినా యీ నిరర్ధక ఆస్తుల కారణంగా, చావుబాకీల కారణంగా నష్టాలు వాటిల్లాయి. అయినా సరే, తమకు కావలసిన వాళ్లకి అప్పులు యిప్పిస్తూ పోయారు.

మరి దీన్ని పర్యవేక్షించేవాళ్లు, అడ్డుకునేవాళ్లు లేరా? అనే ప్రశ్న వస్తుంది. బ్యాంకులకు బ్యాంకు సెంట్రల్‌ బ్యాంకు (మన దేశంలో రిజర్వ్‌ బ్యాంకు అంటారు) కాబట్టి అదే నియంత్రిస్తుంది అనుకుంటారు. కానీ మనకున్న పెద్ద యిబ్బందేమిదేమిటంటే ప్రభుత్వ బ్యాంకులు బ్యాంకింగ్‌ చట్టం కిందకు వస్తాయి. అంటే కేంద్ర ఆర్థిక శాఖదే అధికారం. ఆర్‌బిఐ ప్రతినిథి (నామినీ) ఒకరు బ్యాంకు బోర్డులో ఉంటారంతే. బ్యాంకు అధినేతలను లేదా డైరక్టర్లను మార్చాలన్నా, బ్యాంకు లైసెన్సు రద్దు చేయాలన్నా, విలీనం చేయాలన్నా ఆర్‌బిఐ ఏమీ చేయలేదు. అదే ప్రయివేటు బ్యాంకులైతే కంపెనీ యాక్టు కింద రిజిస్టరై వుంటాయి కాబట్టి ఆ పనులు ఆర్‌బిఐ చేయగలదు. ప్రభుత్వబ్యాంకులను కూడా ఆర్‌బిఐ పరిధిలోకి తీసుకుని వస్తే తప్ప పర్యవేక్షణ చేయలేమని ఆర్‌బిఐ గవర్నర్లు దశాబ్దాలుగా మొత్తుకుంటూనే ఉన్నారు. పర్యవేక్షణ సరిగ్గా చేస్తే తమకు ముప్పని ప్రభుత్వం తన గుప్పిట్లో నుంచి పోనీయటం లేదు. 1991లో బ్యాంకింగ్‌ సంస్కరణలపై నివేదిక యిచ్చిన నరసింహం కమిటీ బ్యాంకులను ఒక సంస్థ అజమాయిషీలో పెట్టి దాన్ని ఆర్‌బిఐ కింద ఏర్పాటు చేయాలని సూచించింది. ఏ ప్రభుత్వమూ ఆ పని చేయలేదు. కాంగ్రెసు, జనతా, నేషనల్‌ ఫ్రంట్‌, యునైటెడ్‌ ఫ్రంట్‌, ఎన్‌డిఏ, యుపిఏ.. యిలా ఏ ప్రభుత్వమూ బ్యాంకుల పట్ల తన అజమాయిషీ వదలుకోలేదు, ఆర్‌బిఐను పర్యవేక్షణ చేయనీయలేదు. ప్రస్తుత ఎన్‌డిఏ ప్రభుత్వమూ అంతే.

అయితే నీరవ్‌ మోదీ విషయంలో పంజాబ్‌ నేషనల్‌ బ్యాంకు పూర్తిగా మునిగిపోయినప్పుడు, ఆర్‌బిఐ పర్యవేక్షణా లోపం చేతనే యిది జరిగింది అని ఆర్థికమంత్రి అనడంతో ప్రస్తుత ఆర్‌బిఐ గవర్నరు ఊర్జిత్‌ పటేల్‌కు మండింది. తమ పరిమితులు ఫలానా అని నొక్కి వక్కాణించాడు. అయితే యిప్పణ్నుంచైనా మీకు అధికారాలు అప్పగిస్తాం, యిప్పణ్నుంచైనా సరిగ్గా చూడండి అని ఆర్థికమంత్రి అనడం లేదు. ఎన్‌పిఏలు పెరిగి పెరిగి కొండల్లా మారాయి. గత ఏడాది 8.40 లక్షల కోట్ల రూ.లున్నవి యిప్పుడు 10 లక్షల కోట్లయ్యాయి. అంటే కొత్తగా ఎన్‌పిఏలు వచ్చి చేరి వుండవచ్చు. లేదా పాత బాకీలు సరిగ్గా వసూలు చేయకపోయి వుండవచ్చు. ఋణాలు ఎగవేసినవారి పేర్లు బయటపెట్టండి అంటే ఆర్థిక శాఖ బయట పెట్టడం లేదు. పాత ప్రభుత్వం చిత్తమొచ్చినట్లు, ఒక్క ఫోన్‌ కాల్‌తో కోట్లాది ఋణాలు యిప్పించేసింది అని ఆరోపిస్తోంది, అది నిజమే కావచ్చు. ఇచ్చినంత మాత్రాన తిరిగి వసూలు చేసుకోకూడదని రూలు ఎక్కడా లేదు. బకాయిదార్ల పేర్లు దండోరా వేసి, పరువు బజారుకి యీడ్చి, ముక్కు పిండి వసూలు చేయవచ్చు. అది జరిగినట్లు లేదు. వాస్తవ పరిస్థితి తెలియాలంటే ఒక్కో ఋణం ఎప్పుడు మంజూరు చేశారు, ఎంత రాబట్టారు, ఎందుకు రాబట్టలేదు అన్నీ తెలియాలి.

ఇప్పుడు ఎన్‌పిఏలు అలవికాని మేరకు పెరిగిపోవడంతో ఆర్‌బిఐ బిగించడానికి నిశ్చయించుకుంది. ఫిబ్రవరిలో ఒక సర్క్యులర్‌ జారీ చేసి, ఎన్‌పిఏలను వర్గీకరించింది. ఫలితంగా ఒకటి రెండు బ్యాంకులు తప్పించి తక్కినవన్నీ ప్రమాదకర పరిస్థితుల్లో పడ్డాయని ప్రభుత్వం ఫిర్యాదు. బ్యాంకులకు భారీగా బకాయి ఉన్న 12 పెద్ద సంస్థలపై దివాలా ప్రక్రియ ప్రారంభించాలని సంబంధిత బ్యాంకులకు స్పష్టమైన సంకేతాలు యిచ్చింది. ఇలా ఆర్‌బిఐ బ్యాంకులపై ఆంక్షలు విధించి, వారిలో క్రమశిక్షణ తేవాలని చూస్తోంది. అది మోదీ సర్కారుకి నచ్చటం లేదు. ఎందుకంటే యిది ఎన్నికల సంవత్సరం. జనాల చేతిలో డబ్బు ఆడుతూంటేనే అంతా బాగుంది అనే అభిప్రాయం కలిగి ప్రభుత్వ వ్యతిరేకత తగ్గుతుంది. బ్యాంకుల చేతులు కట్టేస్తే ఋణాలు మంజూరు కావు, డబ్బు బయటకు రాదు. అందువలన 'ఆర్‌బిఐ యిన్నాళ్లూ కళ్లు మూసుకుని కూర్చుని, యిప్పుడు మేలుకుని అన్నీ ఆపేస్తే ఎలా?' అని ఆర్థికమంత్రి మండిపడుతున్నాడు. అలాగే వడ్డీ రేట్లు తగ్గించి, చిన్న తరహా ఋణాలు భారీగా యిప్పించి, కొన్ని రంగాల అప్పులు రద్దు చేయించి, ఎలాగైనా జనంలోకి డబ్బు అప్పురూపేణా ప్రవహింప చేయాలని మోదీ సర్కారు తాపత్రయం. కానీ ఊర్జిత్‌ పటేల్‌ ససేమిరా అంటున్నాడు. దాంతో సర్కారు ప్రభుత్వ బ్యాంకుల ద్వారా రూ.3.16 లక్షల కోట్ల ఋణాలను రద్దు చేయించేసింది. బ్యాంకుల నిల్వలు తగ్గిపోవడంతో తన ఖజానాలోంచి 2.11 లక్షల కోట్లు రీకాపిటలైజేషన్‌ పేరుతో యిచ్చేసింది. ఇప్పుడు ఆ మొత్తాన్నీ ఆర్‌బిఐ దాచుకున్న నిధుల నుంచి లాక్కుందామని చూస్తోంది. దానికి ఊర్జిత్‌ అస్సలు ఒప్పుకోలేదు.

ఇక ప్రభుత్వం భగభగ మండిపోయి, సెక్షన్‌ 7 అమలు చేసి, ఆర్‌బిఐను తన గుప్పిట్లోకి తెచ్చుకోవాలని చూస్తోంది. సెక్షన్‌ 7 (1) ప్రకారం ప్రభుత్వం ఆర్‌బిఐకు ఆదేశాలివ్వవచ్చు. అయితే దానికి ముందు ఆర్‌బిఐ గవర్నరుతో సంప్రదింపులు జరపాలి. ఆయన ఒప్పుకోకపోతే సెక్షన్‌ 7 (2) ప్రకారం ప్రభుత్వం డిప్యూటీ గవర్నర్లను, డైరక్టర్లను, ఆఖరికి గవర్నరును కూడా మార్చేయవచ్చు. ఇలా బెదిరించి తనను లొంగదీసుకోవాలని చూస్తున్న ప్రభుత్వంపై ఊర్జిత్‌కు విసుగు పుట్టింది. సెక్షన్‌ 7 అమలు చేస్తారన్న పుకారు రాగానే ఆయన రాజీనామా చేస్తాడన్న పుకారు కూడా పుట్టింది. ఐఎంఎఫ్‌ కూడా కంగారు పడి ప్రపంచంలో ఏ దేశంలో అయినా సరే కేంద్ర బ్యాంకు స్వయంప్రతిపత్తితో రాజీ పడడాన్ని తాము అనుమతించబోమని తెలిపింది. దాంతో ప్రభుత్వం కాస్త తమాయించింది.

ఇదీ స్థూలంగా జరిగిన విషయం. మనమందరం రూల్సు పాటించాలని లెక్చర్లిస్తాం. కానీ మనకు ఎమర్జన్సీ వచ్చిందనుకోండి, రెడ్‌ లైటు ఉన్నపుడు కూడా ఆగకుండా వెళదామని చూస్తాం. ట్రాఫిక్‌ కానిస్టేబుల్‌ రూల్సు వల్లిస్తే కోపగించుకుంటాం. 'మామూలుగా పట్టించుకోవు కానీ నా దగ్గరకు వచ్చేసరికే అన్నీ రూల్సు చెప్తావ్‌' అని వాదిస్తాం. మోదీ సర్కారు యిప్పుడు అదే చేస్తోంది. ఆర్‌బిఐ బ్యాంకులకు క్రమశిక్షణ గరపుతానంటే 'యుపిఏ హయాంలో యిదేం చేయలేదు కానీ, యిప్పుడు చేస్తానంటావా?' అని గద్దిస్తోంది. బ్యాంకులిచ్చే ఋణాలు ఏడాదికి సగటున 14% ఉంటాయని, కానీ యుపిఏ హయాంలో ఓ ఏడాది 31%కి ఎగబాకిందని, అప్పుడు ఆర్‌బిఐ ఎందుకు అడ్డుపడలేదని అడిగిన అరుణ్‌ జేట్లే మొన్నటికి మొన్న నవంబరు 11 న 'బ్యాంకులు భారీగా ఋణాలు యివ్వాలి' అంటూ స్టేటుమెంటు యిచ్చాడు. గత ఏడాది ఋణవితరణ 14%కు మించే ఉంది. ఇంకెంత యివ్వాలో మరి! ఋణాల వసూలు గురించి మాట్లాడటం లేదు. ఆర్‌బిఐ నుంచి నిధుల లాగేసుకుంటున్నారనే దానిపై విపరీతంగా విమర్శలు రావడంతో 'అబ్బే అదేం లేదు' అని కూడా అంటోంది ఆర్థికశాఖ. అంతిమంగా ఏం జరుగుతుందో తెలియదు కానీ యీ వివాదం ఎలా వచ్చిందో కాస్త వివరంగా చెప్పాలంటే -

నీరవ్‌ మోదీ వ్యవహారంలో పంజాబ్‌ నేషనల్‌ బ్యాంకు ఆడిటింగ్‌, పర్యవేక్షణ విషయాల్లో లోపం కొట్టవచ్చినట్లు కనబడింది. నీరవ్‌ మోదీకి, నరేంద్ర మోదీకి లింకు కట్టి ప్రతిపక్షాలు విమర్శించడంతో అరుణ్‌ జేట్లే 'ఆర్‌బిఐ ఏం చేస్తోంది?' అంటూ సెటైర్లు వేశాడు. దాంతో ఊర్జిత్‌ నట్లు బిగించడం మొదలుపెట్టాడు. ఆర్‌బిఐ పర్యవేక్షణ స్థాయి పెంచి, కంట్రోలు పెంచింది. ఎన్‌పిఏల పరిష్కారానికి ప్రభుత్వం బ్యాంకు విలీనాలను నమ్ముకుంది. దాన్ని ఆపే హక్కు ఆర్‌బిఐకు లేదు. 'విలీనాలతో ఎన్‌పిఏ సమస్య తీరదు. పర్యవేక్షణ మెరుగుపరచనిదే అది తీరదు.' అంటూ ఆర్‌బిఐ 'ప్రాంప్ట్‌ కరక్టివ్‌ ఏక్షన్‌' (పిసిఏ) ఫ్రేమ్‌వర్క్‌ను బాగా కఠినం చేసింది. గతంలో పిసిఏను ఎవరూ గట్టిగా ఉపయోగించలేదు. ప్రైవేటు సెక్టారు బ్యాంకుల విషయంలో అనేక మంది సిఈఓల పదవీకాలాన్ని పెంచనివ్వలేదు. వాళ్లని పంపించేసేటప్పుడు మూటలు కట్టి యిస్తామంటే, యివ్వకుండా ఫ్రీజ్‌ చేసింది.

పబ్లిక్‌ సెక్టార్‌ బ్యాంకుల విషయంలో ద్రవ్యసంక్షోభాన్ని ఎదుర్కునేందుకు గాను 1.30 లక్షల కోట్ల తాత్కాలిక ఋణ సౌకర్యం యిస్తూనే, మరో పక్క కఠినతరమైన సత్వర దిద్దుబాటు చర్యలు (పిసిఎ)ను ప్రయోగించి, మొత్తం 21 కమ్మర్షియల్‌ బ్యాంకుల్లో 11 బ్యాంకుల డిపాజిట్లను ఆర్‌బిఐ తన దగ్గర పెట్టుకుంది. ఇది ప్రభుత్వానికి యిష్టం లేదు. అందువలన ఆ డిపాజిట్లను రిలీజ్‌ చేయాలని ఆర్‌బిఐ బోర్డులో తను నియమించిన డైరక్టర్ల ద్వారా ఊర్జిత్‌పై ఒత్తిడి తెస్తోంది. ఆయన ఊహూ అంటున్నాడు. విద్యుత్‌ రంగంలోని మొండి బకాయిలను ఆర్‌బిఐ సహకారంతో దివాలా ప్రక్రియ నుంచి బయటపడేయాలని ప్రభుత్వం భావిస్తోంది. అలా చేస్తే తక్కిన రంగాల్లోని పారిశ్రామిక వేత్తలు కూడా అలాటి వెసులుబాటు కోరతారు కదాని ఆర్‌బిఐ వాదన.

పిపిపి (ప్రభుత్వ-ప్రయివేటు భాగస్వామ్య ప్రాజెక్టులకు నిధులందించే ఇన్‌ఫ్రాస్ట్రక్చర్‌ లీజింగ్‌ అండ్‌ ఫైనాన్షియల్‌ సర్వీసెస్‌ రూ. 90 వేల కోట్ల అప్పుల్లో మునిగి, కుప్పకూలింది. దాని ప్రభావం ఆ ప్రాజెక్టులపై పడడంతో బాటు, ఎన్‌బిఎఫ్‌సి (నాన్‌ బ్యాంకింగ్‌ ఫైనాన్షియల్‌ కంపెనీ)లపై పడి, వాటికీ నిధులు అందకుండా పోయాయి. వాణిజ్య బ్యాంకులకు బాకీ పడ్డప్పుడు వ్యాపారస్తులు వీళ్ల దగ్గర్నుంచి అప్పు తీసుకుని వాళ్లకు కట్టేసేవారు. ఇప్పుడు యివి కూడా చేతులెత్తేయడంతో మార్కెట్లో అనేక రంగాలకు డబ్బు టైట్‌ అయిపోయింది. ఎన్నికల సంవత్సరంలో యిది ప్రభుత్వానికి దెబ్బ కొడుతుంది, అందుకే నియమాలన్నీ సడలించి, ఎన్‌బిఎఫ్‌సిలకు నగదు యివ్వమని ప్రభుత్వం పట్టు, ఆర్‌బిఐ ఒప్పుకోవటం లేదు.

ఈ లోగా ప్రభుత్వం సెప్టెంబరులో ఎకనమిక్స్‌ ఎఫయిర్స్‌ విభాగంలో సెక్రటరీగా ఉన్న సుభాష్‌ గర్గ్‌ (ప్రస్తుతం విరాళ్‌ ఆచార్యను తిడుతున్న ఆర్‌బిఐ డైరక్టరు) నేతృత్వంలో ఓ కమిటీ వేసింది. పేమెంట్‌ రెగ్యులేటరీ బోర్డు అనే స్వతంత్ర నియంత్రణ సంస్థను ఏర్పాటు చేసి ఈ-వాలెట్లు, కార్డులు ద్వారా జరుగుతున్న చెల్లింపులను దాని అధీనంలో ఉంచాలని, అలా అయితే అది ఆర్‌బిఐతో పోటీ పడి పనిచేస్తుందని, కస్టమర్లకు భద్రత, వ్యవస్థకు స్థిరత్వం కల్పిస్తుందని సిఫార్సు చేసింది. అది ఆర్‌బిఐకు నచ్చలేదు. వ్యాపార వర్గాల ఒత్తిడికి లొంగి ప్రభుత్వం తమ అధికారాలను నీరుగారుస్తోందని ఆర్‌బిఐ అభిప్రాయం. అందువలన పేమెంట్స్‌ అండ్‌ సెటిల్‌మెంట్‌ సిస్టమ్స్‌ యాక్ట్‌, 2007కు చేయ తలపెడుతున్న మార్పులు బాగా లేవని, పేమెంట్స్‌ రెగ్యులేటరీ బోర్డు ఏర్పడితే అది ఆర్‌బిఐ గవర్నరు పరిధిలోనే ఉండాలనీ తన వెబ్‌సైట్‌లో పెట్టింది. లిక్విడిటీ సమస్యను పరిష్కరించడంలో ఆర్‌బిఐ విఫలమైందనే విమర్శతో దాన్ని తన అజమాయిషీ కింద తీసుకోవాలని భావిస్తున్న ఆర్థిక శాఖ మరి తన వైఫల్యాల కారణంగా ఎవరి అజమాయిషీ కోరుకుంటోంది? బజెట్‌లో అంచనాలకు, వాస్తవాలకు పొంతన ఉండటం లేదు. నోట్ల రద్దు ద్వారా బ్లాక్‌ మనీ అరికడతామని, జిఎస్‌టి ద్వారా ఆర్థిక వికాసాన్ని కలిగిస్తామని చెప్పారు, కానీ అవేమీ జరగలేదు. దానికి ఎవరైనా జవాబుదారీ వహించి తమపై మరో రెగ్యులేటరును అనుమతిస్తారా? (ఫోటో - విరాళ్‌ ఆచార్య, ఇన్‌సెట్‌ గురుమూర్తి) (సశేషం) ఎమ్బీయస్‌ ప్రసాద్‌ (నవంబరు 2018)

2018 నవంబరు ఎమ్బీయస్‌: ఆర్‌బిఐ - ఆర్థికశాఖ రగడ - 2/2

వీళ్ల మధ్య ఇంకో గొడవ ఏమిటంటే ఋణాలపై వడ్డీ రేట్లు! అందరి దగ్గరా డబ్బు ఆడాలంటే వాటిని తగ్గించాలి. కానీ అలా చేస్తే ద్రవ్యోల్బణం (ఇన్‌ఫ్లేషన్‌) పెరిగిపోతుంది, ధరలు పెరిగిపోతాయి. అందుకని ఆర్‌బిఐ ఒప్పుకోదు. గతంలో కూడా ఆర్‌బిఐకు, ప్రభుత్వాలకు మధ్య యీ విషయంలో అనేక గొడవలు అవుతూ వచ్చాయి. అవన్నీ ఎవరో చెపితే తప్ప బయటకు వచ్చేవి కావు. ఈసారి అలాటి మొహమాటాలు లేకుండా ప్రభుత్వం రచ్చ కెక్కింది. వడ్డీ రేట్లపై చర్చిద్దాం రండి అంటూ ఆర్థిక శాఖ పిలిచింది. వారి డిమాండ్‌ ఏమిటో ముందే తెలుసు కాబట్టి, 'అది మా పరిధిలోని అంశం, చర్చించడానికి ఏమీ లేదు' అని ఆర్‌బిఐ తిరస్కరించింది. దాంతో ప్రభుత్వానికి ప్రధాన ఆర్థిక సలహాదారుగా పని చేసిన అరవింద్‌ సుబ్రమణియన్‌ (దరిమిలా యీ జూన్‌లో యీయన రాజీనామా చేశాడు, ఆయనతో బాటు నీతి ఆయోగ్‌ వైస్‌ చైర్మన్‌ పనగరియా కూడా!) ఆర్‌బిఐ వడ్డీ విధానాన్ని బహిరంగంగా దుయ్యబట్టాడు. దాంతో బాటే తాము బ్యాంకులకు రీకాపిటలైజేషన్‌ రూపేణా యిచ్చిన రూ. 2.11 లక్షల కోట్ల కారణంగా ఏర్పడిన లోటు భర్తీ చేయడానికి ఆర్‌బిఐ తన రిజర్వ్‌ ఫండ్స్‌ నుండి ప్రభుత్వ ఖజానాకు నిధులు తరలించాలి (దీన్ని డివిడెండ్‌ అంటారు) అన్నాడు. పోనుపోను యిదే ప్రధానమైన విషయం అయిపోయింది.

గడ్డు రోజులలో కలిగే ఆటుపోట్లు తట్టుకోవడానికి ప్రతీ సంస్థా రిజర్వు ఫండ్స్‌ పెట్టుకుంటుంది. అలాగే ఆర్‌బిఐ కూడా రూపాయి మారకం విలువ పడిపోయినప్పుడు, తన వద్ద ఉన్న ప్రభుత్వ బ్యాండ్ల విలువ తరిగినప్పుడు వచ్చే యిబ్బందులను అధిగమించడానికి మొత్తం ఎసెట్స్‌లో 28.92%ని (19.11%ను గోల్డ్‌ వాల్యుయేషన్‌ రిజర్వ్‌ 6.41%ను కంటింజెన్సీ రిజర్వ్‌ కలిపి) ఉంచుకుంది. అంతకు పైగా ఉన్న నిధులను అది ప్రభుత్వానికి యిచ్చేస్తూ ఉంటుంది. 2016 జులై-2017 జూన్‌ మధ్య యిప్పటికే 36,600 కోట్లు బదిలీ చేసింది. 2017-18 ఆర్థిక సంవత్సరం ముగియడానికి నాలుగు రోజుల ముందే ఆర్‌బిఐ రూ.10 వేల కోట్ల మిగులు సొమ్మును బదిలీ చేసింది. తను చేసే ఖర్చులకు అది చాలటం లేదు కాబట్టి ఆర్థిక శాఖ 'ఆర్‌బిఐ అంతంత రిజర్వులు పెట్టుకోనక్కరలేదు. వాళ్లు లేనిపోని భయాలు పెట్టుకుని, రాబోయే రిస్కుల గురించి చాలా కన్సర్వేటివ్‌గా ఆలోచిస్తున్నారు. ఆ మాటకొస్తే ఆ డబ్బంతా ప్రభుత్వానిదే' అని వాదిస్తోంది. ప్రస్తుత ప్రభుత్వం అధికారంలోకి రాని క్రితం 2013-14లో ఆర్‌బిఐ వద్ద గోల్డ్‌ రివాల్యుయేషన్‌ రిజర్వ్‌ 21.8%, కంటింజెన్సీ రిజర్వ్‌ 8.4% ఉండింది. అందువలన అప్పటి ఆర్‌బిఐ గవర్నరు అదనంగా ఉన్నదాన్ని ప్రభుత్వానికి యిచ్చేశాడు. ఇప్పుడు ఈ మాత్రమైనా ఉంచుకోకపోతే చాలా ముప్పు అని ఆర్‌బిఐ వాదన. వాటిని ఊడ్చి వేస్తే గతంలో లాగ బంగారాన్ని విదేశాలకు తాట్టు పెట్టి ఉద్యోగుల జీతాలు యిచ్చే పరిస్థితి దాపురిస్తుంది.

ఇలా అధిక డివిడెండు కావాలని ప్రభుత్వం ఒత్తిడి తేవడం అనుచితం అంటూ ఆర్‌బిఐ బోర్డు డైరక్టరు నచికేత్‌ మోరే వేలెత్తి చూపినందుకు అతనికి శిక్ష పడింది. రెండోసారి పొడిగించిన పదవీకాలం నాలుగేళ్లు ఉండగా 14 నెలల్లోనే అతన్ని తీసేసింది. అదీ ఆర్‌బిఐ గవర్నరుకు చెప్పకుండా! దానికా అధికారం ఉంది. ప్రధాని సారథ్యంలోని నియామకాల కమిటీ (ఎసిసి) ఆర్‌బిఐ గవర్నరును, నలుగురు డిప్యూటీ గవర్నర్లను, స్వతంత్ర డైరక్టర్లను ఎంపిక చేస్తుంది. వీరితో పాటు యితరత్రా డైరక్టర్లను కూడా నియమించేందుకు, తొలగించేందుకు కేంద్రానికి అధికారాలున్నాయి. ఎసిసి ఆగస్టులో ఆరెస్సెస్‌ అనుబంధ సంస్థ స్వదేశీ జాగరణ్‌మంచ్‌కు చెందిన ఎస్‌. గురుమూర్తిని, సహకార ఉద్యమనేత, విద్యార్థి రోజుల్లో ఎబివిపికి కోశాధికారి ఐన సతీశ్‌ మరాఠే లను ఆర్‌బిఐ సెంట్రల్‌ బోర్డులో నియమించారు. బోర్డులో యీ యిద్దరితో బాటు మరో 5గురు ప్రభుత్వ నామినీలున్నారు. వారు టిసిఎస్‌కు సిఇఓగా చేసిన ఎన్‌.చంద్రశేఖరన్‌, భారత్‌ నరోత్తమ్‌ జోషీ, గుజరాత్‌కు 2005-07 మధ్య చీఫ్‌ సెక్రటరీగా చేసిన సుధీర్‌ మా(కడ్‌, వాజపేయి ప్రభుత్వానికి, మోదీ ప్రభుత్వానికి వ్యవసాయ విషయాలపై సలహాదారైన డా. అశోక్‌ గులాటీ, వ్యాపారవేత్త మనీష్‌ సబర్వాల్‌. గురుమూర్తి ఒక సమావేశంలో విదేశీ మారక ద్రవ్య సంక్షోభాన్ని అడ్డుకునేందుకు ఆర్‌బిఐ అట్టిపెట్టుకున్న ఏభై మిలియన్‌ డాలర్ల నిధిలోంచి కొంత ప్రభుత్వ ఖజానాకు తరలించారని సూచన చేశారు. కానీ ఊర్జిత్‌ ఒప్పుకోలేదు. మోరేను తీసేయడాన్ని స్వదేశీ జాగరణ్‌ మంచ్‌ బాహాటంగా స్వాగతించింది.

అక్టోబరులో ఆర్‌బిఐ డిప్యూటీ గవర్నర్‌ విరాళ్‌ ఆచార్య సిసి ష్రాఫ్‌ స్మారకోపన్యాసంలో మాట్లాడుతూ 'ఆర్‌బిఐకి తన విధులను నిర్వహించడంలో సంపూర్ణ స్వాతంత్య్రాన్ని యివ్వకపోతే, దేశీయ పరిశ్రమలూ, కేంద్రప్రభుత్వం కూడా ద్రవ్యమార్కెట్ల ఆగ్రహాన్ని చవిచూడక తప్పదని, ఆర్థిక వ్యవస్థను దహించక తప్పదని, ముఖ్యమైన రెగ్యులేటరీ సంస్థను చిన్నచూపు చూస్తే ఏదో ఒక రోజు అందరూ విచారించక తప్పని పరిస్థితి వస్తుందని' అన్నాడు. ప్రభుత్వాలు టి-20 మ్యాచ్‌లా స్వల్పకాలిక దృష్టితో ఉంటాయని, ఆర్‌బిఐది టెస్ట్‌ మ్యాచ్‌ ఎప్రోచ్‌లా దీర్ఘకాలిక దృష్టి అని పోలిక చెప్పాడు. 8 ఏళ్ల క్రితం అర్జెంటీనాలో పాలకులు యిలా వ్యవహరించి సెంట్రల్‌ బ్యాంకుపై పెత్తనం చలాయించిన కారణంగానే ఆ దేశం చావుదెబ్బ తిందనీ అన్నాడు. ఈ సమావేశంలో యీ అంశంపై మాట్లాడడానికి అనుమతి యిచ్చిన ఊర్జిత్‌కు ధన్యవాదాలు చెప్పి, ఊర్జిత్‌ డైరక్షన్‌లోనే యిది జరిగినట్లు చాటి చెప్పాడు. దానికి తోడు యీ ఉపన్యాసం కాగానే ఆర్‌బిఐ ఉద్యోగుల సంఘం కూడా ఆర్థిక శాఖకు యిదే తరహాలో ఉత్తరం రాసింది.

ఇది ధిక్కారం కింద తోచింది ఆ శాఖకు. నాలుగు రోజుల తర్వాత కేంద్రం ఆర్‌బిఐ చట్టంలోని 7 వ సెక్షన్‌ ప్రకారం ఆదేశాలు యివ్వడానికి తలపడిందని లీకులు యిచ్చింది. దాంతో ఆర్‌బిఐ గవర్నరు ఊర్జిత్‌ పటేల్‌ రాజీనామా చేయబోతున్నారని వదంతులు గుప్పుమన్నాయి. ఆ వార్తతో మార్కెట్లు తల్లడిల్లాయి. ఆర్‌బిఐ స్వయంప్రతిపత్తిని గౌరవిస్తామని ఆర్థిక శాఖ వెంటనే ప్రకటన విడుదల చేసి, తక్షణ సంక్షోభాన్ని తప్పించినా ఆర్థిక మంత్రి ఆర్‌బిఐను వెక్కిరిస్తూ ట్వీట్లు చేశారు, 'గతంలో ఎన్‌పిఏలు పెరిగినప్పుడు ఆర్‌బిఐ కళ్లు మూసుకుని కూర్చుందా?' అంటూ! అదేమైనా రాజకీయ వ్యవస్థా? ఒక సంస్థ! గతం సరే, తాము ప్రభుత్వంలోకి వచ్చాక ఎన్ని ఎన్‌పిఏలు వసూలు చేశారు అది కూడా చెప్పాల్సింది. ఆర్థిక వ్యవహారాల కార్యదర్శి, ఆర్‌బిఐ డైరక్టరు సుభాష్‌ చంద్ర గర్గ్‌, విరాళ్‌ ఆచార్యను వ్యక్తిగతంగా ఎద్దేవా చేస్తూ ప్రకటన చేశారు - అదీ ట్విట్టర్‌లోనే! ఇవన్నీ చూసి ఐఎంఎఫ్‌ ఇంటర్నేషనల్‌ మానిటరీ ఫండ్‌ యీ వివాదాన్ని తాము క్లోజ్‌గా పరిశీలిస్తున్నామని ప్రకటించింది.

దేశ ఆర్థిక వ్యవస్థ బాగాలేదన్నమాట నిజమే. పెట్రోలు ధర విపరీతంగా పెరుగుతోంది, రూపాయి విలువ తగ్గుతోంది, గత నెలలో విదేశీ మదుపర్లు 5 బిలియన్‌ డాలర్ల మేర పెట్టుబడులను మార్కెట్లనుంచి ఉపసంహరించారు. ఐఎల్‌ఎఫ్‌ఎస్‌ రూ.90 వేల కోట్ల అప్పులో కూరుకుపోవడంతో తాహతుకి మించి అప్పులిచ్చిన ఎన్‌పిఎఫ్‌సిలు కుదేలయ్యాయి. దానితో రుణాలు అందక అనేక రంగాలు దెబ్బ తిన్నాయి. అయితే దీనికి గాను ప్రభుత్వం తన వ్యయాన్ని అదుపులో పెట్టుకోవాలి. ఓ పక్క భారీవిగ్రహాలకు, బుల్లెట్‌ రైళ్లకు ఖర్చు పెడుతున్నారు, ప్రభుత్వ సంస్థలకు కాంట్రాక్టులు రాకుండా ప్రయివేటు సంస్థలను ప్రోత్సహిస్తున్నారు. మరో పక్క డబ్బు లేదు కాబట్టి ఆర్‌బిఐ తన నిధులు కరిగించి యివ్వాలంటున్నారు. ఆర్‌బిఐకు తనకు వస్తున్న నెట్‌ ప్రాఫిట్స్‌లో (నికరలాభం) ఎంత శాతం ప్రభుత్వానికి తరలిస్తోందో చూస్తే పరిస్థితి అర్థమౌతుంది. 2011 ఆర్థిక సంవత్సరంలో 52.8%, 2012లో 37.2%, 2013లో 53.4% యివ్వగా 2014 నుంచి 99.99% యిచ్చేస్తోంది. అయినా ప్రభుత్వానికి ఆశ తీరటం లేదు.

సెక్షన్‌ 7 (1) ప్రకారం ప్రభుత్వం మూడు లేఖలు రాసిందట. మొదటి దానిలో పిసిఏ కింద విద్యుత్‌ కంపెనీలకు ఆర్‌బిఐ మినహాయింపు యివ్వాలని, రెండో లేఖలో 3.6 లక్షల కోట్ల నిధులను ప్రభుత్వ ఖజానాకు తరలించాలని, మూడో లేఖలో చిన్న, మధ్యస్థాయి కంపెనీలకు యిచ్చిన ఋణాల విషయంలో నిబంధనలు సడలించాలని అడిగిందట. తాము చేసిన నోట్ల రద్దు ప్రయోగం ఆ స్థాయి కంపెనీలు కుదేలైె పోయాయి. వాటిని ఎలాగైనా నిలబెట్టాలని తాపత్రయం. నవంబరు 2 న మోదీ మాట్లాడుతూ యీ వర్గాల సంస్థలకు కోటి రూ.ల లోపు ఋణాలను గంట లోపునే యిచ్చేస్తామని ప్రకటించారు. అలా యిస్తే గ్యారంటీలు అవీ సవ్యంగా ఉన్నాయో లేదో చూసుకునే సావకాశం ఉంటుందా? అదంతా తర్వాత చూసుకోవచ్చు, డబ్బు పంపిణీ చేయడమే ధ్యేయం యీ నిమిషంలో. అవి చావుబాకీల్లా తయారైతే అప్పుడు ఆర్‌బిఐను తిట్టవచ్చు, యిదీ ప్రభుత్వ దృక్పథం.

ఈ గొడవల్లో ఆరెస్సెస్‌ కూడా కలగజేసుకోవడం మరీ దురదృష్టం. ఆరెస్సెస్‌ ఆర్థిక విభాగాధిపతి అశ్వని మహాజన్‌ 'ప్రభుత్వంతో కలిసి పని చేయడం రాకపోతే రాజీనామా చేయడం ఉత్తమం' అని ఊర్జిత్‌కు సలహా యిచ్చే సాహసం చేశాడు. 55 సం.ల ఊర్జిత్‌ కెన్యాలో గుజరాతీ సంతతికి చెందినవారు. లండన్‌ స్కూల్‌ ఆఫ్‌ ఎకనామిక్స్‌లో డిగ్రీ, ఏల్‌ యూనివర్శిటీలో ఆర్థిక శాస్త్రంలో పిఎచ్‌డి, ఆక్స్‌ఫర్డ్‌లో ఎంఫిల్‌ చేశారు. ఐఎంఎఫ్‌లో పని చేసి, 1998-2001లో ఎన్‌డిఏ హయాంలోని కేంద్ర ఆర్థిక మంత్రిత్వ శాఖకు కన్సల్టెంటుగా ఉన్నారు. రిలయన్స్‌, ఐడిఎఫ్‌సి, ఎంసిఎక్స్‌, గుజరాత్‌ స్టేట్‌ పెట్రోలియం కార్పోరేషన్‌లలో పలు హోదాల్లో బాధ్యతలు నిర్వహించి, 'అస్మదీయుడు' అనిపించుకున్నాడు. అందుకే రఘురామ్‌ రాజన్‌ వారసుడిగా 2016 సెప్టెంబరులో ఆర్‌బిఐ గవర్నరు పదవికి ఎంపికయ్యారు. అలాటివాడు యీనాడు 'తస్మదీయుడు' అయిపోయి ఆరెస్సెస్‌ వారి చేత తిట్టించుకుంటున్నారు. అదీ చిత్రం!

7 (1) వ సెక్షన్‌ ప్రకారం ప్రభుత్వం కేంద్రం ఆర్‌బిఐకు ఆదేశాలివ్వాలి. అయితే గవర్నరును సంప్రదించిన తర్వాతనే ఆ పని చేయాలి' అని ఆర్‌బిఐ చట్టం పేర్కొంటోంది. 7 (2) ప్రకారం ఆర్‌బిఐని తన కేంద్ర బోర్డు డైరక్టర్ల ద్వారా నడిపించడానికి ప్రభుత్వం అధికారం ఉంది. అంటే గవర్నరుతో సహా అందర్నీ పీకేసి, తన కిష్టమైన వారిని డైరక్టర్లగా వేసేసుకుని ఆర్‌బిఐను నిర్వీర్యం చేసేయవచ్చు. అయితే యిప్పటిదాకా ఏ ప్రభుత్వమూ యింతకు తెగించలేదు. ప్రస్తుత ప్రభుత్వ సూచనను ఆమోదించడానికి గవర్నరు ఊర్జిత్‌ సిద్ధంగా లేరు కాబట్టి రాజీనామా యిచ్చి వెళ్లిపోతారని అనుకుంటున్నారు. ఇప్పటికే నోట్ల రద్దు ప్రయోగ వైఫల్యాన్ని తన నెత్తిన చుట్టి అంతర్జాతీయంగా తన పరువు తీశారని ఊర్జిత్‌ కుములుతున్నారని, తాజాగా చేస్తున్న ప్రతిపాదనను కూడా ఆమోదిస్తే, తన యిమేజి మరింత దెబ్బ తింటుందని ఆయన అనుకుంటున్నారని ఊహాగానాలు.

ప్రతి ప్రభుత్వమూ తమకు అనుకూలంగా ఉండేవారినే, తమతో భావసారూప్యత ఉండేవారినే అధిపతులుగా నియమిస్తుంది. కానీ వారిని ఒక గీత దాటి పుష్‌ చేయకూడదు. వడ్డించేవాడు మనవాడే కదాని అడ్డదిడ్డంగా వడ్డించమంటే ఎలా? వారు వ్యక్తిగతంగా నిజాయితీపరులు, ప్రతిభావంతులు. తమ కంటూ యిమేజి ఉన్నవారు. ఈ ఉద్యోగమే వారికి సర్వస్వం కాదు. ఇది కాకపోతే అంతర్జాతీయంగా మరో ఉద్యోగం చూసుకోగల సమర్థులు. ఒక హద్దుకి మీరి, వారు నియమాలు అధిగమించరు. ఒక చట్రానికి లోబడే పని చేస్తారు. వారిని విలన్లగా చిత్రీకరించి, పార్టీ వర్గాల చేత తిట్టించడం సబబు కాదు. గతంలో రఘురామ్‌ రాజన్‌పై చాలా నిందలు మోపారు. ఆర్‌బిఐ గవర్నరుగా పని చేసిన వ్యక్తిని భారతీయుడే కాదని పొమ్మన్నారు. ఊర్జిత్‌ ప్రభుత్వం స్వయంగా ఎంపిక చేసిన మనిషి. ఆయనతోనూ పేచీ పడుతున్నారంటే అర్థమేమిటి? మేధావంతులైన అధికారులతో వ్యవహరించే తీరులో ఎక్కడో లోపం ఉందని! దాన్ని సవరించుకోకపోతే అనర్థం, ఆర్థిక సంక్షోభం తప్పదు. ముఖ్యంగా అంతర్జాతీయ ద్రవ్య వేదికలలో మన ప్రభుత్వం యిమేజి పడిపోతుంది. అప్పుడు ఎఫ్‌డిఐలు రావు. మనతో ఒప్పందాలూ జరగవు.

ప్రస్తుత ప్రభుత్వం వచ్చిన దగ్గర్నుంచి అన్ని వ్యవస్థలూ కుప్పకూలుతున్నాయని, స్వతంత్ర ప్రతిపత్తిని కోల్పోతున్నాయని ఆరోపించేవాళ్లకు అక్టోబరులో అంది వచ్చిన అస్త్రాలు - సిబిఐ, ఆర్‌బిఐ. సిబిఐలో అంతర్గత కలహాలు బజారు కెక్కి సంస్థ పరువు, ప్రభుత్వం పరువు వీధిన పడేస్తే, ఆర్‌బిఐ ప్రభుత్వానికి వ్యతిరేకంగా దృఢంగా నిలబడి నిప్పు రాజేసింది. ఇప్పుడు కొత్తగా ప్రభుత్వం మరో ప్రతిపాదన తెస్తోంది. ప్రస్తుతం ఆర్‌బిఐ నిబంధనల ప్రకారం బ్యాంకులు తమ మొత్తం నిధుల్లో 5.5%ని ఈక్విటీ రూపంలో మూలధన నిధిగా పెట్టాలి. దీన్ని ప్రభుత్వం 4.5%కి తగ్గించాలని చూస్తోంది. ఎందుకంటే బాసిల్‌-3 ప్రకారం 4.5% చాలు. అందుచేత 2019 మార్చి నుంచి 1% నిధులను విడుదల చేస్తే బ్యాంకులు ధారాళంగా ఋణాలు యిచ్చేయవచ్చు. ఆ మేరకు ఆర్‌బిఐ తన నిబంధనలు మార్చాలని ప్రభుత్వం ప్రతిపాదన. ఇప్పుడున్న పరిస్థితుల్లోనే బ్యాంకుల్లో డబ్బు దాచుకోవాలంటే గుండె గుభేలుమంటోంది. ఇక దాని మూలధన నిధి కూడా తగ్గించేస్తే బ్యాంకుల విశ్వసనీయత మరింత తగ్గి, బ్యాంకింగ్‌ రంగం మరింత దెబ్బ తినవచ్చు. అందుకే ఆర్‌బిఐ కుదరదంటోంది. దీనిపై కూడా నవంబరు 19న జరగబోయే ఆర్‌బిఐ కేంద్ర బోర్డు సమావేశంలో చర్చ జరగవచ్చట. అప్పుడు ఎలాటి బాణసంచా పేలుతుందో వేచి చూడాలి. (ఫోటో - ఊర్జిత్‌, జేట్లే) (సమాప్తం) - ఎమ్బీయస్‌ ప్రసాద్‌ (నవంబరు 2018)

**2018 నవంబరు ఎమ్బీయస్‌: సిబిఐ - ఆస్థానా ఆ స్థానానికి వచ్చిన వైనం**

సిబిఐలో వచ్చిన సంక్షోభం గురించి వినే వుంటారు. గత ప్రభుత్వాల హయాంలో సిబిఐ డైరక్టర్లపై కేసులూ అవీ విన్నవే. ఈసారి ఇద్దరు ఉన్నతాధికారుల మధ్య ఒకరిపై మరొకరు కక్షతో రచ్చ కెక్కి ఒకళ్ల పరువు మరొకరు, యిద్దరూ జమిలిగా సంస్థ పరువు తీసుకున్నారు. వీరిద్దరూ యీ ప్రభుత్వ హయాంలో నియమితులైనవారే, ఇద్దరూ మోదీకి కావలసినవారే. అయితే యిద్దరిలో ఆస్థానా కాస్త ఎక్కువ 'కావలసినవాడు'. తమ మధ్య పోరాటంలో అతనికి ఎక్కువ మద్దతు లభిస్తూండడం చూసి అలోక్‌ వర్మ మోదీని ధిక్కరించసాగాడు. ఇద్దరూ యిలా తయారవడంతో ప్రభుత్వానికి తలనొప్పి వచ్చి పడింది, యింతకుముందు ఎన్నడూ కనీవిని ఎరుగని చర్యలు తీసుకుంది. వివాదం యింకా నడుస్తోంది. ఈ సందర్భంగా యితర ఇన్వెస్టిగేటింగ్‌ ఏజన్సీలలోని అవినీతి, ఆశ్రిత పక్షపాతం కూడా బయటకు వచ్చింది. దీన్ని మూడు వ్యాసాల్లో కవర్‌ చేద్దామని ప్రయత్నం. మొదటిదానిలో ఆస్థానా ప్రస్థానం గురించి రాస్తున్నాను.

57 ఏళ్ల రాకేశ్‌ ఆస్థానా యిప్పటి ఝార్‌ఖండ్‌లో పుట్టాడు. తండ్రి సైన్సు టీచరు. ఇతను రాంచీలో చదువుకుని, మొదటి ప్రయత్నంలోనే 1984లో ఐపిఎస్‌కు సెలక్టయ్యాడు. గుజరాత్‌కు కేటాయించబడ్డాడు. ఆనంద్‌ జిల్లాలో పెట్లాడ్‌లో సబ్‌డివిజనల్‌ పోలీసు ఆఫీసురుగా నియమితుడయ్యాడు. పదేళ్లపాటు అంచెలంచెలుగా ప్రమోషన్లు వచ్చి జామ్‌నగర్‌, పాటన్‌లలో ఎస్పీగా, అహ్మదాబాద్‌లో డిసిపిగా పని చేశాడు. 1995లో సిబిఐకు డెప్యుటేషన్‌పై వెళ్లాడు. బిహార్‌లోని ధన్‌బాద్‌లో ఎస్పీగా పోస్టింగు యిచ్చారు. 1996లో లాలూ ప్రసాద్‌ యాదవ్‌ యిరుక్కున్న రూ. 950 కోట్ల పశుగ్రాసం కుంభకోణం సిబిఐకు అప్పగించారు. సిబిఐలో జాయింట్‌ డైరక్టరు (ఈస్ట్‌)గా పని చేస్తున్న యుఎన్‌ బిశ్వాస్‌ దాని విచారణ చేపట్టాడు. ప్రశ్నించవలసినది మాజీ ముఖ్యమంత్రియైన జగన్నాథ్‌ మిశ్రాను, ముఖ్యమంత్రి ఐన లాలూ ప్రసాద్‌ యాదవ్‌ను!

లాలూ 1995 ఎన్నికలలో నెగ్గి ప్రజల్లో తిరుగులేని నాయకుడిగా వెలుగుతున్నాడు. అతన్ని స్టేషన్‌కు రప్పించాలంటే చాలా గట్స్‌ ఉండాలి. ఆస్థానాకు ధైర్యవంతుడిగా, నిజాయితీపరుడిగా ఉన్న పేరు చూసి బిశ్వాస్‌ ఆ పని అతనికి అప్పగించాడు. తన మూకబలంతో లాలూ ఆస్థానాను బెదరగొట్టబోయాడు కానీ అతను జంకలేదు. ముఖ్యమంత్రి యింటిపై దాడి జరిపి సోదాలు చేయించాడు కూడా. కేసు ఎంత పకడ్బందీగా తయారు చేశాడంటే లాలూ దానిలోంచి బయటపడలేక పోయాడు. 1997లో ముఖ్యమంత్రి పదవికి రాజీనామా చేసి జైలుకి వెళ్లాడు.

ఇది అప్పటి బిజెపి అధ్యక్షుడు ఆడ్వాణీని ఎంతగానో మెప్పించింది. ఎందుకంటే రథయాత్ర చేస్తున్న ఆడ్వాణీని అరెస్టు చేయించి, 'సెక్యులర్‌' వీరుడిగా వెలిగిపోతున్న లాలూపై అవినీతిపరుడి ముద్ర బలంగా కొట్టగలిగాడు ఆస్థానా! దాణా కేసు పూర్తయ్యాక అప్పటి కేంద్ర హోం మంత్రిగా ఉన్న ఆడ్వాణీ అతన్ని గుజరాత్‌కు బదిలీ చేయించాడు. ఈ విధమైన గుర్తింపు రావడం అతనిలో మార్పు తెచ్చిందని తెలిసినవాళ్లు అంటారు. అప్పటివరకు బిడియస్తుడిగా, ప్రచారం గిట్టనివాడిగా, ముక్కుకు సూటిగా పోయేవాడిగా ఉన్నతను, రాజకీయనాయకులతో సన్నిహితంగా మెలగేవాడిగా హై ప్రొఫైల్‌ పోలీస్‌మన్‌గా మారాడట. గతంలో ఎంతో మొహమాటస్తుడిగా ఉన్న ఆస్థానా నాలుగేళ్ల క్రితం తనను ఆకాశానికి ఎత్తివేయించుకుంటూ, పటేల్‌, బోసులతో పోల్చుకుంటూ ఓ ఎన్‌జిఓతో వీడియో చేయించుకున్నాడు. అతనిలో వచ్చిన మార్పుకి యిదో ఉదాహరణ అంటారు అతని స్నేహితులు.

2002లో గోధ్రా రైల్వే స్టేషన్‌లో సబర్మతి ఎక్స్‌ప్రెస్‌లో అయోధ్య నుంచి తిరిగి వస్తున్న కరసేవకులున్న బోగీ తగలబడడం, దానిలో 59 మంది కాలిచచ్చిపోవడం అతని జీవితాన్ని మార్చివేసింది. అది ఎందుకు, ఎలా తగలబడిందో నిర్ద్వంద్వంగా చెప్పినవాళ్లు లేరు. దాని మీద వేసిన విచారణ కమిటీలు కూడా పలు రకాలుగా చెప్పాయి. అయితే ఆస్థానా నేర్పు ఎక్కడుందంటే ఆ సంఘటనలోంచి ఒక కుట్రను తయారుచేయగలిగాడు. ఇది కరసేవకులకు వ్యతిరేకంగా పన్నబడిన కుట్ర, మౌల్వీ సయీద్‌ ఉమర్జీ అనే అతను ప్రధాన కుట్రదారు అని కేసు తయారుచేశాడు. ఇది అప్పటి గుజరాత్‌ ముఖ్యమంత్రి మోదీకి బ్రహ్మాస్త్రంగా పనిచేసింది. దుర్ఘటన కేవలం ప్రమాదవశాత్తూ జరిగింది అని సుప్రీం కోర్టు మాజీ చీఫ్‌ జస్టిస్‌ ఉమేశ్‌ బెనర్జీ యిచ్చిన రిపోర్టును గుజరాత్‌ ప్రభుత్వం పక్కన పడేసి ఆస్థానా తయారుచేసినదాన్నే స్వీకరించింది. 100 మంది ముస్లిములను అరెస్టు చేసింది. వారిలో కొందరు కస్టడీలో చనిపోయారు. 2011లో గుజరాత్‌ హైకోర్టు ఆ కేసు విచారించి, మౌల్వీతో సహా 63 మందిని వదిలేసింది. తక్కినవారికి శిక్షలు పడ్డాయి.

గోధ్రా విచారణ తర్వాత మోదీకి ఆస్థానా తెగ నచ్చేశాడు. సూరత్‌, వడోదరలలో పోస్టింగులు యిచ్చాడు. వడోదరలో ఉండగానే ఆస్థానాకు అక్కడి వాణిజ్యవర్గాలతో స్నేహం ఏర్పడింది. స్టెర్లింగ్‌ బయోటెక్‌ కంపెనీ సొంతదారులైన సందేశరా సోదరులు - చేతన్‌, నితిన్‌ ఆత్మీయులయ్యారు. అతని గాంధీనగర్‌ యింటిని వాళ్ల కంపెనీకి అద్దెకు యిచ్చాడు. ఆ స్నేహమే యిప్పుడు పీకకి చుట్టుకుంది. 2017లో వాళ్లు రూ. 5,000 కోట్ల బ్యాంకింగ్‌, మనీ లాండరింగ్‌ ఫ్రాడ్స్‌లో యిరుక్కున్నారు. అరెస్టు కాకుండా దుబాయి పారిపోయారు. వాళ్ల డాక్యుమెంట్లలో దొరికిన డైరీల్లో ఆర్‌ఏకు యిచ్చిన లంచాలు అనే 4 ఎంట్రీలు ఉన్నాయి. వాటి మొత్తం రూ. 3.80 కోట్లు. ఆర్‌ఏ అంటే రాకేశ్‌ ఆస్థానా అని అతని ప్రత్యర్థులు ఆరోపిస్తున్నారు. కాదు, 'రన్నింగ్‌ ఎక్కౌంట్‌' అంటాడితను. అతని కూతురు పెళ్లి తాలూకు సంగీత్‌ 2016 నవంబరు లో సందేశరాలకు చెందిన ఫామ్‌హౌస్‌లో జరిగింది. పెళ్లి అత్యంత విలాసమైన భవనం 'లక్ష్మీ విలాస్‌ ప్యాలెస్‌'లో జరిగింది. ఆ సందర్భంగా వచ్చిన అతిథులకు సందేశరాలే హోటల్‌ రూములు బుక్‌ చేశారని వినికిడి. ఇప్పుడు సిబిఐ అధికారులు వెళ్లి ఆ హోటల్‌ వాళ్లను చెల్లింపులు ఎలా వచ్చాయని అడుగుతున్నారు. ఒక సాధారణ పోలీసు అధికారి స్థాయికి అనేక రెట్లు ఎక్కువగా కుమార్తె పెళ్లి జరిగిందట.

ఇది కాక యింకా అతనిపై ఐదు కేసులు ఉన్నాయి. దీపేశ్‌ చండక్‌ అనే కలకత్తా వ్యాపారి లాలూ దాణా కేసులో అప్రూవరుగా మారి ఆస్థానాకు చాలా ఉపయోగపడ్డాడు. ఈ ఆగస్టులో ఓ కేసు విషయంలో అతని మీద సిబిఐ ఓ ఎఫ్‌ఐఆర్‌ రిజిస్టరు చేసింది. అతను పారిపోయాడు. గత పరిచయాలతో ఆస్థానాయే అతనికి సహకరించాడని అభియోగం. ఒక ఐఆర్‌ఎస్‌ అధికారిపై అధిక ఆస్తులున్న కేసు నమోదు చేయబడింది. దాన్ని విచారణ చేస్తున్న సిబిఐ అధికారులపై ఒత్తిడి తెస్తున్నాడని మరో మరో ఆరోపణ. సిబిఐ, ఈడి అనుమానిస్తున్న కొందరు వ్యక్తులతో సన్నిహితంగా ఉంటున్నాడని యింకో ఆరోపణ.

గుజరాత్‌లో ఏ కష్టం వచ్చినా మోదీ ఆస్థానాను నమ్ముకున్నాడు. 2008లో అహ్మదాబాద్‌లో వరుస బాంబు పేలుళ్లు జరిగాయి. గుజరాత్‌ను శాంతిభద్రతలకు నిలయంగా చూపిద్దామనుకున్న మోదీకి యిది యిబ్బందిగా మారింది. ఆస్థానాను పురమాయించాడు. అతను వెంటనే ఇండియన్‌ ముజాహిదీన్‌ను, లష్కరె తొయిబాను దీనిలోకి లాక్కుని వచ్చాడు. 22 రోజుల్లో విచారణ ముగించేశాడు. స్థానిక ముస్లిములు అనేకమంది అరెస్టయిపోయారు. ఆ సంస్థలు గుజరాత్‌లో ఎలా అడుగుపెట్టాయి, దానికి ముందూ తర్వాత ఏం చేశాయ్‌ అనేది నిరూపించవలసిన పనే లేకపోయింది. సొహ్రాబుద్దీన్‌ ఎన్‌కౌంటర్‌ కేసు కూడా 'ఆస్థాన' పరిశోధకుడు చేపట్టినదే! ఆశారామ్‌ బాపూ మోదీ ఆదరణలోనే ఎదిగాడు. కానీ అతను అత్యాచారాలు పూర్తిగా వెలుగులోకి రాగానే, మోదీ అతనికి దూరం జరిగాడు. అతని పట్ల, అతని కొడుకు నారాయణ సాయి పట్ల కఠినంగా వ్యవహరిస్తున్నానన్న సందేశం పంపడానికి ఆస్థానాను నియోగించాడు. అతను వెంటనే వాళ్లను అరెస్టు చేసి, కేసులు తయారుచేశాడు.

అలాగే హార్దిక్‌ పటేల్‌ పటేల్‌ ఉద్యమం నడుపుతున్నపుడు, ఆస్థానా అతనిపై ఏకంగా దేశద్రోహం కేసు తయారుచేసి, నెలల తరబడి జైల్లో ఉండేట్లు చేసి, ఆ ఉద్యమానికి బ్రేకులు వేశాడు. ఇలా గుజరాత్‌లోని బిజెపి ప్రభుత్వానికి ఆపద్రక్షకుడిగా ఉంటూ వచ్చిన ఆస్థానాను మోదీ సిబిఐకు తీసుకుని వచ్చి అత్యున్నత పదవి యిచ్చి సత్కరిద్దామనుకున్నాడు. దానికి తయారీగా కేబినెట్‌ కమిటీ నిర్ణయం ద్వారా 2016 అక్టోబరులో ప్రమోషన్‌ యిచ్చి సిబిఐలో అదనపు డైరక్టరుగా నియమించి అతని ద్వారా వ్యవహారాలు చక్కబెట్టబోయాడు. కానీ అప్పటి సిబిఐ డైరక్టర్‌ అనిల్‌ సిన్హా కొరకరాని కొయ్యలా ఉండి, ఆస్థానాకు ముకుతాడు వేశాడు. 2016 డిసెంబరు 2 న అనిల్‌ రిటైర్‌ కాగానే అతని స్థానంలో ఆస్థానాను వేద్దామనుకున్నాడు మోదీ.

గతంలో అయితే ప్రధాని ఒక్కడే నియమించగలడు. కానీ లోక్‌పాల్‌ చట్టం వచ్చాక ప్రధాని, చీఫ్‌ జస్టిస్‌, ప్రతిపక్ష నేతలతో కూడిన కమిటీ నిర్ణయించాలి. అప్పటికే ఆస్థానాపై ఆరోపణలున్నాయి. చీఫ్‌ జస్టిస్‌ ఆమోదముద్ర వేయకపోవచ్చు. ముఖ్యంగా అందరి కంటె సీనియర్‌గా ఉండి, 2 జి, కోల్‌ గేట్‌, అగస్టా వెస్ట్‌ల్యాండ్‌ వంటి ముఖ్యమైన కేసుల్లో తన ప్రతిభ కనబరచి అప్పటికి స్పెషల్‌ డైరక్టరుగా ఉన్న రూపక్‌ కుమార్‌ దత్తాను ఎందుకు పక్కకు పెడుతున్నావన్న ప్రశ్న రావచ్చు. దత్తా 1981 బ్యాచ్‌ వాడు. సిబిఐలో 18 ఏళ్లగా పని చేస్తున్నాడు. 2017 అక్టోబరు వరకు సర్వీసు ఉంది. అందువలన డిసెంబరు 2కు 48 గంటల ముందు నవంబరు 29 రాత్రి 8 గం.లకు దత్తాను హోమ్‌ ఎఫయిర్స్‌ (ఇంటర్నల్‌ సెక్యూరిటీ)లో సెక్రటరీగా బదిలీ చేసేశారు.

అలా దత్తా అడ్డు తొలగించి ఆస్థానాను 2016 డిసెంబరులో తాత్కాలిక డైరక్టరుగా నియమించారు. ఆ నిర్ణయాన్ని కాంగ్రెసు విమర్శించింది. ప్రత్యామ్నాయం వెతకవలసిన అవసరం పడింది. మోదీకి కన్నూ, ముక్కూ, చెవీ ఐన అజిత్‌ దోవల్‌ తనకు అత్యంత సన్నిహితుడైన అలోక్‌ వర్మ పేరు సూచించాడు. అలోక్‌ అరుణాచల్‌ ప్రదేశ్‌ క్యాడర్‌కు చెందిన 1979 ఐపిఎస్‌ బ్యాచ్‌కు చెందిన వాడు. చీఫ్‌ జస్టిస్‌ జెఎస్‌ ఖేహర్‌, ప్రతిపక్ష నాయకుడు మల్లికార్జున ఖర్గేలకు అతనిపై అభ్యంతరాలు లేవు. దాంతో ఆస్థానా నెలన్నరలోనే 2017 జనవరిలో డైరక్టరు గద్దె నించి దిగిపోయి అలోక్‌కు అప్పగించవలసి వచ్చింది. ఇది అతన్ని బాధించింది. ఇక అప్పణ్నుంచి అలోక్‌ పై కత్తి కట్టాడు. సిబిఐలో సమాంతర అధికార కేంద్రం నడపసాగాడు. దానికి ప్రధాని ఆశీస్సులున్నాయి. రైల్వే మంత్రిగా లాలూ హోటళ్ల కేటాయింపులో చేసిన అవినీతి కేసు, కాంగ్రెసు నాయకులు యిరుక్కున్న 2013 నాటి అగస్టావెస్ట్‌ల్యాండ్‌ డిఫెన్స్‌ కేసు, బొగ్గుగనుల కేటాయింపు కేసు, చిదంబరంకు, కార్తీకి వ్యతిరేకంగా ఉన్న ఐఎన్‌ఎక్స్‌, కేసు, విజయ్‌ మాల్యా కేసు... యిత్యాది ముఖ్యమైన కేసులన్నీ ఆస్థానాకే అప్పగించారు.

అంతేకాదు, 2017 అక్టోబరులో అతన్ని స్పెషల్‌ డైరక్టరుగా చేసి అలోక్‌కు పోటీగా నిలబెట్టారు. అలోక్‌ మరింత మండిపడ్డాడు. 20 నెలల పాటు సాగిన వారి ప్రచ్ఛన్నయుద్ధం యీ అక్టోబరులో వీధిన పడింది. సిబిఐ నియామకాలను పర్యవేక్షించవలసిన సివిసి (సెంట్రల్‌ విజిలెన్సు కమిషన్‌) ప్రధాని కార్యాలయం చెప్పినట్లు ఆడింది. డైరక్టరుగా ప్రమోషన్‌ యివ్వవలసిన దత్తాను ఎందుకు బదిలీ చేశారని కానీ, అవినీతి ఆరోపణలు పెండింగులో ఉన్న ఆస్థానాను తాత్కాలిక డైరక్టరుగా, దరిమిలా స్పెషల్‌ డైరక్టరుగా ఎలా నియమించారని కానీ అడగలేదు. పైగా ఆ నియామకాన్ని ప్రశ్నించిన అలోక్‌నే వేధించింది. దాంతో అతను సివిసితో కూడా శత్రుత్వం వహించాడు. ఇప్పుడు సుప్రీం కోర్టు సివిసిని కూడా నమ్మటం లేదు. ఆ వివరాలన్నీ రెండవ, మూడవ వ్యాసాలలో వస్తాయి. - ఎమ్బీయస్‌ ప్రసాద్‌ (నవంబరు 2018)

2018 నవంబరు ఎమ్బీయస్‌: సిబిఐ - అ-ఆల రగడ

సిబిఐ యిన్నాళ్లూ కడిగిన ముత్యంలా ఉంది, యిప్పుడే భ్రష్టుపట్టి పోయింది అని ఎవరైనా చెపితే నవ్వి వూరుకోండి తప్ప నమ్మకండి. సిబిఐ చాలా సామర్థ్యంతో అనేక కేసులు పరిష్కరించిన మాట వాస్తవమే అయినా, అది ప్రభుత్వం చెప్పుచేతల్లోనే పని చేస్తుందనేది మర్చిపోకూడదు. రాష్ట్ర ప్రభుత్వం ఎలాగైతే స్టేటు పోలీసు వ్యవస్థను ఉపయోగించుకుని, తన ప్రత్యర్థులపై ఆరాలు తీయించి, కేసులు పెట్టించి అవస్థల పాలు చేస్తుందో కేంద్రం అదే విధంగా సిబిఐను ఉపయోగించుకుంటుంది. తమకు కావలసినప్పుడు పరుగులు పెట్టిస్తుంది, వద్దనుకున్నపుడు బ్రేకులు వేస్తుంది. జనరల్‌గా యిది రూలయినా, అన్ని ప్రభుత్వాలూ ఒకేలా ఉండవు. కాస్త ఎక్కువతక్కువలు ఉంటాయి. 1990ల నుంచి సిబిఐలో రాజకీయ జోక్యం పెరిగిందంటారు. ఎన్ని భీషణ ప్రతిజ్ఞలు చేసినా మోదీ పాలనలో కూడా సిబిఐను పంజరంలో చిలుక గానే ఉంచారు తప్ప, స్వేచ్ఛగా పని చేయనీయటం లేదని తాజా పరిణామాలు చాటి చెప్తున్నాయి. ఇక సిబిఐలో అంతర్గతమైన పోరు గురించి చెప్పాలంటే అది ఏ వ్యవస్థలోనైనా ఉంటుంది. సిబిఐలో కూడా గతంలో ఉంది కాబట్టే దాని డైరక్టర్లు కొందరు పట్టుబడ్డారు. అయితే యీసారి చాలా అసహ్యకరంగా బయటపడ్డారు. దీనికి కారణం ప్రధాని కార్యాలయం ఆస్థానా పట్ల చూపిన వలపక్షం! అలోక్‌ కూడా అజిత్‌ దోవల్‌ తాలూకు వ్యక్తే అయినా ఆస్థానా పరమాప్తుడు కావడంతో, ఎలాగైనా అతన్ని డైరక్టరు చేయాలని చూడడంతో వచ్చింది గొడవ. అలోక్‌ వర్మ సర్దుకుని పోకుండా తిరగబడ్డాడు. ఈ రచ్చ కారణంగా సిబిఐ, ఈడీ, రా, సివిసి వంటి వ్యవస్థలన్నిటికీ మకిలి పట్టిందని చాటి చెప్పినట్లయింది.

సిబిఐలో నెం.1గా ఉన్నది డైరక్టరు అలోక్‌ వర్మ. నెం.2గా ఉన్నది స్పెషల్‌ డైరక్టరు రాకేశ్‌ ఆస్థానా. ఈ అ(లోక్‌), ఆ(స్థానా)ల మధ్య గొడవ యిప్పుడు బయటకు వచ్చింది కానీ అలోక్‌ డైరక్టరుగా చేరిన దగ్గర్నుంచే అగ్గి రాజుకుంది. దాని గురించి 'ఆస్థానా' వ్యాసంలో రాశాను. 2016 అక్టోబరులో సిబిఐలోకి ఆస్థానా అడుగు పెట్టేనాటికే, అక్కడ ఎకె శర్మ ఉన్నాడు. ఇద్దరూ గుజరాత్‌ కేడర్‌కు చెందినవారే, మోదీకి, అమిత్‌ షాకు యిష్టులే. అయినా ఇద్దరికీ పడదు. శర్మ గుజరాత్‌ పోలీసు శాఖలో యింటెలిజెన్సు విభాగానికి అధిపతిగా పని చేశాడు. ఇష్రత్‌ జహాన్‌ బూటకపు ఎన్‌కౌంటర్‌ కేసులో ఆరోపణలు ఎదుర్కున్నాడు. మోదీ ప్రధాని అయ్యాక శర్మను 2015 ఏప్రిల్‌లో సిబిఐకు రప్పించాడు. అయితే ఆస్థానా రావడం రావడమే పెద్ద పోస్టులో వచ్చాడు. మోదీ కృపతో తాత్కాలిక డైరక్టరు కూడా అయిపోయాడు. ఆ నెలన్నర సమయంలోనే శర్మకు జెల్ల కొట్టాడు. సిబిఐలో జాయింటు డైరక్టరు (పాలసీ) పోస్టు ఉంది. సిబిఐ విదేశాల్లో జరిగే విజిలెన్సు కూడా దాని పరిధిలోకి వస్తుంది కాబట్టి శర్మ ఆ పోస్టుకి ఆశపడ్డాడు. కానీ ఆస్థానా అతని అభ్యర్థన తిరస్కరించాడు. శర్మ ప్రార్థనలు ఫలించి ఆస్థానా గద్దె దిగి, అలోక్‌ నెం.1గా వచ్చాడు.

దిల్లీ పోలీసు కమిషనరుగా ఉన్న అలోక్‌ డైరక్టరుగా వచ్చాక సిబిఐలో ఆస్థానా పెత్తనం చూసి, తన బలగం పెంచుకోవాల్సిన అవసరం ఉందనుకున్నాడు. 2017 జూన్‌లో తన కిష్టులైన నలుగుర్ని జాయింటు డైరక్టర్లను వేసుకోబోయాడు. వాళ్లలో ఎన్‌ఫోర్స్‌మెంట్‌ డైరక్టరేట్‌ (ఈడీి) లో జాయింటు డైరక్టరుగా పని చేస్తున్న రాజేశ్వర్‌ సింగ్‌ సోదరి, తోడల్లుడు ఉన్నారు. కానీ ఆస్థానా పిఎంఓలో తన కున్న పలుకుబడితో దాన్ని ఆపించాడు. వాళ్ల నిజాయితీని శంకిస్తున్నానన్నాడు. రాజేశ్వర్‌ సింగ్‌ చిదంబరం యిరుక్కున్న ఎయిర్‌సెల్‌-మాక్సిస్‌ స్కాముపై విచారణ జరుపుతున్నాడు. అతను అలోక్‌వైపు మొగ్గు చూపుతున్నాడని ఆస్థానాకు సందేహం కలిగింది. జులై కల్లా 'రా' రిపోర్టు ఒకటి బయటకు వచ్చింది - రాజేశ్వర్‌ సింగ్‌ ఒక ఐఎస్‌ఐ ఏజంటుతో టచ్‌లో ఉన్నాడని!

2 జి స్కాములో డబ్బు ఎలా చేతులు మారిందో ఆచూకీ పట్టుకున్నవాడు రాజేశ్వర్‌. దానికి గాను అతనికి చాలా పేరు వచ్చింది. అతన్ని ఆ డిపార్టుమెంటులోంచి తప్పిద్దామని చాలా మంది లాబీయుస్టులు ప్రయత్నించారు కానీ అతని ఈడీ చీఫ్‌ ఆశీస్సులున్నాయి. అతని మీద యీ నివేదిక రావడానికి సహకరించినవాడు 'రా' లో నెంబరు 4 పదవిలో ఉండి, తదుపరి చీఫ్‌ అయ్యే అవకాశాలున్న సామంత్‌ గోయెల్‌ కావచ్చు. ఎందుకంటే అతను ఆస్థానాకు ఆత్మీయుడు. మాజీ 'రా' ఆఫీసరు బంధువు ద్వారా అతను ఆస్థానాకు లంచం యిప్పించాడని ప్రస్తుతం అభియోగం ఎదుర్కుంటున్నాడు. తను ప్రతిపాదించిన వాళ్లు జాయింటు డైరక్టర్లు కాలేకపోవడంతో ఒళ్లు మండిన అలోక్‌, నెం.4గా ఉన్న శర్మను పట్టుకుని వచ్చి జాయింటు డైరక్టరు (పాలసీ)గా వేసేశాడు. ఇక అప్పణ్నుంచి శర్మ అలోక్‌కు వీరభక్త హనుమాన్‌ అయిపోయి, ఆస్థానాకు వ్యతిరేకంగా వ్యవహరించసాగాడు.

2017 అక్టోబరులో ఆస్థానాను సిబిఐ స్పెషల్‌ డైరక్టరుగా వేద్దామనుకున్నపుడు అలోక్‌ ఎంత అడ్డుపడాలో అంతా అడ్డుపడ్డాడు. సెలక్షన్‌ కమిటీలో సివిసి, యిద్దరు విజిలెన్సు కమిషనర్లు, హోం సెక్రటరీ, డిపార్టుమెంట్‌ ఆఫ్‌ పెర్శనెల్‌ అండ్‌ ట్రైనింగ్‌లో సెక్రటరీ ఉన్నారు. ఆస్థానా నిజాయితీపై సందేహాలున్నాయంటూ అలోక్‌ ఒక రహస్య నోట్‌ తయారుచేసి అక్టోబరు 21న కమిటీకి అందించాడు. దానిలో స్టెర్లింగ్‌ బయోటెక్‌ వారి డైరీలో ఆర్‌ఏ పేర ఉన్న ఎంట్రీలు అవీ ఆధారంగా చూపించాడు. అయితే సివిసి 'ఆర్‌ఏ అంటే రాకేశ్‌ ఆస్థానా అనే అనుకున్నా, ఆ రాకేశ్‌ ఆస్థానా, యితనూ ఒకడే అని గ్యారంటీ ఏముంది? దానికేమైనా ఆధారముందా?' అని వాదించి యీ నోట్‌ను తిరస్కరించి, ఆస్థానాకు ప్రమోషన్‌ యిచ్చేసింది.

ఈ వ్యవహారంపై 'కామన్‌ కాజ్‌' అనే ఎన్‌జిఓ సుప్రీం కోర్టుకి వెళ్లింది. వాళ్లూ 'ఇద్దరు రాకేశ్‌ ఆస్థానాలున్నారేమో' అంటూ అతని నియామకాన్ని సమర్థించారు. రెండోవాడు ఎవరై ఉంటారో కనుక్కోండి అని ఆదేశమూ యివ్వలేదు, అది తేలేదాకా యితన్ని ఆపండి అని అననూ లేదు. అందుచేత ఆస్థానా స్పెషల్‌ డైరక్టరు అయి కూర్చున్నాడు. ఈ సందర్భంలో కేంద్ర ప్రభుత్వం సుప్రీం కోర్టుకి అబద్ధం చెప్పింది. 2017 నవంబరు 24 నాటి తన ఓరల్‌ సబ్మిషన్‌ (మౌఖిక నివేదన)లో అలోక్‌ వర్మ తనే స్వయంగా అస్థానా పేరును ప్రతిపాదించాడని చెప్పింది. అప్పుడు మౌనంగా ఉండిపోయిన అలోక్‌ యిప్పుడు 10 నెలల తర్వాత ముందుకు వచ్చి 'నేనతని పేరు ప్రతిపాదించక పోగా అతనికి వ్యతిరేకంగా రహస్య నోటు సివిసికి పంపాను' అని కోర్టుకి చెప్పాడు.

ప్రభుత్వం తనకు సంపూర్ణ మద్దతిస్తోందని రూఢి చేసుకున్న ఆస్థానా అంతటితో ఆగలేదు. తనకు అడ్డుపడినందుకు అలోక్‌పై పగ బట్టాడు. దానికి సివిసి సహకరించింది. తను చిత్తుకాగితంగా తీసిపారేసిన సీక్రెట్‌ నోట్‌ అసలెలా తయారైంది, అది ఎవరు రాశారు. దానికి మూలం ఏమిటి? అంటూ అలోక్‌ను నిలదీయడం మొదలుపెట్టింది. 2017 నవంబరు 9న యివి ఆరా తీస్తూ ఉత్తరం రాసింది. దీని మీద సిబిఐలో అంతర్గతంగా విచారణ జరిపిస్తున్నారా, మీ దగ్గరున్న డాక్యుమెంట్లు మాకు పంపండి అంటూ రాసింది. అలోక్‌ సమాధాన మివ్వలేదు. 'ఆస్థానా నెంబరు 2 స్థానంలో ఉండగా అతనిపై నిష్పక్షపాత విచారణ జరగడం అసాధ్యం, పైగా తన నోట్‌కు విలువ నివ్వని సివిసి, దరిమిలా డాక్యుమెంట్లు తనకు యివ్వమనడం అర్థరహితం' అనుకున్న అలోక్‌ సివిసిని పట్టించుకోలేదు. ఇప్పుడు సివిసి పూర్తిగా ఆస్థానా పక్షమే వహిస్తోంది.

2018 జులైలో సిబిఐలో ప్రమోషన్ల గురించి సివిసి ఒక సమావేశం ఏర్పాటు చేసింది. దానికి సిబిఐ డైరక్టరు హాజరు కావలసి వుంది. కానీ అలోక్‌ ఉరుగ్వే పర్యటనలో ఉన్నాడు. అందువలన ఆస్థానాను పిలుస్తామని సివిసి ప్రతిపాదించింది. తన వర్గీయులకు పదోన్నతి యివ్వకుండా తొక్కేయడానికి జరుగుతున్న ప్రయత్నమిది అని భావించడం చేతనో ఏమో 'నా తరఫున అతను ప్రాతినిథ్యం వహించడానికి వీలు లేదు ఎందుకంటే స్టెర్లింగ్‌ బయోటెక్‌ కేసులో అతనిపై విచారణ సాగుతూనే ఉంది. నేను లేకుండా సిబిఐలో బదిలీలు, ప్రమోషన్లు ఎలా చేస్తారు?' అని అలోక్‌ సివిసికి లేఖ పంపించాడు. ఇది మీడియాకు లీకైంది. ఆస్థానా తల కొట్టేనట్లయింది. సమావేశం వాయిదా పడింది. మళ్లీ జరిగిందో లేదో తెలియదు. ఇక ఆస్థానా అలోక్‌ను ఏదైనా కేసులో యిరికించాలని గట్టిగా తలపెట్టాడు. దానికి ప్రతిస్పందనగా అలోక్‌ కూడా అలాగే ఆలోచించాడు. ఇద్దరికీ దొరికినది ఒకే కేసు - సానా సతీశ్‌ బాబు! దాన్ని తాము వాడుకోకపోతే ఎదుటివాళ్లు వాడేసుకుంటారేమోనని యిద్దరూ అడావుడి పడిపోయారు. సానా సతీశ్‌ కేసు గురించి తెలియాలంటే ఖురేషీ గురించి, అతనికి సిబిఐకు ఉన్న లింకుల గురించి తెలియాలి.

మొయిన్‌ ఖురేషీ యుపికి చెందినవాడు. మాంసం ఎగుమతులు చేసే వ్యాపారి. తర్వాత అనేక వ్యాపారాలు చేశాడు. సిబిఐలోని ఉన్నతాధికారులతో సంబంధాలు మేన్‌టేన్‌ చేస్తూ దళారీగా పని చేశాడు. ఎవరిపైనైనా సిబిఐ ఎంక్వయిరీ చేస్తోందంటే వాళ్లు ఖురేషీని కలిస్తే వాళ్లిచ్చిన లంచాలను సిబిఐకు అప్పగించి కేసు కొట్టేయించడమో, తాపీగా నడిచేట్లు చేయడమో చేసేవాడు. ఈ లంచాలను అందించడానికి విలువైన బహుమతులతో బాటు విదేశాల రూటు కూడా వాడేవాడు. దానికి తన వ్యాపారసంబంధమైన ఖాతాలు, పరిచయాలు ఉపయోగపడ్డాయి. దానికి తోడు వ్యాపారసంబంధంగా చేసే మనీ లాండరింగ్‌, పన్నుల ఎగవేత యిత్యాదివి ఎలాగూ ఉన్నాయి. అతనికి 45 బినామీ విదేశీ బ్యాంకు ఖాతాలు ఉన్నాయని, మూడు బోగస్‌ కంపెనీల ద్వారా డబ్బు తరలించేవాడనీ తేలింది.

రకరకాల కేసుల పరిష్కారంలో భాగంగా 2013 మే నుంచి 2014 వరకు ఖురేషీ అప్పటి (2012-14) సిబిఐ డైరక్టరు రంజిత్‌ సిన్హా యింటికి 90 సార్లు వెళ్లాడని, కొన్ని సార్లు అతనితో పాటు మాజీ డైరక్టరు ఎపి సింగ్‌ (2010-12) కూడా ఉన్నారనీ సిన్హా విజిటర్స్‌ డైరీలో తేలింది. ఎపి సింగ్‌కు ఖురేషీ బ్లాక్‌బెర్రీ ద్వారా సందేశాలు పంపాడని, వాటిల్లో మన రాష్ట్రానికి చెందిన వ్యాపారులు, రాజకీయ నాయకుల పేర్లు కూడా బయటడ్డాయని అంటున్నారు. 2014 ఫిబ్రవరిలో ఖురేషీపై ఆదాయపు పన్ను శాఖ వాళ్లు దాడి చేస్తే దొరికిన సమాచారం ఎపి సింగ్‌ మెడకు ఉచ్చులా బిగిసింది. దాంతో అప్పుడు యుపిఎస్‌సి సభ్యుడిగా చేస్తున్న ఆయన రాజీనామా చేయవలసి వచ్చింది. 2014 ఎన్నికల ప్రచారంలో మోదీ, ఖురేషీ పేరు ప్రస్తావించి, అతనికి కాంగ్రెసు పెద్దలతో సంబంధం ఉందని విమర్శించాడు. దేశం నుంచి రూ. 200 కోట్లను అక్రమంగా తరలించాడని 2016లో ఈడీ పెట్టిన కేసులో అతనికి, సిన్హా, సింగ్‌లకు ఉన్న లింకులను చార్జిషీటులో ఉదహరించారు.

సిబిఐ చేతిలో చిక్కినవాళ్లు తమను కేసులోంచి బయటపడేమయని ఖురేషీకి డబ్బులిస్తూ ఉంటారు. అతను వీళ్ల డబ్బులను సిబిఐ అధికారులకు అప్పగించి పని చేసి పెడుతూ ఉంటాడు. అతనికి దేశమంతటా ఏజంట్లు ఉంటారు. తెలుగు రాష్ట్రాలలో అలాటి దళారీ సానా సతీశ్‌ బాబు అనుకోవచ్చు. కాకినాడకు చెందినవాడు. ఎలక్ట్రికల్‌ యింజనీరింగులో పాలిటెక్నిక్‌ చేసి, విద్యుత్‌ సంస్థలో ఉద్యోగిగా చేరి, మానేసి, వ్యాపారిగా మారి అనేక రియల్‌ ఎస్టేటు, బ్రెవరీస్‌ సంస్థల్లో డైరక్టరు అయిపోయాడు. సిబిఐ కేసుల్లో యిరుక్కున్నవారిని ఖురేషీ ద్వారా గట్టున పడేసే పైరవీలు చేసి కాబోలు, బాగా ఆర్జించాడు. ప్రస్తుతం గచ్చిబౌలిలో విలాసవంతమైన భవంతిలో ఉంటున్నాడు. ఖురేషీ పట్టుబడినపుడు ఆ కేసులో అనుమానితుడిగా చిక్కాడు. సిబిఐ నుంచి అతనికి నోటీసులు రాసాగాయి. అవి తప్పించుకుని కేసు ఎత్తివేయించుకోవాలని వేరే ఏజంట్ల ద్వారా సిబిఐ అధికారులకు లంచం యివ్వాలనుకున్నాడు.

అతని పేర రెండు వాంగ్మూలాలున్నాయి. ఒకటి సెప్టెంబరు 26న దిల్లీలోని సిబిఐ ఆఫీసులో దేవేంద్ర కుమార్‌కు యిచ్చాడంటున్నది. దాని ప్రకారం అతను అలోక్‌కు రూ. 2 కోట్లు లంచం యిచ్చాడు. రెండోది అక్టోబరు 4న మేజిస్ట్రేటు ఎదుట యిచ్చిన వాంగ్మూలం. దాని ప్రకారం ఆస్థానాకు రూ. 3 కోట్లు యిచ్చాడు. మొదటిది బోగస్‌ అని అలోక్‌కు చెందిన సిబిఐ అధికారులు దేవేంద్రపై కేసు పెట్టారు. ఎందుకంటే ఆ సెప్టెంబరు 26న సతీశ్‌ హైదరాబాదులో ఉన్నాడట. ఇక రెండో వాంగ్మూలంలో అతను చెప్పిన విషయాల గురించి మరో వ్యాసంలో! (ఫోటో - సిబిఐకు చెందిన ఎకె శర్మ, ఈడీకి చెందిన రాజేశ్వర్‌ సింగ్‌) - ఎమ్బీయస్‌ ప్రసాద్‌ (నవంబరు 2018)

2018 నవంబరు ఎమ్బీయస్‌: సిబిఐ - సానా సతీశ్‌ అనే తీగ లాగితే...

నిజానికి సానా సతీశ్‌ అనే వ్యక్తి సిబిఐ అధికారులకు లంచాలు సంపాదించి పెట్టే ఓ చిన్న సబ్‌-ఏజంటు అనుకోవచ్చు. ఆ ఒక్క తీగ పట్టుకుని లాగితే సిబిఐ డొంక కదిలింది. సరిగ్గా చెప్పాలంటే కొందరికి సంబంధించిన చిన్న డొంక మాత్రమే కదిలింది. ఇలాటి ఎన్ని డొంకలున్నాయో మనం వూహించుకోవాలంతే. ఆ డొంకల తీగలన్నీ దొరికి, వాటిని లాగగలిగితే సిబిఐ విశ్వరూపం బయటపడుతుంది. అది చూసి ఆశ్చర్యం కంటె అసహ్యమే ఎక్కువగా కలిగే ప్రమాదం ఉంది. ఆ వికృతరూపంతో బాటు తక్కిన సంస్థల వికారాలు కూడా తెలిసి వస్తాయి.

సానా సతీశ్‌ ఆస్థానాకు వ్యతిరేకంగా అక్టోబరు 4న సతీశ్‌ మేజిస్ట్రేటు ఎదుట యిచ్చిన వాంగ్మూలం ప్రకారమైతే - సిబిఐ-ఖురేషీ కేసులోంచి బయటపడేయడానికి అతనికి దొరికిన దళారులు మనోజ్‌ ప్రసాద్‌, సోమేశ్‌ ప్రసాద్‌ అనే యిన్వెస్ట్‌మెంట్‌ బ్యాంకర్లు! 'రా'కు డైరక్టరుగా చేసి 2000లో రిటైరైన దేవేశ్వర్‌ ప్రసాద్‌ కుమారులు. దేవేశ్వర్‌ తన రిటైర్‌మెంట్‌ తర్వాత కూడా రా-కు పరోక్షంగా సలహాదారు హోదాలో పని చేశారు. రా స్పెషల్‌ డైరక్టరు శమంత్‌ కుమార్‌ గోయల్‌ (అతని పేరు కూడా ఎఫ్‌ఐఆర్‌లో చోటు చేసుకుంది) ద్వారా యీ ప్రసాద్‌ సోదరులు ఆస్థానాకు పరిచయమై అతని తరఫున లంచాలు సేకరించడానికి ఒప్పుకున్నారు. వీళ్లు దుబాయిలో సతీశ్‌ను కలుసుకున్నారు. రూ.5 కోట్లు యిస్తే ఆస్థానా ద్వారా అతని కేసును సెటిల్‌ చేస్తామని, ఎడ్వాన్సుగా రూ.3 కోట్లు యివ్వాలని చెప్పారు. ఫోన్‌లో ఎవరో వ్యక్తి తను ఆస్థానానని చెప్పుకుని ఆ మేరకు హామీ యిచ్చాడు.

సరేనని సతీశ్‌ మనోజ్‌కు వెంటనే కోటి రూ.లు యిచ్చాడు. తర్వాత అతని బంధువు సునీల్‌ మిత్తల్‌కు దిల్లీలో రూ.1.95 కోట్లు యిచ్చాడు. అయినా 2018 ఫిబ్రవరిలో సిబిఐ నుంచి మళ్లీ నోటీసులు వచ్చాయి. లంచం యిచ్చినా మళ్లీ నోటీసులు ఎందుకు వచ్చాయని సతీశ్‌ మనోజ్‌ను నిలదీశాడు. పూర్తిగా యివ్వలేదు కదా, తక్కినది కూడా యిచ్చేస్తే ఆగిపోతాయని మనోజ్‌ చెప్పడంతో అక్టోబరు 9న తక్కిన 2.05 కోట్లు యిచ్చేస్తానని సతీశ్‌ చెప్పాడు. సిబిఐ విచారణకు వెళ్లకుండా అనారోగ్యం సాకు చెపుతూ ఈమెయిలు యిచ్చాడు. ఆ తర్వాత సిబిఐ నుంచి నోటీసులు ఆగిపోయాయి. హమ్మయ్య అనుకుని సతీశ్‌ అక్టోబరు 10న మనోజ్‌కు రూ. 25 లక్షలు యిచ్చాడు. తక్కినది ఇంకో వారంలో యిస్తానన్నాడు. ఇంతలో డబ్బు తీసుకోవడానికి అక్టోబరు 16న మనోజ్‌ దుబాయి నుంచి దిల్లీ వస్తే అలోక్‌ తాలూకు అధికారులు అరెస్టు చేశారు. దాంతో చెల్లింపులు ఆగిపోయాయి.'

ఇది వాస్తవమో కాదో ప్రస్తుతానికి తెలియదు కానీ, యిదే సతీశ్‌ కేసుని ఆస్థానా తనకు అనుకూలంగా వాడుకుందామని చూశాడు. సతీశ్‌ ఖురేషీ కేసులో తనను తప్పించమంటూ అలోక్‌కు రూ.2 కోట్లు లంచం యిచ్చాడని, అందుచేత జులైలో తాము సతీశ్‌ను అరెస్టు చేయబోగా అలోక్‌ అభ్యంతర పెట్టాడని ఆరోపణ చేస్తూ కేబినెట్‌ సెక్రటరీకి, సివిసికి ఆగస్టు 24న 21 పేజీల ఫిర్యాదు చేశాడు. 'సతీశ్‌ను మూడుసార్లు విచారించాం. ఫిబ్రవరి 20 న అతన్ని సిబిఐ ఆఫీసుకి రప్పించి, విచారించ బోతూ ఉండగా అలోక్‌ ఫోన్‌ చేసి, సతీశ్‌ను ప్రశ్నించడానికి వీల్లేదని చెప్పాడు. అయినా సతీశ్‌ను విచారణకు గురి చేశాను. మర్నాడు ఖురేషీ, సుఖేశ్‌ గుప్తా (సహనిందితుడు) ఎదుట ప్రశ్నించాలని అనుకున్నాం. అయితే సతీశ్‌ మళ్లీ రాలేదు. అలోక్‌ ద్వారా మేనేజ్‌ చేసుకున్నాడు.' అని ఆరోపించాడు ఆస్థానా. అతని వెర్షన్‌లో మనోజ్‌ ప్రసాద్‌లు గట్రా ఉన్నట్లు తెలియరాలేదు. మరి దేని ఆధారంగా లంచం యిచ్చినట్లు చెప్పాడో ఆ వివరాలు బయటకు రాలేదు. ఆస్థానా, అలోక్‌పై చేసిన 15 ఆరోపణలలో యిది ఒకటి. తక్కిన వాటి గురించి మాట్లాడుకునే ముందు అలోక్‌, ఆస్థానాల్లో ఎవరికి సతీశ్‌ లంచం యిచ్చాడో తెలుసుకునే ప్రయత్నం చేద్దాం.

సిబిఐలో డిఐజిగా మనీశ్‌్‌ సిన్హా అనే ఆంధ్రా క్యాడర్‌కు చెందిన ఐపిఎస్‌ అధికారి ఉన్నాడు. ఆస్థానాను కాపాడడానికి ప్రభుత్వం అక్టోబరు 24న ఎడాపెడా బదిలీ చేసిన అధికారుల్లో యితనొకడు. అంటే యితను అలోక్‌ పక్షాన నిలిచిన అధికారి అని అర్థమై పోతుంది. తనను నాగపూర్‌ బదిలీ చేయడం అన్యాయం అంటూ అతను నవంబరు మూడో వారంలో సుప్రీం కోర్టు తలుపు తట్టాడు. ఓ పక్క కోర్టుకి వెళుతూ మరో పక్క తన పిటిషన్‌ను మీడియాకు విడుదల చేయడంతో సుప్రీం కోర్టు అతనిపై కారాలు, మిరియాలు నూరుతోంది. అతను చెప్పిన విషయాలు కూడా జోడిస్తే చిత్రంలో స్పష్టత వస్తుంది.

మనోజ్‌ ప్రసాద్‌ అరెస్టు కాగానే అతన్ని విచారించింది మనీశే. అతను చెప్పిన దాని ప్రకారం - మనోజ్‌ తలబిరుసుగా ఉన్నాడు. దోవల్‌, 'రా' మాజీ జాయింటు సెక్రటరీ తనకు బాగా తెలుసంటూ, దోవల్‌కు సామంత్‌ గోయల్‌, తన సోదరుడు సోమేశ్‌ ఓ విషయంలో సహాయపడ్డారని, తాము పిలిస్తే వాళ్లు పలుకుతారనీ వీళ్లని బెదరగొట్టబోయాడు. మనోజ్‌ను అరెస్టు చేయగానే సోమేశ్‌-సామంత్‌ల మధ్య, సామంత్‌-ఆస్థానాల మధ్య ఎడాపెడా ఫోన్లు నడిచాయని, తర్వాత కేబినెట్‌ సెక్రటేరియట్‌ కార్యాలయం తనకు ఫోన్‌ చేయించి, అరెస్టు గురించి కనుక్కుందని కూడా మనీశ్‌ అన్నాడు.

సానా సతీశ్‌ తక్కువ్వాడు కాదని మనీశ్‌ అంటాడు. హైదరాబాదులోని దిల్లీ పబ్లిక్‌ స్కూలు యజమాని గోరంట్ల రమేశ్‌కు ఒక స్థలం అమ్మకంలో అతను ఏజంటుగా పనిచేశాడు. దానిలో వచ్చిన డబ్బునే ఖురేషీకి చెల్లించాడు. ఈ విషయం తెలియగానే సిబిఐ గోరంట్లను ప్రశ్నించింది. సివిసిగా ఉన్న కెవి చౌదరికి గోరంట్ల బంధువు. సిబిఐ పిలిచాక గోరంట్ల, సానా సతీశ్‌ కలిసి చౌదరి యింటికి వెళ్లి ఆయనకు విషయాలు వివరించారట. ఇవన్నీ సతీశ్‌ మనీశ్‌కు చెప్పాడట. ఇదయ్యాక చౌదరి, ఆస్థానాను తన యింటికి పిలిచి నీపై కేసు పెడుతున్నారని చెప్పారట. 'నాకు వ్యతిరేకంగా ఎలాటి ఆధారాలూ లేవు' అని ఆస్థానా చెప్పాడట. ఆ మాటకొస్తే దోవలే ఆస్థానాకు ఫోన్‌ చేసి, అలోక్‌ నీపై కేసు పెడుతున్నాడు అని ముందుగానే హెచ్చరించాడట.

సతీశ్‌ కంపెనీ కార్యాలయాల్లో ఒకటి ఆంధ్ర ఐఏఎస్‌ అధికారిణి రేఖారాణి భవంతిలో ఉంది. అలా ఆమెతో పరిచయం. ఆమె ద్వారా కేంద్ర న్యాయశాఖామంత్రి కార్యదర్శి సురేశ్‌ చంద్రతో లింకు పెట్టుకున్నాడు. సతీశ్‌ తరఫున చాముండేశ్వరీ నాథ్‌ సురేశ్‌ చంద్రను లండన్‌లో కలిసి విషయాలు వివరించాడని, దరిమిలా సురేశ్‌ చంద్ర రేఖారాణి ద్వారా సతీశ్‌కు ధైర్యమిప్పించాడనీ, మనీశ్‌ సిన్హా అంటున్నాడు.

ఈ కేసు సంగతి అలా ఉంచితే, ఆస్థానా అలోక్‌పై చేసిన తక్కిన 14 కేసుల్లో కొన్ని అవినీతికి చెందినవి కాగా, కొన్ని అవినీతిపరులైన సిబిఐ అధికారులను వెనకేసుకొచ్చాడనీ, మరి కొన్ని బిజెపి వ్యతిరేక నాయకులకు అనుకూలంగా వ్యవహరిస్తున్నాడనే ఆరోపణలు కొన్ని. 'ఐఆర్‌సిటిసి కేసులో లాలూ యింట్లో సోదాలు జరపకుండా నిలిపివేయమని ఆదేశించాడు, ఓ రైల్వే ఉన్నతాధికారి పేరు ఎఫ్‌ఐఆర్‌లో చేర్చకుండా అడ్డుపడ్డాడు, అసలు కేసు పెట్టడానికే యిష్టపడలేదు, బొగ్గు కుంభకోణంలో నిందితులపై లుకౌట్‌ నోటీసు జారీ చేయకుండా దేశం విడిచి పరారీకి ఆస్కారం యిచ్చాడు, అక్రమ భూసేకరణ కేసును మూసేయించాడు, 2016లో బంగారం స్మగ్లర్లతో లాలూచీ పడి దిల్లీ కమిషనర్‌గా ఉన్నపుడు కేసును నీరుగార్చాడు, అవినీతి మచ్చపడిన యిద్దరు అధికారులను సిబిఐలోకి తీసుకున్నాడు, ఈడీ అధికారులపై వచ్చిన కేసుల్లో జోక్యం చేసుకున్నాడు, రూ.5 లక్షల లంచం తీసుకుంటూ పట్టుబడిన ఈడీ అధికారి ఒకణ్ని అలోక్‌, శర్మ కలిసి రక్షించారు...' లాటివన్నీ ఉన్నాయి.

ఇది రాయడంతో ఆగకుండా ఆరు కేసుల్లో విచారణను వర్మ, ఎకె శర్మ చేతుల్లోంచి తప్పించి యితరుల చేతికి అప్పగించాలని సెప్టెంబరు నెలంతా నోటిమాటగా, లిఖిత పూర్వకంగా కనీసం సివిసిని కోరాడు. సివిసి అతని అరోపణలకు విలువ నిచ్చి సెప్టెంబరు 25న సివిసి ఆస్థానా చేస్తున్న ఆరోపణలపై అక్టోబరు 3 లోగా వివరణ యివ్వాలని అలోక్‌ను ఆదేశించింది. ఇవన్నీ చూసి ప్రధాని కార్యాలయం తాము ఏదో ఒకటి చేయకపోతే సిబిఐ డైరక్టరూ, స్పెషల్‌ డైరక్టరూ కొట్టుకుని వీధిన పడేట్లున్నారని భయపడింది. ఆస్థానాకు ఏదైనా డిప్లొమాటిక్‌ పోస్టింగు యిచ్చి లండన్‌ పంపేసి, గొడవ చల్లారుద్దామనుకుంది. ఫిబ్రవరి 1 నాటికి అలోక్‌ ఎలాగూ రిటైరైపోతాడు. ఆస్థానాను తిరిగి తెచ్చేయవచ్చు. ఈలోగా అతనిపై కేసులూ అవీ కొట్టేయిస్తే, డైరక్టరుగానే తెచ్చేయవచ్చు. లేదా తాత్కాలిక డైరక్టరు అనవచ్చు అనుకుంది.

అయితే ఆస్థానా ఉండబట్టలేక పోయాడు. సతీశ్‌ కేసులో అలోక్‌ను యిరికించేందుకు చూశాడు. సతీశ్‌-అలోక్‌ బంధంపై తాము చేసిన ఆరోపణలకు సాక్ష్యంగా సతీశ్‌ సెప్టెంబరు 26 న సిబిఐ, న్యూదిల్లీ ఆఫీసులో ఆస్థానా వద్ద డిఎస్పీగా పని చేసే దేవేంద్ర కుమార్‌ ఎదుట యిచ్చిన వాంగ్మూలం అంటూ ఒకటి చూపించారు, దానిలో ఖురేషీని మనీ లాండరింగు కేసులోంచి బయటపడేయడానికి అలోక్‌ వర్మకు రూ. 2 కోట్ల ముడుపులు తాను చెల్లించానని సతీశ్‌ చెప్పినట్లుంది.

ఇది అలోక్‌ను మండించింది. తన కింద పనిచేసే సిబిఐ దర్యాప్తు బృందాలను ఆ వాంగ్మూలాన్ని పరిశీలించమన్నాడు. ఆరోజు సతీశ్‌ హైదరాబాదులో ఉన్నాడనీ, దిల్లీలో లేడనీ తేలింది. ఆ బృందం సతీశ్‌ను దిల్లీ రప్పించి, అప్రూవర్‌గా మార్చి, అక్టోబరు 4న మేజిస్ట్రేటు ఎదుట వాంగ్మూలం యిప్పించింది. దాని ఆధారంగా అక్టోబరు 15న సిబిఐ ఆస్థానాపై లంచాల కేసు పెట్టింది, మర్నాడు దుబాయి నుంచి దిల్లీ వచ్చిన మనోజ్‌ను అరెస్టు చేయించింది. దాంతో అక్టోబరు 19న ఆస్థానా సివిసికి లేఖ రాసి, అలోకే లంచాలు పుచ్చుకున్నాడని, ఆ నేరాన్ని తనపై తోసేస్తున్నాడనీ ఆరోపించాడు. వెంటనే అలోక్‌ ఆ కేసును ఆస్థానా నుంచి తప్పించి తన చేతిలోకి తీసుకున్నాడు.

మర్నాడే అలోక్‌ తరఫు బృందం సతీశ్‌ పేర నకిలీ వాంగ్మూలం సృష్టించాడంటూ దేవేంద్ర కుమార్‌ ఇంటిపై దాడులు చేసింది, దానికి ముందు అతని ఫోన్‌ కాల్స్‌ను, అతని సహచరుల ఫోన్‌ కాల్స్‌ను రికార్డు చేసింది. రికార్డులు తారుమారు చేశాడన్న అభియోగంతో 22న అతనిపై కేసు పెట్టింది. దేవేంద్ర యింట్లో సోదాలు చేస్తూండగా దోవల్‌ అలోక్‌కు ఫోన్‌ చేసి సోదాలు ఆపేయమని చెప్పాడనీ, దాంతో విధిలేక అలోక్‌ తనకు చెప్పి సోదాలు ఆపించాడని మనీశ్‌ సిన్హా యిప్పుడు చెప్తున్నాడు. దాంతో దేవేంద్రకు సంబంధించిన మొబైల్‌ ఫోన్లు, యితర ఎలక్ట్రానిక్‌ పరికరాలు వంటి కీలక ఆధారాలను స్వాధీనం చేసుకోలేకపోయామని వాపోయాడు. 'నాకే కాదు, బస్సీకి కూడా యీ అనుభవం ఎదురైంది. అనేకమంది పబ్లిక్‌ సర్వెంట్ల యిళ్లలో తనిఖీలు చేస్తానంటే అలోక్‌ అనుమతి యివ్వలేదు, ఎందుకంటే అజిత్‌ దోవల్‌ వద్దంటున్నాడు' అని అంటాడు మనీశ్‌.

అప్రూవర్‌గా మారిపోయిన సతీశ్‌ వాంగ్మూలం ఆధారంగా సిబిఐ బృందం ఆస్థానాపై కూడా కేసు పెట్టింది. అదే ఎఫ్‌ఐఆర్‌లో 'రా' అధికారి సామంత్‌ గోయెల్‌ పేరు కూడా చేర్చారు. మనోజ్‌ ప్రసాద్‌ తనకు వ్యతిరేకంగా ఉన్న రాజేశ్వర్‌ సింగ్‌ అనే ఈడీి ఉన్నతాధికారిపై 'రా' ద్వారా దొంగ కేసు పెట్టించారని కూడా అభియోగం మోపారు.

సిబిఐలో యీ ఘర్షణ సాగుతూండగా ఆస్థానాకు అనుకూలంగా ఉన్న ఈడీ స్టెర్లింగ్‌ బయోటెక్‌పై, సందేశరా సోదరులపై చార్జిషీటు ఫైల్‌ చేసింది. రూ.8 వేల కోట్ల మనీ లాండరింగ్‌ చేశారనీ, 174 షెల్‌ కంపెనీలు నిర్వహించారనీ దానిలో ఉంది. ఇది నిశ్చయింగా ఆస్థానాను యిరకాటంలో పెట్టే ప్రయత్నమే.

వీటన్నిటి ఆధారంగా ఆస్థానాను అరెస్టు చేయమని అలోక్‌ ఆదేశాలిచ్చాడు. ఇది ఒక అసాధారణ చర్య, దాని పర్యవసానాల గురించి తదుపరి వ్యాసంలో. (ఫోటో - సతీశ్‌, దినేశ్‌) - ఎమ్బీయస్‌ ప్రసాద్‌ (నవంబరు 2018)

2018 నవంబరు ఎమ్బీయస్‌: సిబిఐ - పెంపుడు చిలకల తిరుగుబాటు

సిబిఐ అంటే పంజరంలో పక్షి అని సుప్రీం కోర్టు 2013 లోనే వ్యాఖ్యానించింది. అంటే ప్రభుత్వం పెంచుకుంటున్న చిలుకలాగానే దాని పలుకులే వల్లిస్తూంటుంది. వాళ్లు ఎవర్ని మంచివాళ్లనమంటే వాళ్లనే అంటుంది, ఎవర్ని చెడ్డవాళ్లనమంటే వాళ్లనే అంటుంది. ఈ ప్రభుత్వమూ సిబిఐను అలాగే చూసింది, చేసింది. అయితే యీసారి ట్విస్టేమిటంటే డైరక్టరు అనే పెంపుడు చిలుకకు పోటీగా మరో చిన్న చిలుకను కూడా అదే పంజరంలో పెట్టి దాన్ని దీని నెత్తిమీద రుద్దబోయింది. దాంతో పెద్దది తిరగబడింది. దానికి అండగా ఉన్న చిలుకలూ తిరగబడ్డాయి. అన్నీ కలిసి ప్రభుత్వానికి వ్యతిరేకంగా కోలాహలం చేస్తున్నాయి. ఇప్పటివరకు అజిత్‌ దోవల్‌ను, కేంద్రమంత్రిని, ప్రధాని కార్యాలయాన్ని రచ్చ కీడ్చాయి. ఇక తర్వాతి వంతు ఎవరిదో చూడాలి.

అ-ఆల వివాదానికి వస్తే, సిబిఐ స్పెషల్‌ డైరక్టరుగా ఉన్న వ్యక్తిని అరెస్టు చేయాలంటే ఎంత డైరక్టరుకైనా పై అధికారుల నుంచి ముందస్తు అనుమతి తీసుకుని ఉండాల్సింది. కానీ అనుమతి అడిగితే యివ్వరని అలోక్‌కి తెలుసు. ఎందుకంటే సివిసి అక్టోబరు 15నే అతనికి ఓ ఉత్తరం రాసింది - ముందస్తు అనుమతి లేనిదే సిబిఐ అధికారులెవరిపైనా చర్య తీసుకోవద్దని దాని సారాంశం. అందుకే తెగించాడు. ఆస్థానాను అరెస్టు చేయమని ఉత్తర్వు జారీ చేశాడు. ఆ ఉత్తర్వు వెలువరించగానే అజిత్‌ దోవల్‌ ఫోన్‌ చేసి వద్దని వారించాడని మనీశ్‌ సిన్హా అంటున్నాడు. తనను అరెస్టు చేయడం ఖాయమని ముందే ఉప్పందిపోవడంతో, తనకు వ్యతిరేకంగా దాఖలైన ఎఫ్‌ఐఆర్‌ను ఉపసంహరించాలంటూ అక్టోబరు 23న ఆస్థానా దిల్లీ హైకోర్టుకు వెళ్లాడు. ఎఫ్‌ఐఆర్‌ కొట్టేయకపోయినా, అస్థానా అరెస్టు కాకుండా కోర్టు స్టే యిచ్చింది, పొడిగిస్తూ పోయింది. ఇప్పటిదాకా అతను అరెస్టు కాలేదు.

ఇక జాప్యం చేయలేమనుకున్న ప్రభుత్వం వేగంగా కదిలింది. అక్టోబరు 23 రాత్రే సివిసిని సమావేశం కమ్మంది. సివి కమిషనర్‌ కెవి చౌదరి విదేశీ పర్యటన రద్దు చేసుకుని హాజరయ్యారు. సివిసి అలోక్‌ను తప్పు పట్టింది. ఏ విషయంలో? ఆస్థానా ఆగస్టు 24న అలోక్‌పై యిచ్చిన ఫిర్యాదుపై వివరణ కోరుతూ తాము ఉత్తరం రాసినా, దానికి సంబంధించిన పత్రాలన్నీ నెల్లాళ్ల లోపున అందచేయమని మూడు నోటీసులు యిచ్చినా అలోక్‌ పట్టించుకోలేదు కాబట్టి అలోక్‌పై చర్య తీసుకోవాలంది. తమ నోటీసులకు జవాబు యివ్వకపోవడం ద్వారా తమ విధులకు ఆటంకం కలిగిస్తున్నాడని సివిసి, దానితో కేంద్రం కూడా అభిప్రాయపడ్డాయి. ఈ లాజిక్‌ అర్థం చేసుకోవడం కాస్త కష్టమే! అంతేకాదు, ఆస్థానాతో అతని వైరం వలన సిబిఐలో పని వాతావరణం భ్రష్టు పట్టిందని, ఆస్థానాకు వ్యతిరేకంగా చేసిన ఫిర్యాదుకు సంబంధించిన పత్రాలను, ఫైళ్లను అందించటం లేదని కేంద్రం తప్పు పట్టింది. అందువలన అతన్నీ, ఆస్థానాని బలవంతపు సెలవులో పంపించాలని కేంద్రానికి సిఫార్సు చేసింది.

అప్పటికప్పుడు పిఎంఓ నేతృత్వంలోని నియామకాల కమిటీ పరిశీలించి సివిసి ప్రతిపాదనకు ఓకే చెప్పింది. సిబిఐలో నెం.3 గా ఉన్నా, వీళ్ల గొడవల్లో తటస్థంగా ఉన్న 1986 బ్యాచ్‌ ఐపిఎస్‌ మన్నెం నాగేశ్వరరావుకి తాత్కాలిక డైరక్టరుగా బాధ్యతలు అప్పగించింది. అర్ధరాత్రి (తెల్లవారితే 24 అనగా) 1 గం.కి అజిత్‌ దోవల్‌ ఆ మేరకు ఉత్తర్వులు జారీ చేయించాడు. 2 గం.లకు నాగేశ్వరరావు సిబిఐ హెడాఫీసులో ప్రవేశించి, చుట్టూ పోలీసులు మోహరింపచేశాడు. మర్నాడు పొద్దున్న అ-ఆ లు తమ ఆఫీసుల్లోకి రాకుండా 10, 11 అంతస్తుల్లోని వాళ్ల ఆఫీసులను సీజ్‌ చేశాడు. సోదాలు చేయించాడు. వారికి సన్నిహితులైన అధికారులను బదిలీ చేసేశాడు. అ-ఆల డ్రైవర్లను కూడా ఉపసంహరించాడు.

నిజానికి ఆస్థానాపై సివిసికి, కేంద్రానికి ఏ ఫిర్యాదూ లేదు. మరి అలాటప్పుడు అతన్ని ఎందుకు పంపించాలి? అతని పట్ల పక్షపాతం చూపించలేదని నిరూపించుకోవడానికా? అలోక్‌ ఒక్కణ్నీ పంపేస్తే ఆస్థానాను కాపాడుతున్నట్లు తెలిసిపోతుందనా? ఆస్థానాను బలవంతపు సెలవులో పంపుతూనే అతనిపై ఉన్న ఆరోపణల గురించి విచారణ జరుపుతున్న అలోక్‌ బ్యాచ్‌ అధికారులందరినీ దేశం నలుమూలలకు విసిరేశారు. కొత్త డైరక్టరు (అబ్బే, అదేం లేదు, ఊరికే బాధ్యతలు చూడమన్నామంతే అని ప్రభుత్వం మాట మార్చింది) అర్జంటుగా యీ బదిలీలు ఎందుకు చేపట్టాడో దానికి సరైన వివరణ లేదు. అందువలన ఈ బదిలీలు వివాదాస్పదమయ్యాయి.

ఆస్థానాపై కేసులో దర్యాప్తు చేస్తున్న ఎకె బస్సీను 'ప్రజా ప్రయోజనం' దృష్ట్యా అండమాన్‌లోని పోర్టు బ్లెయిర్‌కు బదిలీ చేశారు. బస్సీపైన ఉన్న పర్యవేక్షక అధికారి, అదనపు ఎస్పీ ఎస్‌ఎస్‌ గుర్మ్‌ను జబల్‌పూర్‌కు, ఆయన పైన పర్యవేక్షకుడైన డిఐజీ ఎంకె సిన్హాను నాగ్‌పూర్‌కు బదిలీ చేశారు. జాయింట్‌ డైరక్టరు (పాలసీ) పదవి నుంచి ఎకె శర్మను తప్పించి డిఐజీ అమిత్‌ కుమార్‌కు యీ పోస్టును అదనపు బాధ్యతల కింద అప్పగించారు. ఎకె శర్మను రాజీవ్‌ గాంధీ హత్య కేసును దర్యాప్తు చేస్తున్న (చేయడానికి యింకా ఏముందో మరి, ఎంతైనా అది అప్రధానమైన పోస్టే) విభాగానికి వేశారు. ఇలా ఆస్థానాకు వ్యతిరేకంగా ఉన్నవాళ్లందరినీ ఏరేశారు. ఆస్థానా బృందంలో ఉన్న జాయింట్‌ డైరక్టరు ఎ సాయిమనోహర్‌ను చండీగఢ్‌కు బదిలీ చేశారు. ఫోన్‌ ట్యాపింగ్‌ వగైరా పర్యవేక్షించే విభాగంలోని అనీశ్‌ ప్రసాద్‌ను తప్పించి, దాన్ని డిఐజీ కెజి చౌరాసియాకు అప్పగించారు.

ఈ ఆఖరి బదిలీలో మర్మం ఏమిటంటే - సోమేశ్‌ ప్రసాద్‌ను తాను ఎన్నడూ కలవలేదని ఆస్థానా వాదిస్తున్నాడు. అయితే కాల్‌ రికార్డులు పరిశీలిస్తే డిసెంబరు 16 న కలిశాడని సాక్ష్యం లభించిందట. ఆస్థానా ఆగస్టు 24న కాబినెట్‌ సెక్రటరీ పికె సిన్హాకు రాసిన లేఖలో అలోక్‌ వర్మ తనను పని చేసుకోనివ్వటం లేదని, తన ప్రైవసీని హరిస్తున్నాడనీ, తన కాల్‌ రికార్డులు, తన కుటుంబసభ్యుల కాల్‌ రికార్డులపై సిబిఐ ద్వారా నిఘా పెట్టించాడనీ ఫిర్యాదు చేశాడు. అంటే కాల్‌ రికార్డుల్లో ఏదో మర్మం ఉందన్నమాట. పైగా మనీశ్‌ సిన్హా తన ఆరోపణలో గుజరాత్‌కు చెందిన కేంద్రమంత్రి హరిభాయ్‌ చౌదరి, ఖురేషీని సిబిఐ దర్యాప్తు నుంచి తప్పించేందుకు అహ్మదాబాద్‌కు చెందిన విపుల్‌ ద్వారా జూన్‌లో కోట్ల రూ.లు పుచ్చుకున్నారని, యీ మేరకు కాంగ్రెసుకు చెందిన మేడ్చల్‌ మాజీ ఎమ్మెల్యే కె లక్ష్మారెడ్డి, సతీశ్‌ల మధ్య జరిగిన ఫోన్‌ సంభాషణను సిబిఐ రికార్డు చేసిందని చెప్పాడు. ఇవన్నీ రూపుమాపాలంటే ఫోన్‌ ట్యాపింగ్‌ అధికారిపై కూడా వేటు వెయ్యాలి, వేశారు.

సిబిఐ స్ట్రక్చర్‌ గురించి కాస్త సమాచారం. సిబిఐ కార్యకలాపాలను ప్రధాని కార్యాలయం (పిఎంఓ)తో బాటు సెంట్రల్‌ విజిలెన్సు కమిషన్‌ (సివిసి) కూడా పర్యవేక్షిస్తూ ఉంటుంది. సిబిఐలో మూడు ప్రధాన విభాగాలు, ఎకనమిక్‌ అఫెన్సెస్‌ డివిజన్‌, ఏంటీ కరప్షన్‌ డివిజన్‌, స్పెషల్‌ క్రైమ్‌ డివిజన్‌. ఈ మూడిటికి తొమ్మిదేసి యూనిట్లు దిల్లీలో ఉన్నాయి. మొదటి దానికి సంబంధించిన 4 వింగ్స్‌ ముంబయి, కలకత్తా, చెన్నయ్‌, రాంచీలలో ఉన్నాయి. రెండవ డివిజన్‌కు చెందిన 32 శాఖలు దేశమంతా ఉన్నాయి. మూడోదానికి చెందిన 6 శాఖలు లఖనవ్‌, చండీగఢ్‌, పట్నా, కలకత్తా, తిరువనంతపురం, చెన్నయ్‌లలో ఉన్నాయి. ఇవి కాక సిబిఐకు అనేక యితర డివిజన్లున్నాయి - బ్యాంక్‌ సెక్యూరిటీ అండ్‌ ఫ్రాడ్‌ సెల్‌, స్పెషల్‌ టాస్క్‌ ఫోర్స్‌, ఇంటర్నల్‌ విజిలెన్సు సెల్‌, టెక్నికల్‌ ఫోరెన్సిక్‌ అండ్‌ కో ఆర్డినేషన్‌ యూనిట్‌.. యిలా. మొత్తం 7 వేలకు పైగా పని చేస్తారు. అందువలన బదిలీలు చేయడానికి చాలా వెసులుబాట్లున్నాయి.

ఈ సీరీస్‌లో చాలా పేర్లు రావడం చేత కలిగే గందరగోళం లేకుండా ఉండడానికి ఎవరెవరి పక్షమో మళ్లీ చెపుతాను. సిబిఐలో నెం. 1 గా వున్న అలోక్‌ వర్మ పక్షాన నిలిచిన వారు - సిబిఐలో నెం.4 ఎకె శర్మ, ఈడీ చీఫ్‌ కర్నాల్‌ సింగ్‌, ఈడీ జాయింట్‌ డైరక్టరు రాజేశ్వర్‌ సింగ్‌, యింకో రాజకీయ వేత్త. సిబిఐలో నెం.2గా ఉన్న ఆస్థానా పక్షాన నిలిచినవారు - 'రా' లోని సామంత్‌ గోయెల్‌, ప్రధాని కార్యాలయంలో ఉన్న యిద్దరు ఉన్నతాధికారులు (గుజరాత్‌ క్యాడర్‌లో పని చేసి రిటైరైన ఐఏఎస్‌ పికె మిశ్రా, బెంగాల్‌ క్యాడర్‌కు చెందిన ఐఏఎస్‌ భాస్కర్‌ ఖల్బే, రెవెన్యూ సెక్రటరీ హస్‌ముఖ్‌ ఆధియా, సివిసిగా ఉన్న కెవి చౌదరి. అలోక్‌ నియామకానికి కారకుడు అజిత్‌ దోవల్‌ ఐనా, ఆస్థానాతో గొడవ వచ్చాక అతను ఆస్థానాకు గాడ్‌ఫాదర్స్‌గా వ్యవహరిస్తున్న వారి పక్షమే వహించాడు.

తనను బలవంతంగా సెలవులో పంపడాన్ని సవాలు చేస్తూ అలోక్‌ సుప్రీం కోర్టుకి వెళ్లాడు. తనను బదిలీ చేసే, లేదా తొలగించే అధికారం కమిటీకే ఉందనీ, ప్రభుత్వం కమిటీని విస్మరింప జాలదనీ అన్నాడు. ప్రభుత్వం సిబిఐ స్వతంత్ర ప్రతిపత్తిలో జోక్యం చేసుకోవడం పొరపాటంటూ 'ఆస్థానా నా ప్రతిష్ఠకు భంగం కలిగించేలా కల్పిత సాక్ష్యాలను సృష్టించాడు' అని వాదించాడు. అయితే కోర్టు ప్రభుత్వ నిర్ణయంపై స్టే యివ్వలేదు. అతనిపై ఆస్థానా చేసిన ఆరోపణను రెండు వారాల్లోగా విచారణ చేయమని సివిసిని ఆదేశించింది. అయితే సివిసి తీరుపై దానికీ అనుమానం వచ్చిందేమో, మీరు స్వతంత్రంగా కాకుండా మాజీ సుప్రీం కోర్టు జస్టిస్‌ ఎకె పట్నాయక్‌ పర్యవేక్షణలో చేయాలంది. దీనితో బాటు సిబిఐ చేసిన దర్యాప్తుల బదిలీ, అధికారుల బదిలీ సహా అన్ని నిర్ణయాలను సీల్టు కవర్‌లో తమకు దాఖలు చేయమంది. సివిసికి కూడా ప్రత్యేక ప్రతిపత్తి ఉన్న విషయాన్ని సుప్రీం కోర్టు గుర్తిస్తూనే ఇది ప్రత్యేక సందర్భం కాబట్టి మేం యీసారికి యిలా ఆదేశిస్తున్నాం అంది.

అలోక్‌ను తీసేయడానికి అడావుడిగా అర్ధరాత్రి సమావేశమైనా అలోక్‌పై ఆరోపణలపై నిజానిజాలు తేల్చమంటే 'పరిశీలిస్తున్నాం, చూస్తున్నాం' అంటూ రోజుల కొద్దీ కాళ్లీడ్చింది. కనీసం అలోక్‌ను పిలిచి ప్రశ్నించనైనా లేదు. బదిలీలపై కూడా కోర్టు ఎందుకు జోక్యం చేసుకుందంటే, అండమాన్‌కు బదిలీ అయిన బస్సీ కోర్టుకి ఎక్కాడు. అతనితో పాటు ఎస్‌ఎస్‌ గుర్మ్‌ కూడా. దిల్లీ హైకోర్టులో ఓ పిటిషన్‌ వేస్తూ 'ఆస్థానా తన వాదనకు అనుకూలంగా ఉండే డాక్యుమెంట్లు మాత్రమే కోర్టుకి సమర్పిస్తున్నాడు. అసలైనవి సమర్పిస్తే తప్ప నిజాలు బయటకు రావు. సిబిఐ అతన్ని కాపాడేందుకు ప్రయత్నిస్తోంది.' అన్నాడు. చివరకు అలోక్‌పై ఆరోపణలు సంబంధించిన రిపోర్టు సివిసి నవంబరు 12న కోర్టుకు సీల్డ్‌ కవర్లో సమర్పించింది. అది చేసిన ఆలస్యంపై కోర్టు మండిపడింది.

చివరకు రిపోర్టు చేతికి వచ్చాక చూస్తే దానిలో అనిల్‌కు వ్యతిరేకంగా కచ్చితమైన ఆధారమేదీ ఉన్నట్లు లేదు. నవంబరు 16న కోర్టు దానిపై వ్యాఖ్యానిస్తూ 'అనిల్‌పై వచ్చిన ఆరోపణల్లో సివిసి ఫైండింగ్స్‌ (నిర్ధారణలు)లో కొన్ని కాంప్లిమెంటరీ (అనుకూలం)గా ఉన్నాయి, కొన్ని అన్‌కాంప్లిమెంటరీ (అననుకూలం)గా ఉన్నాయి, కొన్ని సగంసగం ఉన్నాయి, ఇంకొన్ని వాటిపై దర్యాప్తు చేయాల్సి వుంది' అంది. దాని తాత్పర్యం ఆస్థానా చేసిన ఆరోపణల్లో కొన్నిటికి మాత్రమే ఆధారాలుండే అవకాశముందని అనుకోవాలి. సివిసి దానిపై నిర్ధారణకు వచ్చినట్లు కూడా తోచటం లేదు. అయినా బలవంతపు సెలవులో పంపి అలోక్‌కు శిక్ష వేసేశారు. ఈ రిపోర్టుతో ఏం చేయాలో కోర్టుకి తోచలేదు. దీని కాపీని అలోక్‌కు యిచ్చి, నీ సమాధానం సీల్డ్‌ కవర్లో నవంబరు 19 కల్లా ఇయ్యి అని చెప్పింది. అతను అలాగే యిచ్చాడు కానీ ఓ పొరపాటు చేశాడు. జనాలకు తన మీద సింపతీ పెరగడానికి కాబోలు దాన్ని 'ద వైర్‌' అనే వెబ్‌సైట్‌కు లీక్‌ చేశాడు. చేశానని అతను చెప్పటం లేదు కాబట్టి యిది మనం ఊహించుకోవాలంతే. ఆ వెబ్‌సైట్‌ 'తాము ప్రచురించినది అలోక్‌ సీల్డ్‌ కవర్లో యిచ్చినది కాదు' అని వివరణ యిచ్చింది.

ఏది ఏమైనా కోర్టు యీ లీకు మీద భగ్గుమంది. సరిగ్గా అదే రోజున మనీశ్‌ సిన్హా కూడా ఆస్థానా క్యాంప్‌ మీద ఆరోపణలు గుప్పిస్తూ, కోర్టు కెక్కి, అదే రోజున మీడియాకు తన వాదన రిలీజ్‌ చేశాడు. కోర్టు అతని మీదా మండిపడింది. కేసు విచారించను పొమ్మంది. తర్వాత చల్లబడి, విచారణకు కూర్చుని అలోక్‌ సీల్డ్‌ కవర్లో కోర్టుకి యిచ్చిన సమాధానం ఎలా లీకయ్యింది? అని అడిగింది. మీరు వెబ్‌సైట్‌ వాళ్లనే పిలిచి అడగాలి అని సూచించాడు అలోక్‌ తరఫు లాయరు. సరేలే, యిప్పుడు వెళ్లండి, నవంబరు 29న మళ్లీ చేపడతాం అంది కోర్టు. డిసెంబరు 14 నుంచి కోర్టుకి శీతాకాలం సెలవులు. అందువలన కేసు ఎలా నడుస్తుందో తెలియదు. నియామక కమిటీని సంప్రదించకుండా ఏకపక్షంగా సిబిఐ డైరక్టరును తొలగించే హక్కు సివిసికి ఉందా లేదా అనేదానిపై కూడా కోర్టు తేల్చి చెప్పవలసి వుంది.

ఇంతకీ 'వైర్‌'లో లీకయిన అలోక్‌ కథనంలో ఏముంది? ఐఆర్‌సిటిసి స్కాములో లాలూపై కేసు పెట్టడానికి అలోక్‌ అనుమతి యివ్వలేదని ఆస్థానా ఆరోపించాడు. దానికి అలోక్‌ సమాధానం ఏమిటంటే - నిజానికి యీ వ్యవహారంపై 2013-14లోనే సిబిఐకి ఫిర్యాదు వచ్చింది. కానీ దానిలో విషయం లేదనుకుని మూసేశారు. ఆస్థానా వచ్చాక బిహార్‌కు చెందిన సుశీల్‌ మోదీ ఆస్థానాతో తరచుగా సంప్రదింపులు జరిపి కేసును మళ్లీ చేపట్టేట్టు చేశాడు. ఆస్థానా అలోక్‌ వద్దకు వచ్చి రెగ్యులర్‌ కేసుగా బుక్‌ చేస్తానంటే, 'అలా కాదు, ఆధారాలు బలహీనంగా ఉన్నాయి, ప్రాథమిక విచారణ జరిపి ఆ తర్వాత చేయండి' అని అలోక్‌ ఆస్థానాకు చెప్పాడు. రాజకీయ కోణంతో సుశీల్‌ మోదీ, ప్రధాని కార్యాలయంలో ఓ ఉన్నతాధికారి పట్టుబట్టి ఆస్థానా చేత కేసు నడిచేట్లు చేశారు.

ఇంతకీ ఆ కేసేమిటంటే 2006లో పట్నాలో రైల్వేకు చెందిన ఒక మూడెకరాల స్థలంలో ఒక షాపింగ్‌ మాల్‌ కట్టడానికి రైల్వే శాఖ ఒక ప్రయివేటు సంస్థకు అనుమతి యిచ్చింది. రైల్వే మంత్రిగా ఉన్న లాలూ ఆ అనుమతి యిచ్చినందుకు గాను ఆ కంపెనీ దగ్గర్నుంచి ఒక విలువైన భూమిని లంచంగా తీసుకున్నాడు. డైరక్టుగా కాకుండా తన పార్టీ ఎమ్మెల్యే ఒకతని పేర చౌకగా కొనిపించి, కొన్నాళ్లకు అతని దగ్గర్నుంచి తన భార్యకు, కొడుక్కి అమ్మించుకున్నాడు. ఈ కేసులో లాలూతో బాటు, అతని భార్య రబ్డీ దేవిని, కొడుకు తేజస్వి యాదవ్‌ను నిందితులుగా చేర్చారు. 'అప్పటికి నాకు 16 ఏళ్లు, మీసం కూడా మొలవలేదు. నాకేం తెలుసని యిరికించారు?' అని తేజస్వి అడిగాడు. చేస్తేగీస్తే అవినీతి వాళ్ల నాన్న చేశాడు. లంచం పుచ్చుకుని కొడుకు పేర ఆస్తి పెట్టాడు. కావాలంటే ఆ స్థలాన్ని స్వాధీనం చేసుకోవచ్చు కానీ కొడుకు లంచం అడిగాడా? పుచ్చుకున్నాడా?

ఆ మాట జడ్జి గారి క్కూడా అనిపించిందేమో, బెయిల్‌ అడగ్గానే నిమిషాల్లో యిచ్చేశాడు. కేసు యిప్పటిదాకా తేలలేదు కానీ అప్పుడు రాజకీయంగా బాగా పనికి వచ్చింది. సిబిఐ 2017 జులైలో కేసు మోపిన వెంటనే బిహార్‌ ముఖ్యమంత్రి నీతీశ్‌, తన ఉపముఖ్యమంత్రిగా ఉన్న తేజస్విని రాజీనామా చేయమన్నాడు. అతను చేయననడంతో ఆర్‌జెడితో బంధాలు తెంపుకుని బిజెపితో చేతులు కలిపి, ప్రభుత్వం ఏర్పాటు చేసి, సుశీల్‌ మోదీని ఉపముఖ్యమంత్రి చేశాడు. దాని కోసమే సుశీల్‌ సిబిఐలోని ఆస్థానాతో మంతనాలాడి కేసు పెట్టించాడని అలోక్‌కు అనుమానం. ఆ కేసు విచారణకు వచ్చినపుడు, అ-ఆలలో ఎవరి వాదన కరక్టో తేలుతుంది.

కోర్టు తరహా చూస్తే అలోక్‌పై ఆరోపణలలోని నిజానిజాలు యిప్పట్లో తేల్చేట్లా లేదు. అక్టోబరు 24 నుంచి సిబిఐను తన చేతుల్లోకి తీసుకున్నా, సివిసి యిప్పటిదాకా సరైన ఆధారాలు సేకరించ లేకపోయింది. ఫిబ్రవరి 1 దాటిన తర్వాత అతను నిర్దోషి అని తేలినా ప్రయోజనం లేదు. డైరక్టరు పదవి ఎలాగూ దక్కదు. ఇదంతా చూస్తే ఆస్థానాను యిరికించాడన్న కసితోనే ప్రభుత్వం వ్యవహరించిందని కొందరి ఆరోపణ. అది కాదు, రఫేల్‌ కేసు విషయంలో ప్రభుత్వాన్ని యిబ్బంది పెట్టబోయాడు కాబట్టి యీ శిక్ష అని కొందరంటున్నారు. రఫేల్‌ వ్యవహారంలో అవినీతి జరిగిందని కాంగ్రెసు ఎప్పణ్నుంచో మొత్తుకుంటోంది. వాళ్లని ఎవరూ పట్టించుకోరు. కానీ నిజాయితీపరులుగా పేరు బడిన అరుణ్‌ శౌరీ, యశ్వంత్‌ సిన్హా (వీళ్లిద్దరూ గత బిజెపి ప్రభుత్వంలో మంత్రులు), ప్రశాంత్‌ భూషణ్‌తో కలిసి రఫేల్‌ వ్యవహారంలో దర్యాప్తు చేయమని సిబిఐను కోరడంతో దానికి ప్రాధాన్యత వచ్చింది.

నరేంద్ర మోదీ, అప్పటి రక్షణమంత్రి మనోహర్‌ పారీకర్‌లపై అవినీతి నిరోధ చట్టం కింద, దసో కంపెనీ మీద, దాని సిఇఓ మీద, అనిల్‌ అంబానీ మీద కూడా ఎఫ్‌ఐఆర్‌లు దాఖలు చేయమని కోరారు. ఆ విషయంలో వారి విజ్ఞప్తిని అక్టోబరు 4న సిబిఐ హెడ్‌క్వార్టర్స్‌లో అలోక్‌ స్వీకరించాడని ప్రభుత్వానికి కోపమట. ఆ డాక్యుమెంట్లను డిఫెన్సు శాఖకు పంపి మీ స్పందన ఏమిటని అడిగాడట. అప్పణ్నుంచి అతను ప్రభుత్వానికి శత్రువై పోయాడు. అందుకే యిదంతా జరుగుతోందని అంటున్నారు. రఫేల్‌ మాట ఎత్తితే మోదీ ప్రభుత్వం ఎఱ్ఱగుడ్డ చూసిన ఆంబోతులా ఎందుకు అయిపోతోంది అనేది తెలుసుకోవాలంటే రఫేల్‌ స్కామ్‌పై మరో సీరీస్‌ రాయాలి.

ఇంతకీ యీ సిబిఐ రచ్చ చంద్రబాబుగారి రాజకీయ అవసరాలకు పనికి వచ్చింది. రాష్ట్రంలో జరిగిన నేరాలను విచారించేందుకు సిబిఐకు ఆగస్టులో యిచ్చిన సాధారణ అనుమతిని మూణ్నెళ్లల్లో ఉపసంహరించారు. సిబిఐ ఏర్పడినపుడు దిల్లీ పరిధిలో ఏర్పాటు చేశారు. శాంతిభద్రతలు రాష్ట్రాలకు సంబంధించిన అంశం కాబట్టి, యితర రాష్ట్రాలలో దర్యాప్తు చేయాలంటే ఆ రాష్ట్రాల సమ్మతి ఉండాలి. అది బ్లాంకెట్‌గా, అన్నిటికీ వర్తించేట్లా యివ్వవచ్చు, లేదా కేసును బట్టి, విడివిడిగా యివ్వవచ్చు. సిబిఐ కేంద్రం పెంపుడు కుక్కగా మారిందనే భయంతో అనేక రాష్ట్రప్రభుత్వాలు సాధారణ సమ్మతిని ఉపసంహరించుకున్నాయి. ప్రస్తుతానికి 10 రాష్ట్రాలు (వాటిల్లో గుజరాత్‌ లేదు) మాత్రమే సాధారణ సమ్మతి నిచ్చాయి. తాజా పరిణామాలతో ఆంధ్ర, బెంగాల్‌ కూడా ఉపసంహరించుకున్నాయి.

మూణ్నెళ్ల క్రితం దాకా లేని అభ్యంతరం యిప్పుడే ఎందుకు వచ్చింది? అంటే సిబిఐ వ్యవస్థ కుళ్లిపోయిందని తాము యిప్పుడే గ్రహించామని బాబు జవాబు. ఇది పెద్ద జోక్‌. మనలాటి సాధారణ ప్రజలకు విషయాలు స్పష్టంగా తెలియవు కానీ నాయకులకు తెలియవా? అయినా బాబు అనేకసార్లు - ఫోక్స్‌వ్యాగన్‌ స్కామ్‌, పరిటాల రవి హత్య, ఓఆర్‌ఆర్‌ అలైన్‌మెంట్‌ వంటి వాటిల్లో - సిబిఐ విచారణకు డిమాండ్‌ చేశారు. కొన్నిసార్లు అప్పటి ముఖ్యమంత్రి వైయస్‌ సరేనన్నారు కూడా. ఇప్పటికీ అనేకమంది నాయకులు 'కావాలంటే సిబిఐ చేత విచారణ జరిపించుకోండి' అని ఛాలెంజ్‌లు విసురుతూనే ఉంటారు. అంటే సామర్థ్యానికి, నిష్పక్షపాతానికి సిబిఐ యింకా చిరునామాగా ఉన్నట్లే లెక్కగా! లేదనుకున్నా, దానికి ప్రత్యామ్నాయం ఏది? జగన్‌పై కేసులు నడిచినంత కాలం సిబిఐ జాయింటు డైరక్టరును సాక్షాత్తూ అవతారపురుషుడిగా కీర్తించినది ఆయన వర్గాలే కదా! ఇప్పుడు హఠాత్తుగా భ్రష్టు పట్టిపోయిందనడం వింత కాదా!

కాంగ్రెసు సారథ్యంలో ప్రతిపక్షాలను ఐక్యం చేసే పనిలో మునిగినప్పుడే మోదీ తన ఆర్థికమూలాలపై దెబ్బ కొడతాడని బాబు గ్రహించి ఉండాలి. బాబు సన్నిహితులపై, నిధులు సేకరించి పెట్టేవారిపై రకరకాల దాడులు జరగడంలో ఆశ్చర్యం లేదు. బాబు హయాంలో స్కాములకూ లోటు లేదంటూ రాష్ట్ర బిజెపి వారు సిబిఐ విచారణ కోరడం ఖాయం. వీటిని ఎదుర్కోవడం బాబుకు పెద్ద సవాలు. అందువలన ఐటీ దాడులు జరగగానే, అది తెలుగువారి ఆత్మగౌరవంపై దాడి, అమరావతి బ్రాండ్‌ యిమేజిపై దాడి అంటూ ఐటీ ఉద్యోగులకు పోలీసుల భద్రత ఉపసంహరించారు. ఐటీ దాడులు రాజకీయ దురుద్దేశంతో జరిగాయని యిప్పటిదాకా టిడిపి నిరూపించ గలిగిందా? సిబిఐలో జరిగినట్లు ఐటీలో నెంబరు 1, 2 కొట్టుకుని రోడ్డు మీద పడలేదు కదా. ఐటీపై ఆ చర్యకు అర్థమేమిటి? సుప్రీం కోర్టు చీఫ్‌ జస్టిస్‌పై నలుగురు జడ్జిలు బహిరంగంగా విరుచుకుపడ్డారు. మరి బాబు కోర్టుకి వెళ్లడం మానేస్తారా? 'కావాలంటే ఎవరి చేతనైనా విచారణ జరుపుకోండి' అని సవాలు విసిరే బదులు, సిబిఐ పట్ల యిలా వ్యవహరించి తనను తానే బోనులో ఎక్కించుకున్నారు బాబు.

నిజానికి సిబిఐ విచారణ జరపకుండా యీ కొత్త జీవో ఆపలేదు. కావాలనుకుంటే సిబిఐ, కోర్టుకి వెళ్లి అనుమతి తెచ్చుకోవచ్చు. మరి బాబు ఏం సాధించినట్లు? సిబిఐ ఒక్కదాని పట్లే కాదు, అనేక విషయాల్లో బాబు దృక్పథం మార్చుకుంటున్నారు. బిజెపి గొప్పదన్నారు, మోదీ అంతర్జాతీయ ఖ్యాతి పొందారన్నారు, ప్రత్యేక హోదా అజాగళస్తనమన్నారు, కాంగ్రెసు చెత్తన్నర చెత్త అన్నారు, రాహుల్‌ రాష్ట్రంలో అడుగుపెట్టకూడదన్నారు, సింగపూరు కంపెనీలు, కాదుకాదు జపాన్‌ కంపెనీలు, మళ్లీ కాదుకాదు సింగపూరు.. గొప్పవన్నారు. మళ్లీ యివన్నీ కాదన్నారు. ఆయన నంది అంటే నంది అని, పంది అంటే పంది అని కీర్తించే వందిమాగధులు ఉన్నంతకాలం చెల్లిపోతోందని ఆయన అనుకుంటారు. ఈ విన్యాసాలు చూసి విస్తుపోయే ప్రజలుంటారని ఆయన కెవరైనా చెప్తారో లేదో, చెప్పినా ఆయన నమ్ముతారో లేక తన ప్రచారశిల్పంపై నమ్మకంతో కొట్టిపడేస్తారో తెలియదు.

ఇక సానా సతీశ్‌ ప్రస్తావన వచ్చినపుడు అతన్ని ఏదో ఒక పార్టీకి అంటగడదామని కొందరు చూస్తున్నారు. అలాటి వాళ్లు ఏ ప్రభుత్వమున్నా అధికారుల సాయంతో ఆపరేట్‌ చేసుకుంటూ పోతారు. అన్ని పార్టీల్లోనూ వాళ్లకి సన్నిహితులుంటారు, ధనబంధం రాజకీయాలకు, కులమతాలకు అతీతంగా పనిచేస్తుంది. అతని గురించి ''వీక్‌'' పత్రిక కొన్ని వివరాలిచ్చింది. 46 ఏళ్ల సతీశ్‌ కాకినాడ విద్యుత్‌ శాఖలో అసిస్టెంటు యింజనీరుగా పని చేసినపుడు సస్పెండ్‌ అయ్యాడట. ఎవరో రాజకీయ నాయకులతో పలుకుబడితో మళ్లీ డ్యూటీలో చేరాడట. 2005లో లీవు పెట్టి హైదరాబాదు చేరాడు. క్రికెట్‌ ఆటగాడిగా అతనికి పరిచయాలు బాగా ఏర్పడ్డాయి. శ్రీనగర్‌ కాలనీలో ఓ ఫ్లాట్‌ అద్దెకు తీసుకుని, విఐపిలకు పార్టీలు యిచ్చేవాడు.

2007లో ఆంధ్ర క్రికెట్‌ అసోసియేషన్‌ ఎన్నికలలో వి.చాముండేశ్వరీ నాథ్‌ జనరల్‌ సెక్రటరీగా పోటీ చేసినప్పుడు అతని ఎన్నికకు బాగా కష్టపడ్డాడు. రాజమండ్రికి చెందిన చాముండేశ్వరీ నాథ్‌కు లాబీయిస్టుగా చాలా పేరుంది. అందరికీ సన్నిహితుడే. మనీశ్‌ సిన్హా అఫిడవిట్‌లో అతని పేరు కూడా కనబడుతోంది. 2007లో సతీశ్‌ మొదటి రియల్‌ ఎస్టేటు ప్రాజెక్టు హయత్‌ నగర్‌లోని బాచారం గ్రామంలో మొదలైంది. వివాదంలో ఉన్న 400 ఎకరాల భూమిని కొందరు వ్యాపారస్తులు, రాజకీయ నాయకుల సాయంతో కొని, దాన్ని వెంచర్‌గా మార్చి మంచి లాభాలు గడించడంతో అతని దశ తిరిగింది. యమాహా నుంచి ఔడీ ఎ4కి మారిపోయాడు.

ఫిల్మ్‌నగర్‌లో ఓ యిల్లు అద్దెకు తీసుకుని, దాన్ని గెస్ట్‌ హౌస్‌గా మార్చి సినిమాస్టార్లు, వ్యాపారస్తులు, మంత్రులు, ఐఏఎస్‌లు, ఐపిఎస్‌లతో సహా అందరికీ అడ్డాగా మార్చాడు. ఆ పరిచయాలతో అతను దిల్లీవైపు దృష్టి సారించాడు. హిందీ, ఇంగ్లీషు పెద్దగా రాకపోయినా డబ్బు ధారాళంగా ఖర్చు పెడతాడని, త్వరగా పని చేసి పెడతాడనీ పేరు రావడంతో అక్కడా దూసుకెళ్లాడు. అనేక బిజినెస్‌ వెంచర్లలో భాగస్వామి అయ్యాడు. ఇదే సమయంలో కొందరితో కలిసి దుబాయిలో వ్యాపారం పెట్టి నష్టాలు రుచి చూశాడు కూడా. అతను వ్యాపారాల్లో గడించిన దానికంటె దళారీగా (మర్యాద కోసం లయజన్‌ వర్క్‌ అని చెప్పుకుంటారు) ఆర్జించినదే ఎక్కువ. అన్ని పార్టీల నాయకులతోనూ భుజాలు రాసుకుని తిరిగాడు. వారిలో కొందరు అతనికి భాగస్వాములు కూడా. ఒక తెలుగు దేశం ఎంపీతో కలిసి దుబాయిలో వ్యాపారమూ చేశాడు, కాంగ్రెసు ప్రభుత్వంలో జరిగిన వాన్‌పిక్‌ కుంభకోణంలోనూ యిరుక్కున్నాడు. సిబిఐ ఆ కేసు యింకా విచారిస్తూనే ఉంది. ప్రస్తుతం అతని ఆర్థిక పరిస్థితి అంత బాగా లేదని, అప్పుల్లో మునిగాడనీ అంటున్నారు. ఇప్పుడు సిబిఐ వివాదంలో వెలుగులోకి వచ్చేశాడు. తన ప్రాణానికి అపాయం ఉందని కోర్టుకి చెప్పుకున్నాడు.

ఇదీ ఇప్పటిదాకా జరిగిన సిబిఐ భాగోతం. ముందుముందు యింకా ఎన్ని మలుపులు తిరుగుతుందో గమనిస్తూ ఉండండి. నిజాలు ఎప్పటికైనా బయటపడతాయని ఆశిస్తూనే ఉండండి. ఇంతటితో సిబిఐ సీరీస్‌ సమాప్తం.

(ఫోటోలు, అలోక్‌ వర్మ, సివికమిషనర్‌ కెవి చౌదరి)

- ఎమ్బీయస్‌ ప్రసాద్‌ (నవంబరు 2018)

2018 డిసెంబరు ఎమ్బీయస్‌: ప్రజాకూటమికి 65 వస్తాయా?

రాజగోపాల్‌ సర్వే ఫలితాలు వెల్లడించాక, చాలా చర్చే జరుగుతూ వచ్చింది. 8-10 స్వతంత్రులు గెలుస్తారని ముందు చెప్పారు. ఆ తర్వాత మొత్తం 10 పాత జిల్లాలలో 4టిలో కూటమి, 3టిలో తెరాస, ఒక దానిలో మజ్లిస్‌ లీడ్‌లో ఉండగా, రెండింటిలో హోరాహోరీ ఉందని చెప్పారు. 68% కంటె ఓటింగు శాతం పెరిగిందంటే అది అధికార పార్టీకి ముప్పేననీ, ప్రజా ఫ్రంట్‌ గెలుస్తుందని అన్నాడాయన. 68% కంటె తక్కువ ఓట్లు పోలయితే హంగ్‌ వస్తుందన్నారు. ఎప్పుడైతే కెటియార్‌ దాన్ని కొట్టి పడేశారో, దానికి సమాధానం యిస్తూ లగడపాటి ప్రభుత్వవ్యతిరేకతకు కారణాలివి అంటూ బోల్డు ఏకరువు పెట్టారు. గతంలో టిడిపికి 20% ఓట్లు ఉండగా అది చాలావరకు తెరాసకు మళ్లిందని, కాంగ్రెసు తోడు దొరకడంతో అది మళ్లీ ప్రజాకూటమికి చేరుతోందని కూడా అన్నారు. 65% ఎమ్మేల్యేలపై వ్యతిరేకత ఉందని తన సర్వేలో తేలిందని చెప్పారు. గత 15 రోజుల్లో ఓటర్ల మనోగతంలో శరవేగంగా మార్పు వచ్చిందన్నారు.

ఎగ్జిట్‌ పోల్స్‌ తర్వాత అంకెలు చెప్పేశారు. ప్రజాకూటమికి 65 ప్లస్‌ ఆర్‌ మైనస్‌ 10 అనీ, తెరాసకు 35 ప్లస్‌ ఆర్‌ మైనస్‌ 10 అనీ చెప్పారు. మజ్లిస్‌కు 6-7, బిజెపికి 7 ప్లస్‌ ఆర్‌ మైనస్‌ 2, స్వతంత్రులు 7 ప్లస్‌ ఆర్‌ మైనస్‌ 2 అనీ అన్నారు. ఈ అంకెలు చెప్పడానికి ముందు రోజే తెరాస బాగా దెబ్బ తిందని, కూటమి బాగా పుంజుకుందని చెప్పారు. 80% జిల్లాలలో కూటమిదే ముందంజ అన్నారు. దీనికి తోడు ఆంధ్రజ్యోతి రాధాకృష్ణ కూడా తెరాస బాగా డీలా పడిపోయిందని రాస్తున్నారు. ఇవన్నీ చూస్తే ఫలితాలపై ఆసక్తి పెరుగుతోంది. ఇప్పటిదాకా తెరాస ఎలాగూ గెలుస్తుందని అనుకుంటూ పట్టించుకోని వారు సైతం ఏవిటి, కూటమి గెలుస్తుందా? నిజమేనా? అని మేల్కొని చూసేట్లు ఉంది. నిజానికి కెసియార్‌కు నియంత పోకడలు, కుటుంబపాలన, ఏకపక్ష నిర్ణయాలు, ప్రచారార్భాటం గమనించినవారికి యీ అంచనాలు చాలా సంతోషాన్నిస్తాయి. బోల్డు ప్రజాధనం ఖర్చు పెట్టి, ముందస్తు ఎన్నికలకు వెళ్లినందుకు మాబాగా అయింది అని చంకలు గుద్దుకునేట్లు చేస్తుంది. రాబోయే పాలకులకు కూడా కెసియార్‌ పాలన ఒక గుణపాఠంగా నిలుస్తుంది. కెసియార్‌తో అంటకాగుతున్న బిజెపి కంగు తిన్నట్లు అవుతుంది. ఇక్కడ కాంగ్రెసు గెలుపు మోదీ వ్యతిరేకులను ఉత్సాహపరుస్తుంది.

అయితే ప్రజా కూటమి నిజంగా పుంజుకుందా? అయితే ఏ మేరకు అని ఆలోచించడానికే యీ రచన. గతంలో నేను తెరాసకు 80కు 5 అటూ, యిటూగా వస్తాయని రాసినపుడు చాలామంది టిడిపి అభిమానులు విరుచుకుపడ్డారు. కెసియార్‌ అధ్వాన్న పరిపాలనను వెనకేసుకుని వస్తున్నావన్నారు. బాబు తనే తెరాసతో జట్టు కట్టాలని ఉవ్విళ్లూరారని వారు మర్చిపోయారు. ఆ విషయం బాబే స్వయంగా చెప్పుకున్నారు. ఆ సందర్భమేమిటో కెటియార్‌ యిప్పుడు చెప్పేశారు కూడా. హరికృష్ణ పోయినప్పుడు వెళితే, బావమరిది శవం దగ్గర రాజకీయాలు మాట్లాడారని, పొత్తు ప్రస్తావన తెచ్చారని చెప్పారు. బాబు యిప్పుడు కెసియార్‌ను నియంత, అతని పాలన ఘోరం వగైరా వగైరా చాలా అంటున్నారు. మరి అలాటి పాలకుడితో పొత్తు కోసం ఎందుకు వెంపర్లాడినట్లు? నాతో పొత్తు కాదని బిజెపితో పెట్టుకున్నాడని ఎందుకు వాపోయినట్లు?

టిడిపి, తెరాసల మధ్య పెళ్లి కుదర్చడానికి చాలామంది పేరయ్యలే పని చేసినట్లున్నారు. లగడపాటి 'మీరు కలిస్తే వార్‌ వన్‌సైడ్‌ అయిపోతుంది అని చెప్పా' అని వెల్లడించారు. ఆంధ్రజ్యోతి రాధాకృష్ణ కూడా నవంబరు 3 నాటి ''కొత్తపలుకు''లో యిదే మాట అన్నారు. టిడిపి-తెరాస కలిస్తే వార్‌ వన్‌సైడే అని. టిడిపికి ఆరేడు సీట్లు యిచ్చి వుంటే సరిపోయేది అని కూడా అన్నారు. కేవలం ఆరేడు సీట్లు టిడిపికి ఎవరిస్తే వాళ్లే విజేతలు, కాకపోతే పరాజితులు అని వీరి భావం. కేవలం ఆరేడు సీట్లలో పోటీ చేయగల సత్తా మాత్రమే ఉన్న పార్టీకి యింత ప్రాధాన్యత యివ్వడం వలన వీరి మాటలపై నాకు విశ్వాసం కలగడం లేదు. నాకు తెరాస అంటే ఎంత వ్యతిరేకత ఉన్నా యిప్పటికీ నేను తెరాసకు సంపూర్ణ మెజారిటీ వస్తుందనే నమ్ముతున్నాను. గతంలో 80కు అటూ, యిటూ అనుకున్నాను. ఇటీవల కెసియార్‌ స్వరంలో మార్పు గమనించాక 70కి 5 అటూ, యిటూ అనుకుంటున్నాను.

స్థానిక ఎమ్మేల్యేల పట్ల వ్యతిరేకత తెరాసకు పెద్ద మైనస్‌ పాయింటు అని ప్రముఖంగా చెప్తున్నారు. బయటా అదే వినబడుతోంది. అయినా లగడపాటి చెప్పినంతగా 65% ఉండకపోవచ్చు. కానీ వీటన్నిటినీ అధిగమించేది పార్టీ అధినాయకుడి యిమేజి. ఆంధ్రలో కూడా ఎమ్మేల్యేల పని తీరు బాగా లేదని రిపోర్టులు వస్తూనే ఉంటాయి. కొంతమంది 'తటస్థ' మేధావులు బలే తమాషాగా రాస్తూ ఉంటారు. ఆంధ్రలో ఎమ్మేల్యేల అవినీతి పెరిగింది, మంత్రుల్లో చాలామంది అవినీతిపరులున్నారు. అధికారుల్లో అలసత్వం, అవినీతి పెరిగాయి. అయినా చంద్రబాబు రాష్ట్ర అభివృద్ధి కోసం కష్టపడుతున్నారు కాబట్టి ఆయన్ను సమర్థించాలి అంటారు. చుట్టూ యింతమంది అవినీతి పరులను పెట్టుకుని, పెంచి పోషిస్తున్న వ్యక్తిని ఏమనడానికి నోరు రాదు వాళ్లకి. 'రాజకీయాలు కుళ్లిపోయాయి, అందరూ చెడిపోయారు. ఉన్నవాళ్లలో బాబు మెరుగు కాబట్టి ఆయన్ని గెలిపించాలి' అని ముక్తాయిస్తారు. నింద వేయాల్సి వచ్చినపుడు పక్కవాళ్లను నిందించి, ఆయన్ను కాపాడతారు. రేపు ఆంధ్రలో ఎన్నికలు జరిగినపుడు స్థానిక ఎమ్మేల్యేలపై అసంతృప్తి అంశం వచ్చినపుడు 'వారి మాట ఎలా వున్నా బాబు నాయకత్వంపై విశ్వాసంతో ఓటర్లు టిడిపికే ఓటేస్తారని ప్రజానీకం అనుకుంటున్నారు' అని రాస్తారు చూడండి.

టిడిపితో పొత్తు పెట్టుకుని ఉండకపోతే కాంగ్రెసుకు యీ మీడియా సపోర్టు ఉండేది కాదు. కాంగ్రెసులో లుకలుకలు బాగా హైలైట్‌ అయివుండేవి. ఇది తెలుసు కాబట్టే కెసియార్‌ టిడిపిని తెలంగాణ నుంచి తరిమివేయాలనే కృతనిశ్చయంతో ఉన్నారు. టిడిపికి 6,7 సీట్లు యివ్వడం కష్టమేదీ కాదు. కానీ అలా చేస్తే బాబుకి మళ్లీ యిక్కడ స్థానం కల్పించడమే అవుతుంది. కాంగ్రెసు ప్రతిపక్షంగా ఎలాగూ తప్పదు, తెలంగాణ యిచ్చి నష్టపోయిన పార్టీగా దానికి తెలంగాణలో సింపతీ ఉంది. అది ఒక్కటీ చాలు, టిడిపి కూడా ఎందుకు? దాన్ని పూర్తిగా పెకలించి పడేయాలన్న కోరికతోనే ఆ పార్టీ నాయకులందరినీ కలుపుకుని, ఆ క్యాడర్‌ నంతా లాక్కున్నాడు. కాంగ్రెసు పార్టీ 2014లో 21 గెలిస్తే యిప్పుడు 14 మంది మిగిలారు. అంటే 66%. మరి టిడిపి? 15 గెలిస్తే యిద్దరు మిగిలారు. అంటే 13% మంది! ఇప్పుడు ప్రతిపక్షంలో ఉన్నా, రేపు అధికారపక్షంలో వస్తామనే ఆశ కాంగ్రెసు ఎమ్మెల్యేలలో ఉన్నట్లుగా టిడిపి వాళ్లలో లేకపోయిందన్నమాట. బాబు తెలంగాణలో పార్టీని గాలికి వదిలేశారని వాళ్లు భావించడం వలననే యిది జరిగింది. అలా పార్టీకి మంగళగీతం పాడేశాక యిప్పుడు మళ్లీ చేజేతులా కెసియార్‌ టిడిపికి ఊపిరి పోస్తారా? అసంభవం.

ప్రచారంలో కూడా 13 సీట్ల బాబును తిట్టినంతగా 94 సీట్ల కాంగ్రెసును తిట్టలేదు, ఎందుకంటే టిడిపికి ఆంధ్ర ముద్ర కొట్టడం యీజీ, కాంగ్రెసును కాదు. టిడిపి ప్రాంతీయపార్టీ కాగా, కాంగ్రెసు జాతీయ పార్టీ. ఒక ప్రాంతీయ పార్టీ జాతీయ పార్టీతో కలవడం సహజం కానీ మరో ప్రాంతీయ పార్టీతో కలవడం విడ్డూరం. కాంగ్రెసుతో కెసియార్‌కు వైరం కాబట్టి, బిజెపితో చేతులు కలిపాడు. కెసియార్‌ బిజెపికి బి-టీము అని కాంగ్రెసు, కాంగ్రెసుకు బి-టీము అని మోదీ అని మనను కన్‌ఫ్యూజ్‌ చేస్తున్నారు కానీ కెసియార్‌కు బిజెపితో దోస్తీ ఉందనేది బహిరంగ రహస్యం. లేకపోతే ముందస్తు ఎన్నికలు సాధ్యపడేవి కావు. బిజెపి తను పోటీ చేయని స్థానాల్లో తన ఓట్లను తెరాసకు బదిలీ చేసిందని తేలినా నేను ఆశ్చర్యపోను. ఎందుకంటే దానికి టిడిపి, కాంగ్రెసు రెండూ బద్ధశత్రువులే. బిజెపిని మచ్చిక చేసుకుంటున్న కెసియార్‌ దానితో ఉప్పు, నిప్పూగా ఉన్న టిడిపితో చేతులు కలపడం జరిగే పని కాదు. అసెంబ్లీ ఎన్నికల తర్వాత ముఖ్యమంత్రిగా ఉంటూనే కేంద్ర స్థాయిలో బిజెపియేతర, కాంగ్రెసేతర కూటమి కడతానని కెసియార్‌ చెప్పే మాటలు నమ్మనక్కరలేదు. గతంలో ప్రయత్నించినప్పుడు అంబ పలకలేదు. ఎన్నికలు కాగానే బహిరంగంగా బిజెపితో పొత్తు పెట్టుకోవడం, పార్లమెంటు ఎన్నికలలో దానికి ఎక్కువ సీట్లు కేటాయించడం జరుగుతుందని సులభంగా ఊహించవచ్చు.

కెసియార్‌ పాలన గురించి విశ్లేషిస్తూ చాలామంది 'తిరస్కరించాల్సినంత చెడ్డగానూ లేదు, మళ్లీ ఎన్నుకోవాల్సినంత గొప్పగానూ లేదు' అని అన్నారు. మంచి పరిశీలన. మంచి ప్రత్యామ్నాయం కనబడి వుంటే హోరాహోరీ ఉండేదేమో, కానీ ప్రత్యామ్నాయం లేకపోయిందనే బాధ. ఈ రోజు అతి చురుగ్గా వ్యవహరిస్తున్న ప్రజా కూటమి పార్టీలు గత నాలుగేళ్లగా ఏమీ చేయలేదని గమనించాలి. కెసియార్‌ పాలనలో ఎన్నో అవకతవకలున్నాయి. అవన్నీ కమ్ముకోవడానికి కెసియార్‌ విపరీతంగా పబ్లిసిటీ యిచ్చుకున్నారు. యాడ్స్‌ ద్వారా మీడియాను కొనేశారు. విమర్శించినవాళ్లను అణచివేశారు, ఎండగట్టారు. దాంతో హైదరాబాదులో ఆస్తులున్న ప్రతీవారు భయపడ్డారు. తెలుగు ప్రముఖులందరికీ హైదరాబాదులో ఆస్తులున్నాయి. కాస్త నోరున్న రాజకీయ నాయకులందరినీ భ్రమపెట్టో, భయపెట్టో తన పార్టీలో కలిపేసుకుని నిర్వీర్యం చేసేశారు. కాబినెట్‌లో ఎవరికీ నోరు లేదు. తను సెక్రటేరియట్‌కు రాడు. ఇష్టమైతే ఎపాయింట్‌మెంట్‌, లేకపోతే లేదు. రాచరికపు వ్యవస్థ కంటె అన్యాయంగా పాలన సాగింది. మిషన్‌ భగీరథలో అక్రమాలు జరిగాయి.

అయితే దీన్ని యీ ప్రజాకూటమి పార్టీలు ఎంతవరకు ఎదిరించాయి అనేది ప్రశ్న. ఎన్నికల వేళలో వారి దగ్గర కూడా వందల కోట్లు పట్టుబడుతున్నాయి. పట్టుబడకుండా ఉన్నదెంతో ఊహించుకోవాల్సింతే. రాజగోపాల్‌ పదేపదే చెప్పిన మాట ఒకటుంది - ఈ ఎన్నికను ధనం విపరీతంగా ప్రభావం చేసిందని. దీనివలన గెలిచిన పార్టీ డబ్బుతో గెలిచిందనే నింద పడుతుంది. కాంగ్రెసు కూటమి గెలిస్తే వారిపై బిజెపి వారి ఐటీ దాడులు తథ్యమన్నమాట. ఇప్పుడింత డబ్బు బయటకు లాగిన కూటమి వారు యీ డబ్బుతో వాళ్లు ఒక పేపరు పెట్టో, ఒక టీవీ ఛానెల్‌ పెట్టో కెసియార్‌ పాలనలోని అవకతవకలను ప్రజలకు ఎందుకు వివరించలేదు? కేవలం ఒక మీడియా సమావేశం పెట్టి విమర్శించడమో, లేదా టీవీ ఛానెల్‌ వాళ్లు పిలిస్తే చర్చావేదికలో పాల్గొనడమో చేస్తే సరిపోతుందా? ఇన్నాళ్లలో ఓ అరడజను మంది కాంగ్రెసు నాయకులు గట్టిగా మాట్లాడేరేమో, మిగతావాళ్లంతా ఏం చేశారో భగవంతుడికి తెలియాలి. ప్రజా ఉద్యమాలు చేశారా? సమావేశాలు పెట్టి జనాల్ని ఎడ్యుకేట్‌ చేశారా? పోనీ కెసియార్‌ను విమర్శించే పత్రికలకు, టీవీ ఛానెళ్లకు కాంగ్రెసు తన సమర్థకులైన పెట్టుబడిదారుల చేత, వ్యాపారస్తుల చేత యాడ్స్‌ యిప్పించి ఆదుకుందా? ఏమీ లేదు, అధికారంలోకి వస్తేనే చురుగ్గా వుంటాం, లేకపోతే మా పని మేం చూసుకుంటాం అన్నట్లు ప్రవర్తించింది. నిరంతరం తమలో ఉండేవాడినే ప్రజలు పట్టించుకుంటారు.

ఇక టిడిపి అయితే పూర్తిగా బబ్బుంది. బాబు, లోకేశ్‌ యిటువైపు తొంగి చూడలేదు. పైగా అమరావతి ఆవిష్కరణకు కెసియార్‌ను పిలిచి, అతని పేరు శిలాఫలకాల్లో రాయించి, మన్నించి పంపారు. ఇక యిక్కడి టిడిపికి కేడర్‌కు ఎలాటి సంకేతం వెళుతుంది? బాబు టి-యూనిట్‌ను యిన్నాళ్లూ పట్టించుకోలేదు. ఇప్పుడు వచ్చి తెగిపోయి ఎక్కడికో ఎగిరిపోయిన దారాన్ని వెతికి పట్టుకుని పికప్‌ చేయగలడా? ఇన్నాళ్లూ తెలంగాణలో టిడిపి యాక్టివిటీస్‌ ఏమున్నాయి? బాబు అనుకూల మీడియా కూడా బాబు అమరావతిలో అది చేశారు, యిది చేశారు అని అవే కబుర్లు చెపుతోంది తప్ప తెలంగాణలో టిడిపి కార్యకలాపాలను కవర్‌ చేసిందా? పాపం వాళ్లని అనడానికీ లేదు, వీళ్లు అసలేమైనా చేస్తే కదా!

ఇప్పుడు ప్రచారంలో కూడా బాబుకి ఎంతసేపూ నేను హైదరాబాదుకి యింత చేశాను, అంత చేశాను అని చెప్పుకోవడంతోనే సరిపోతోంది. ఈ మధ్య సైబరాబాదు అనే సవరణ చేశారు. తన ఘనకార్యాల గురించి తండ్రి చెపితే వినడానికి కొడుక్కే విసుగు. గతం సరే, యిప్పుడేం చేస్తావు చెప్పు, టూ వీలర్‌ కొనిస్తావా? ఫోర్‌ వీలరా? అని అడుగుతాడు. ఈ ఎన్నికల ప్రచారంలో కూడా బాబుది ఎప్పుడూ పాడే దంపుళ్లపాటే. తన పాలనకు ముందువి, తర్వాతివి కూడా కలుపుకుని చెప్పేసుకున్నాడాయన. 'ఇవన్నీ చూసే నిన్ను పదిహేనేళ్లుగా ప్రతిపక్షంలో పెట్టాం లేవయ్యా, ఇకనైనా నీ సొద ఆపి, నా గురించి చెప్పు' అని అడగబుద్ధవుతుంది తెలంగాణ ఓటరుకి. కెసియార్‌ ఎక్కడ తప్పు చేశాడు, మేం వస్తే ఏం చేస్తాం అని చెప్తే చాలు. కెసియార్‌ నాలుగేళ్లగా ప్రజాధనాన్ని దుబారా చేస్తూ వుంటే నువ్వేం చేశావ్‌? ఇద్దరు ఎమ్మెల్యేలే మిగిలినా, ఊరూరా క్యాడర్‌ ఉందన్నావు కదా, కొన్ని కులాలు నీకు వత్తాసుగా యిప్పటికీ వున్నాయంటున్నావు కదా, కెసియార్‌ చేతుల్లో మేం నానా అవస్థలూ పడుతూ ఉంటే మమ్మల్ని కాపాడడానికి బదులుగా ఎక్కడో దాక్కుని, యిప్పుడే దర్శనమిచ్చావేం? అని అడిగితే సమాధానమేది?

మీడియాను మేన్‌టేన్‌ చేయడం చాలా ఖర్చుతో కూడిన పని. అధికారపక్షం దగ్గర అవినీతి కారణంగా పోగుపడిన డబ్బుంది, మా దగ్గర లేదు అని యీ ప్రతిపక్షాలంటే 'పోనీ సోషల్‌ మీడియాలో యాక్టివ్‌గా ఉన్నారా?' అని అడగబుద్ధవుతుంది. అదైతే ఖర్చు లేని వ్యవహారం కదా. కొంతమంది కమిటెడ్‌ క్యాడర్‌ ఉంటే చాలు, ప్రతీ తప్పునీ హైలైట్‌ చేసి చూపిస్తూ కనీసం కొన్ని వర్గాలలోనైనా చైతన్యం తీసుకురావచ్చు. అదీ చేయలేదు కదా. తెరాసకు వ్యతిరేకంగా ఏవైనా సోషల్‌ మీడియా యాక్టివిటీ ఉందంటే అది కొందరు వ్యక్తులు వ్యక్తిగతంగా చేసినది తప్ప పార్టీల పరంగా ఏమీ జరగలేదు. ఇప్పుడు వచ్చి ఒక్కసారిగా ప్రజాభిప్రాయం మార్చగలదా? కెసియార్‌ ఏమీ చేయలేదని నమ్మించగలదా? అంతేకాదు, ఎవరైనా లీడర్లను ప్రొజెక్టు చేయడమూ జరగలేదు. కెసియార్‌ కానీ అతని కుటుంబం కానీ కరిజ్మా ఉన్నవారు. తెలంగాణ మొత్తంలో కెసియార్‌ పేరు వినబడినంతగా, కాంగ్రెసు తరఫున ఎవరి పేరైనా వినబడిందా? పోనీ గతంలో లాగ, బస్సు యాత్రలంటూ ఉధృతంగా చేసి, సమైక్యంగా ఉన్నామని చాటుకున్నారా? ఇప్పుడు పార్టీల పేరు చెప్పి ఓట్లు అడగడం తగ్గిపోయింది. కెప్టెన్ల పేరుతోనే ప్రచారం నడుస్తోంది. కేంద్రంలో మోదీ, తెలంగాణలో కెసియార్‌, ఆంధ్రలో బాబు.. యిలా. సంబంధిత మంత్రుల పేర్లు కూడా పైకి రానీయటం లేదు. ఇలాటి పరిస్థితుల్లో మా ముఖ్యమంత్రి అభ్యర్థి పేరు యిప్పుడే ప్రకటించం అనడం సెల్లింగ్‌ పాయింటు కాదు.

కొన్ని రాష్ట్రాలలో కాంగ్రెసు యీ ఉపాయంతో నెగ్గి ఉండవచ్చు. కానీ పంజాబ్‌లో అమరీందర్‌ పేరు చెప్పి వుండకపోతే నెగ్గేది కాదన్నారు. తెలంగాణలో మాత్రం పేరు చెప్పి వుండాల్సింది ఎందుకంటే యిక్కడ ఆశావహులు కుప్పలుతిప్పలుగా ఉన్నారు. తెలంగాణ వస్తుందనగానే ప్రతీవాడూ రెడీ అయిపోయి, మొత్తానికి చెడగొట్టుకున్నారు. మొన్నటికి మొన్న కర్ణాటకలో ఏం జరిగింది? సిద్ధరామయ్య యిప్పటికీ అగ్గి రాజేస్తూనే ఉన్నాడు. ఇక్కడా అదే కథ జరుగుతుందా? నిజంగా కాంగ్రెసుకు తెరాసతో సమానంగా సీట్లు వస్తే ఏమవుతుంది? గోవాలో ఏం జరిగింది? బిజెపి కంటె ఎక్కువ ఓట్లు వచ్చినా, ఎవరు ముఖ్యమంత్రి అనే అంశంపై కొట్టుకుంటూ కూర్చుంటే బిజెపి తక్కినవాళ్లను ఆకర్షించి, ప్రభుత్వం ఏర్పాటు చేసింది. ఇప్పుడు తెరాస కూడా స్వతంత్రులను లాక్కుని ప్రభుత్వం ఏర్పాటు చేస్తుంది. మజ్లిస్‌ ఎలాగూ ఉంది, కారుకి యింజను నేనే అంటూ! బిజెపి అంశాలవారీగా మద్దతు అనవచ్చు. కాంగ్రెసు నోటి దగ్గర కూడు పోగొట్టుకోవడం ఖాయం. తమ హిస్టరీ యిలా వుంది కాబట్టి కాంగ్రెసు నిర్ద్వంద్వంగా ముఖ్యమంత్రి అభ్యర్థిని ప్రకటించి ఉండాల్సింది. లేకపోతే దానికి వేసే ఓటు వేస్టనిపిస్తుంది.

టిడిపితో జతగూడి కాంగ్రెసు నష్టపోయిందో లేదో ఫలితాలు తేలుస్తాయి. నా మట్టుకు నాకు నష్టపోతుందనే అభిప్రాయం. కాంగ్రెసు, టిడిపి ఎన్నడూ సఖ్యంగా లేవు. కానీ తెలంగాణ ఎన్నికల సమయంలో కాంగ్రెసు బాబుకి చాలా గౌరవమే యిచ్చింది. రాహుల్‌ పక్కన బాబు ఫోటోయే వేశారు. రేపు ఆంధ్రలో పొత్తు పెట్టుకున్నపుడు బాబు యిదే తరహా సమాన గౌరవం యిస్తారా అనేది చూడాలి. ఇప్పుడు కాంగ్రెసు టిడిపికి గౌరవం యివ్వడానికి కారణం డబ్బు కోసమే అని తెరాస ప్రచారం చేస్తోంది. దానికి తగ్గట్టు ప్రజాకూటమి అభ్యర్థుల దగ్గర కూడా వందల కోట్లు డబ్బు దొరుకుతోంది. ఈ డబ్బంతా టిడిపిదే అని సులభంగా అనేయవచ్చు. ఎందుకంటే కాంగ్రెసు పార్టీ దేశంలో చాలా తక్కువ చోట్ల అధికారంలో ఉంది. పాలిస్తున్న రాష్ట్రాల నుంచి డబ్బు తరలించారనుకున్నా, అది బిజెపితో ముఖాముఖీ తలపడుతున్న, అవకాశాలు ఎక్కువ ఉన్న రాజస్థాన్‌, మధ్యప్రదేశ్‌, ఛత్తీస్‌గఢ్‌ వంటి రాష్ట్రాలకు వెళుతుంది తప్ప, తెలంగాణకు పెద్దగా రాదని అందరికీ తెలుసు. మరి ఈ డబ్బు ఆంధ్రదే కావాలి.

ఈ అనుమానాన్ని తెరాస మరింత పెద్దది చేసి బాబు డబ్బుతో బాబు తెలంగాణను ఆక్రమిస్తున్నాడన్న ప్రచారం చేస్తున్నారు. గతంలో తెలంగాణ ఉద్యమసమయంలో కూడా ఆంధ్రా వాళ్లను కూడా అదే అన్నారు. ఇక్కడ వ్యాపారాలు చేసి, స్థలాలు కొనేసి, పలుకుబడి పెంచేసుకుని, మొత్తమంతా తమ గుప్పిట్లో పెట్టేసుకున్నారని. ఆంధ్ర ఎంపీలు దిల్లీలో డబ్బుతో కేంద్ర నాయకుల్ని కొనేసి, ప్రత్యేకరాష్ట్రం రాకుండా చేస్తున్నారన్నారు. చివరకు చూస్తే ఆంధ్రులకు సమైక్యమూ దక్కలేదు, హైదరాబాదులో వాటానూ దక్కలేదు. చివరకు ప్రత్యేక హోదా కూడా దక్కలేదు. కానీ డబ్బు సంచులతో తెలంగాణను కొనేసి దాని సహజవనరులను దోపిడీ చేసేవారిగా ముద్ర మాత్రం పడిపోయింది. ఇప్పుడు ఆ ఆంధ్ర ముద్రంతా టిడిపి మీదకు బదలాయించారు. టిడిపిని తరిమివేసినా మళ్లీ కాంగ్రెసు చంకలో దూరి వచ్చేస్తోంది, పారా హుషార్‌ అని భయపెడుతున్నారు. జూపూడి ప్రభాకరరావు వంటి విద్యాధికుడు కూడా డబ్బు సంచులతో పట్టుబడ్డారు. పట్టించినవారు తెరాస కార్యకర్తలు. అంటే తెరాస వారు టిడిపి వారిపై బాగా నిఘా పెట్టారని అర్థమౌతోంది. రాజగోపాల్‌ సర్వే ప్రకారం 7 సీట్లు మాత్రం గెలిచే టిడిపి యింత ఎందుకు ఖర్చు పెట్టాలి? కెసియార్‌ను యిక్కడ నిలవరించకపోతే ఆంధ్రలో జగన్‌, పవన్‌లకు కెసియార్‌ నిధుల సాయం చేస్తారనే భయం బాబుకి ఉందని రాధాకృష్ణ రాశారు. అంటే యిప్పుడు పెట్టుబడి పెట్టి కాంగ్రెసును గెలిపిస్తే, రేపు ఆంధ్ర ఎన్నికలలో టిడిపికి (అవసరమైతే) కాంగ్రెసు తెలంగాణలో గడించిన డబ్బు పంపిస్తుందన్నమాట.

ఆంధ్రమూలాల వారందరూ టిడిపికి, దాని కారణంగా కాంగ్రెసుకి ఓటేసేస్తారని మీడియా ప్రచారం సాగుతోంది. గత వ్యాసంలోనే దీనిలోని అసంబద్ధత గురించి రాశాను. తమను గాలికి వదిలేసిన టిడిపిని ఎందుకాదరించాలి వారు? పైగా కాంగ్రెసు వారికి ఏమైనా ఒరగబెట్టిందా? తెలంగాణ కాంగ్రెసు నాయకులు ఆంధ్రులను తక్కువ తిట్లు తిట్టారా? కెసియార్‌ ఓ పాలు ఎక్కువగా తిట్టాడనుకున్నా, వీళ్లు అతన్ని ఆపారా? నిజానికి అతను వర్ణనాత్మకంగా తిడితే వీళ్లు పచ్చిగా తిట్టారు. అసలు తెలంగాణ వచ్చినది ఎవరి కారణంగా? స్వార్థపరులైన తెలంగాణ కాంగ్రెసు నాయకుల కారణంగా కాదా? సందేహాలుంటే జయపాల్‌ రెడ్డిగారిని అడగండి. రాష్ట్రం కలిసి వున్నంతకాలం తమకు అవకాశాలు పెద్దగా వుండవన్న భయంతో, విడగొట్టి మంత్రులై పోదామనే ఆశతో చేసినదంతా కాంగ్రెసు వారే. రాష్ట్రం యిస్తే కెసియార్‌ మనలో కలిసిపోతాడని సోనియాను, రాహుల్‌ను తప్పుదోవ పట్టించి, పార్టీని నాశనం చేసింది వారే. పార్లమెంటులో బీభత్సం సృష్టించి బిల్‌ పాస్‌ చేయించినది వారే. ఇలాటివారిని ఆంధ్రమూలాల వారే కాదు, ఏ సమైక్యవాదీ ఆదరించలేడు.

ప్రజాకూటమిలో యింకో పార్టీ టిజెఎస్‌. ఏకంగా 8 సీట్లిచ్చారు. ఉద్యమ సమయంలోనే కోదండరాంను పసుపు విఘ్నేశ్వరుడని నేను వర్ణించాను. మెయిన్‌ పూజ ప్రారంభించేసరికి, పక్కన పడేస్తారని అన్నాను. అదే జరిగింది. ఆయన పెద్ద వక్తా కాదు, నాయకుడూ కాదు, రాజకీయం తెలిసినవాడూ కాదు. 'కావమ్మ మొగుడంటే కాబోలుననుకున్నాను' అన్నట్లు, ఉద్యమం ఊపులో ఆయనో పెద్ద ఫిగర్‌ అయిపోయాడు. తెలంగాణ వచ్చాక గాలి తీసేసిన బెలూన్‌ అయిపోయాడు. ఆయన తన పార్టీ ఓట్లను బదలాయించగలడా? వేరే పార్టీ ఓట్లను తమకు వేయించగలడా? వీళ్లనంతా పేపర్‌ టైగర్స్‌ అంటారు. పేపర్లలోనే కనబడతారు. ప్రజలను ప్రభావితం చేయలేరు. ఫలితాల తర్వాత ఎక్కడ తేలతాడో తేలిపోతుంది. కూటమిలో మిగిలిన పార్టీ సిపిఐ. అలిగి, అల్లరి పడినా దక్కినది మూడు సీట్లే. ఒకప్పుడు తెలంగాణలో కమ్యూనిస్టులు బలమైన శక్తిగా వుండేవారు. ఇప్పుడు కమ్యూనిస్టు నాయకులు రెగ్యులర్‌ పార్టీలకు ఫిరాయించేస్తున్నారు. ఈ ఎన్నికలలో సిపిఎంకి ఒక్కటి దక్కవచ్చట. సిపిఐ స్థానం కూడా తెలుస్తుంది.

మొత్తం మీద చూస్తే కూటమిలో ముఖ్యమైన పార్టీ కాంగ్రెస్సే. అది గెలిచిందంటే దానికి కారణం స్థానిక నాయకుల బలమో, తెరాస స్థానిక నాయకుల బలహీనతో కావాలి తప్ప రాహుల్‌ నాయకత్వమో, బాబు చేయూతో అనుకోవడానికి వీల్లేదని నా భావం. ఫలితాల విశ్లేషణ తర్వాత స్పష్టమైన చిత్రం కనబడవచ్చు. కూటమికి 50 సీట్లు వచ్చినా అదంతా బాబు వ్యూహచతురతే అని డప్పు కొట్టడానికి మన మీడియా ఎలాగూ రెడీగా ఉంటుంది. అయితే 13 సీట్లలో టిడిపి ఎన్ని గెలిచిందో చూస్తే ఆ పరిశీలనను ఎంతవరకు నమ్మవచ్చో మనకూ తెలుస్తుంది. - ఎమ్బీయస్‌ ప్రసాద్‌ (డిసెంబరు 2018)

2018 డిసెంబరు ఎమ్బీయస్‌: ఎగ్జిట్‌ పోల్స్‌ - బిజెపి బహుపరాక్‌

సెమీ ఫైనల్స్‌గా అభివర్ణించబడిన 5 రాష్ట్రాల అసెంబ్లీ ఎన్నికల ఎగ్జిట్‌ పోల్స్‌ ఫలితాలు వచ్చాయి. ఎప్పటిలాగానే వాటి మధ్య చాలా అంతరాలున్నాయి. డిసెంబరు 11న ఫలితాలు వచ్చినపుడు వాటి నిక్కచ్చితనం బయటపడుతుంది. అయితే యీ లోపుగా అంచనాలు వేసుకుని చూసినా, బిజెపి జాగ్రత్త పడవలసిన సందర్భం వచ్చిందనిపిస్తోంది. 2014 పార్లమెంటు ఎన్నికలలో వచ్చినన్ని సీట్లు బిజెపికి 2019 ఎన్నికలలో రావని అందరం అనుకుంటున్నాం. అయితే ఏ మేరకు తగ్గుతాయన్నది తెలియరాలేదు. ఎందుకంటే అప్పటి కంటె అది అనేక కొత్త రాష్ట్రాలలో అసెంబ్లీ ఎన్నికలలో గెలిచింది, లేదా బలం పుంజుకుంది. పాత వాటిల్లో తగ్గినా, కొత్త వాటిల్లో వచ్చి చేరతాయనే ధీమా దాని అభిమానుల్లో ఉంది. పాత వాటిల్లో ఏ మేరకు తగ్గుతాయనేది యీ ఎగ్జిట్‌ పోల్స్‌ కాస్త చెప్పవచ్చు. ఎందుకంటే యివి ఓటింగు శాతాన్ని సూచిస్తాయి. ఫలితాల దగ్గరకు వచ్చేసరికి ఒక్క 1% స్వింగ్‌ అటుది యిటైనా అంకెల్లో చాలా తేడా వచ్చేస్తుంది. పార్లమెంటు నియోజకవర్గం పెద్దగా వుంటుంది కాబట్టి స్వింగ్‌ ప్రభావం తక్కువగా ఉంటుంది.

మొదటగా 25 పార్లమెంటు సీట్లు ఉన్న రాజస్థాన్‌ తీసుకుందాం. 2009లో బిజెపికి 4 వస్తే 2014లో 25 వచ్చాయి. ఇప్పుడు ఏ సర్వే చూసినా బిజెపి కంటె కాంగ్రెసుకు దాదాపు రెట్టింపు సీట్లు వస్తాయంటున్నారు. నార్త్‌ ఇండియా సర్వేల్లో చెప్పుకోదగినవంటూ రాజగోపాల్‌ మెచ్చుకున్న ఏక్సిస్‌, టుడేస్‌ చాణక్యలను పరిగణిద్దాం. ఏక్సిస్‌ ప్రకారమైతే మొత్తం 200 అసెంబ్లీ సీట్లలో బిజెపికి 63, కాంగ్రెసుకు 130 వస్తాయి. చాణక్య ప్రకారమైతే బిజెపికి 68 ప్లస్‌ ఆర్‌ మైనస్‌ 12 వస్తాయి. కాంగ్రెసుకు 123 ప్లస్‌ ఆర్‌ మైనస్‌ 12 వస్తాయి. వీటి సరాసరి తీసుకుంటే బిజెపికి 66 కాంగ్రెసుకు 127 అనుకోవచ్చు. ఇండియా టుడే బిజెపికి యిచ్చిన 55-72 సరాసరి 64. బిజెపికి మద్దతిచ్చే రిపబ్లిక్‌ టివి యిచ్చిన 83-103 సరాసరి 93 అయింది. టైమ్స్‌ నౌ 85 అంది. న్యూస్‌ నేషన్‌ 91 అంది. వీటన్నిటిని కలగలిపి చూస్తే ఎక్కువలో ఎక్కువ 80 అనుకోవచ్చు. అంటే మొత్తం సీట్లలో 40%. పార్లమెంటు సీట్లకు దీన్ని అన్వయిస్తే 10 అవుతుంది. అంటే గతంలో కంటె 15 తగ్గుతాయన్నమాట.

ఇక 29 సీట్ల మధ్యప్రదేశ్‌. 2009లో బిజెపికి 16 వస్తే 2014లో 27 వచ్చాయి. ఇప్పుడు ఏ సర్వే చూసినా బిజెపి, కాంగ్రెసు మధ్య హోరాహోరీ పోరాటమంటున్నారు. ఏక్సిస్‌ ప్రకారమైతే మొత్తం 230 అసెంబ్లీ సీట్లలో బిజెపికి 111, కాంగ్రెసుకు 113 వస్తాయి. చాణక్య ప్రకారమైతే బిజెపికి 103 ప్లస్‌ ఆర్‌ మైనస్‌ 12 వస్తాయి. కాంగ్రెసుకు 125 ప్లస్‌ ఆర్‌ మైనస్‌ 12 వస్తాయి. వీటి సరాసరి తీసుకుంటే బిజెపికి 112 కాంగ్రెసుకు 119 అనుకోవచ్చు. బిజెపికి ఏబిపి న్యూస్‌ 109, రిపబ్లిక్‌ టీవీ-సీ ఓటర్‌ 98, టైమ్స్‌ నౌ- సిఎన్‌ ఎక్స్‌ 126 యిచ్చాయి. వీటన్నిటినీ చూసుకుంటే బిజెపికి సరాసరిన 111 వస్తాయనుకోవచ్చు. అంటే మొత్తం సీట్లలో 48%. పార్లమెంటు సీట్లకు దీన్ని అన్వయిస్తే 14 అవుతుంది. అంటే గతంలో కంటె 13 తగ్గుతాయన్నమాట.

ఇక 11 సీట్ల ఛత్తీస్‌గఢ్‌. బిజెపికి 2009లో, 2014లో రెండు సార్లూ 10 వచ్చాయి. సర్వేలు బిజెపి, కాంగ్రెసు పోటాపోటీగా ఉన్నాయంటున్నాయి. ఏక్సిస్‌ ప్రకారమైతే మొత్తం 90 అసెంబ్లీ సీట్లలో బిజెపికి 26, కాంగ్రెసుకు 60 వస్తాయి. చాణక్య ప్రకారమైతే బిజెపికి 36 ప్లస్‌ ఆర్‌ మైనస్‌ 8 వస్తాయి. కాంగ్రెసుకు 50 ప్లస్‌ ఆర్‌ మైనస్‌ 8 వస్తాయి. వీటి సరాసరి తీసుకుంటే బిజెపికి 31 కాంగ్రెసుకు 55 అనుకోవచ్చు. బిజెపికి ఏబిపి న్యూస్‌ 35, రిపబ్లిక్‌ టీవీ-సీ ఓటర్‌ 39, టైమ్స్‌ నౌ- సిఎన్‌ ఎక్స్‌ 46 యిచ్చాయి. వీటన్నిటినీ చూసుకుంటే బిజెపికి సరాసరిన 48 వస్తాయనుకోవచ్చు. అంటే మొత్తం సీట్లలో 53%. పార్లమెంటు సీట్లకు దీన్ని అన్వయిస్తే 6 అవుతుంది. అంటే గతంలో కంటె 4 తగ్గుతాయన్నమాట.

మిజోరంలో కాంగ్రెసు పోతోందంటున్నారు కానీ దానివలన బిజెపికి వచ్చే లాభమేమీ లేదు. తెలంగాణలో బిజెపి కొత్తగా గెలిచేది, పోగొట్టుకునేది ఉండకపోవచ్చు. దీన్ని వాళ్లు గాలికి వదిలేసినట్లు కనబడుతోంది. అందువలన పైన చెప్పిన మూడు రాష్ట్రాలలో కలిపి చూస్తే బిజెపికి 32 సీట్లు తగ్గుతాయి. ఈ మేరకు ఏ రాష్ట్రాలలో బిజెపి పుంజుకోవచ్చు? ఈశాన్య రాష్ట్రాలు, ఒడిశా, కర్ణాటక వంటివి కనబడుతున్నాయి. కానీ యుపిలో గతంలో లాగ స్వీప్‌ చేసే పరిస్థితి కనబడటం లేదు. ఎస్పీ, బియస్పీ విడివిడిగా పోటీ చేసినా ఇదివరకట్లా గెలుస్తుందనే ఆశ పెట్టుకోవడం కుదరదు. బిహార్‌లో జెడియుతో చేతులు కలిపినా అవతల లాలూ కూడా బలంగానే కనబడుతున్నాడు. 2014 గుజరాత్‌లో మొత్తం స్థానాలను గెలుచుకున్నారు కానీ యిప్పుడు అయిదారైనా తగ్గుతాయనిపిస్తుంది. ఇవన్నీ చూస్తే హీనపక్షంగా 35 సీట్లు తక్కువౌతాయని కచ్చితంగా చెప్పవచ్చు. 2014లో బిజెపి సొంతంగా 282 తెచ్చుకుని తనే ప్రభుత్వాన్ని ఏర్పాటు చేసే స్థితిలో ఉంది. కానీ యీ 35 తగ్గితే మాత్రం ఎన్‌డిఏలోని యితర భాగస్వామ్య పక్షాలపై ఆధారపడక తప్పదు. అప్పుడు మోదీ ఏకచ్ఛత్రాధిపత్యానికి, ఏకపక్ష నిర్ణయాలకు గండి పడినట్లే. బిజెపి పార్టీలో కూడా అసమ్మతి గళాలు వినిపించడం ప్రారంభమౌతుంది. అది పార్టీ అంతర్గత ప్రజాస్వామ్యానికి, దీర్ఘకాలపు మనుగడకు మంచిదే.

పార్లమెంటరీ ఎన్నికలకు ఈ లెక్కలేమీ పనికి రావు, వాటికీ, అసెంబ్లీ ఎన్నికలకు తేడా వుంటుంది, అక్కడ మోదీ వర్సెస్‌ రాహుల్‌ పోటీ ఉంటుంది కాబట్టి మోదీ గెలిచేస్తాడు అని వాదించవచ్చు. అమెరికా అధ్యక్ష ఎన్నికలలో అయితే వ్యక్తుల మధ్య పోటీ ఉంటుంది. కానీ మన దేశంలో పార్లమెంటరీ ఎన్నికల పద్ధతి అది కాదు, ఎంపీలు గెలిచాక ప్రధాని ఎవరో వాళ్లు ఎన్నుకోవాలి. మా పార్టీ ప్రధాని అభ్యర్థి ఫలానా అని ముందే చెప్పవలసిన పని లేదు. పార్టీని చూసి మాత్రమే ఓటేయాలి. తర్వాత వాళ్లు విడిగానో, సంయుక్తంగానో ప్రభుత్వం ఏర్పరచుకుని, అందరికీ ఆమోదయోగ్యమైన వ్యక్తిని నాయకుడిగా ఎన్నుకుంటారు. నెహ్రూ హయాంలో కాంగ్రెసు తరఫున ప్రధాని ఆయనే అవుతాడు అని అనుకునేవారు తప్ప, అలా ప్రకటించుకోలేదు. ఆయన పోయాక ఎవరూ వూహించనట్లుగా శాస్త్రి ప్రధాని అయ్యారు. ఆయన పోయాక ఇందిర అయ్యారు. ఇందిర బలపడ్డాక యిక ఆమెయే ప్రధాని అని గట్టిగా చెప్పుకోవడం జరిగింది. కానీ ఆమె తర్వాత రాజీవే అనుకున్నారు. రాజీవ్‌ అనంతరపు రోజుల్లో మొరార్జీ, విపి సింగ్‌, చంద్రశేఖర్‌, పివి నరసింహారావు, గుజ్రాల్‌, దేవెగౌడ, మన్‌మోహన్‌ సింగ్‌ - వీరెవరినీ ముందుగా ప్రధాని అభ్యర్థిగా చూపలేదు. బిజెపి మాత్రం వాజపేయినే చూపించుకుంది - 'ప్రధాన్‌మంత్రీ అగ్‌లీబారీ, అటల్‌ బిహారీ' అనే నినాదంతో ముందుకెళ్లింది.

మోదీ జాతీయ నాయకుడిగా ఎదిగిన తర్వాత అతన్నే ప్రధాని అభ్యర్థిగా బిజెపి చూపసాగింది. అసెంబ్లీ ఎన్నికలలో కూడా మోదీ వర్సెస్‌ అదర్స్‌ అన్నట్లుగానే యుద్ధాలను మలచుకుంటూ వస్తోంది. అలాటప్పుడు 2019 పార్లమెంటరీ ఎన్నికలు మోదీ పేరు మీదుగానే నడపడం తథ్యం. మోదీకి దీటైన నాయకుడు ఎవరు చెప్పండి చూతాం అనే సవాలు విసురుతూ, దీన్ని అమెరికా అధ్యక్ష తరహాలో వ్యక్తిగత పోరాటంగా మార్చాలని బిజెపి వ్యూహం. ఎందుకంటే మోదీతో సరితూగే యిమేజి ఉన్నవాళ్లు దేశం మొత్తంలో ఎవరూ లేరు. ఈ విషయం కాంగ్రెసుకూ తెలుసు. అందువలన అది వ్యవస్థాపరంగా ఎదుర్కుందామని చూస్తోంది. స్థానికంగా కాంగ్రెసు నాయకత్వాన్ని బలోపేతం చేస్తే అది ఎక్కడికెక్కడ బిజెపి వ్యతిరేక పక్షాలతో కలిసి బిజెపిని నిలవరించగలదు. మొత్తం మీద బిజెపికి వచ్చే సీట్ల సంఖ్యను తగ్గించగలదు. అది చేయడానికి చాలా ఓపిక కావాలి, నేర్పు కావాలి, సర్దుబాటు లక్షణం కావాలి.

కానీ కాంగ్రెసుకు పెద్దన్న తరహా పెత్తందారీ బుద్ధులు ఓ పట్టాన పోవు. వాళ్లల్లో వాళ్లు కొట్టుకోవడం, ఏమైనా అంటే మీడియాకు వెళ్లి చెప్పడం మానరు. వాళ్లను అదిలించగలిగే సమర్థనాయకత్వం ఉండాలి. సోనియాకు ఓపిక లేదు, రాహుల్‌కు యింట్రస్టు లేదు. ఈ మధ్యే కాస్త కాస్త నేర్చుకుంటున్నాడు. అది సరిపోదు. మధ్యమధ్యలో బిజెపి ట్రాప్‌లో పడుతున్నాడు. వాళ్లు నీ గోత్రం ఏమిటని అడగడమేమిటి? ఇతను నాయనమ్మ తండ్రి గోత్రం చెప్పడమేమిటి నాన్సెన్స్‌! రాజీవ్‌ అమెరికా వెళ్లినపుడు తను పార్శీ అని చెప్పుకున్నాడట, తండ్రి పార్శీ కాబట్టి! మరి అతని అంత్యక్రియలేమో హిందూ సంప్రదాయం ప్రకారం జరిగాయి. రాహుల్‌ తనను తాను హిందూగా భావించుకుంటే తప్పేమీ లేదు. అనేకమంది నికార్సయిన మ్లేచ్ఛులే హిందువులుగా మారుతున్నారు. వారందరూ ఏ గోత్రం పేరు చెప్పుకుంటారో మరి! ఎంతోకొంత హిందూ రక్తం కలిసిన రాహుల్‌ కూడా ఆ గోత్రమే చెప్పుకోవచ్చు. సామూహిక పూజలు జరిగేటప్పుడు గోత్రం పేరు తెలియదని చెప్పినవారికి పూజారి ఈశ్వరుడి గోత్రమో, మరోటో చెప్పడం చూశాను. రాహుల్‌ అలాటిదేదో చెప్పుకోవచ్చు లేదా కరుణానిధి స్టయిల్లో జందెం లేని బ్రాహ్మణుణ్ని, శిలువ లేని క్రైస్తవుణ్ని... అంటూ చెప్పుకోవచ్చు.

కానీ అతనిలో యిటీవల నేనూ హిందూత్వవాదినే అని చెప్పుకోవాలన్న తాపత్రయం కనబడుతోంది. దాని వలన ఉభయభ్రష్టత్వం తప్పదు. పైగా మోదీకి హిందూమతం గురించి ఏం తెలుసని ప్రశ్నించడమొకటి. అసలు రాహుల్‌కి క్రైస్తవం, జొరాస్ట్రియనిజం గురించి కూడా తెలుసో లేదో నాకు డౌటే. దేని గురించీ క్షుణ్ణంగా తెలిసినట్లు ఎప్పుడూ కనబడదు. ఎవరో స్క్రిప్టు రాసిస్తారు, అప్పజెపుతున్నాడు అనిపిస్తుంది. తనను తాను ప్రధాని అభ్యర్థిగా చెప్పుకోవడం కూడా అనవసరమైన ప్రేలాపన. అంత ఉబలాటమే ఉంటే మన్‌మోహన్‌ కాబినెట్‌లో చేరి, ముఖ్యమైన మంత్రిత్వశాఖ తీసుకుని ఆయన దగ్గర తర్ఫీదై, తన సత్తా ఏమిటో చాటి వుండవచ్చు. అదే పని జగన్‌ కూడా చేసి వుండవచ్చు అని గతంలోనే రాశాను. రోశయ్య కాబినెట్‌లో ఏ ఆర్థిక శాఖో నిర్వహించి వుంటే, డొక్కశుద్ధి ఉన్నవాడేమో అనే అనుమానం కలిగేది. కానీ మా నాన్న ముఖ్యమంత్రి కాబట్టి, నేను ఎకాయెకి ముఖ్యమంత్రి అయిపోతానని పట్టుబట్టడమే అతని కెరియర్‌ను నాశనం చేసింది. అలాగే రాహుల్‌ కూడా. మన్‌మోహన్‌ ఉన్నంతకాలం విదేశాల్లో షికార్లు కొట్టాడు తప్ప ఏ బాధ్యతా తీసుకోలేదు. దాంతో ఏదీ వంటబట్టలేదు.

ఇప్పటికే యిండియా చాలా కష్టాల్లో ఉంది. ఎప్పటికి తేరుకుంటుందో తెలియదు. అలాటి పరిస్థితుల్లో రాహుల్‌ వంటి యావరేజి స్టూడెంటుకి (ఈ మధ్య హోంవర్కు చేసుకుని వస్తున్నాడు కదాని మొద్దబ్బాయి అనడం దేనికని ఆలోచిస్తున్నాను) దేశాన్ని నడిపే బాధ్యత అప్పగించగలమా? రాజకీయ చతురత పుష్కలంగా ఉన్న సోనియాయే ప్రధాని బాధ్యత తీసుకోవడానికి జంకి, మన్‌మోహన్‌కు అప్పగించింది. ఆ చతురత కూడా లేని రాహుల్‌ యిప్పటికైనా యుపిఏ మళ్లీ అధికారంలోకి వస్తే ఫలానా మేధావికి ప్రధాని బాధ్యత అప్పగించి, నేను పార్టీ అధ్యక్షుడిగా ఆ పనులు చూసుకుంటాను అని ప్రకటిస్తే కాస్తయినా ఊరట లభిస్తుంది. నేనే ప్రధాని అవుతా అంటే మీకెందుకు లెండి అంత శ్రమ అనబుద్ధవుతుంది. నిజానికి కాంగ్రెసుకు దేశమంతా అంతోయింతో ఓటుబ్యాంకు ఉంది. అనేకమంది బలమైన స్థానిక నాయకులున్నారు. సోనియా కుటుంబం పక్కకు తప్పుకుని పార్టీలో ప్రజాస్వామికంగా ఎన్నికలు జరిపి మంచి నాయకులను ఎంపిక చేస్తే దానికి భవిష్యత్తు ఉంటుంది. కొడిగడుతున్న సోనియా, వీధిబడిలోనే ఉన్న రాహుల్‌, అవినీతిమింగలంలా నోరు తెరుచుకుని ఉన్న వాధ్రా కళ్లముందు కదలాడుతుండగా కాంగ్రెసు నుంచి ప్రధాని అంటే అమ్మబాబోయ్‌ అనిపిస్తుంది.

ఇది తెలిసే బిజెపి రాహుల్‌ బూచిని చూపించి బతికేస్తోంది. మోదీ పాలనలో లోపాలు అని ఎత్తి చూపితే 'అయితే ప్రత్యామ్నాయంగా రాహుల్‌ కావాలా? అఘోరించు' అంటోంది. బిజెపికి ప్రాంతీయ పార్టీలతో కూడిన కాంగ్రెసు ప్రత్యామ్నాయం కాగలదేమో కానీ మోదీకి రాహుల్‌ యీ దశాబ్దంలో ప్రత్యామ్నాయం కాలేడు. కాంగ్రెసు అది గమనించి ఫోకస్‌ను వ్యక్తుల మీద నుంచి తప్పించి పార్టీ మీదకు మరలించి, స్థానిక నాయకులకు ప్రాధాన్యత యిచ్చినప్పుడే బిజెపికి సీట్లు తగ్గుతాయి. అంతేకాదు, బిజెపికి ఉన్న కిల్లర్‌ యిన్‌స్టిక్‌న్ట్‌ కాంగ్రెసుకు లేదు. ఏ మాత్రం తేడా వచ్చినా కాడి పారేసే రకం. నిన్న గుజరాత్‌, ఇవాళ మధ్యప్రదేశ్‌, రాజస్థాన్‌లలో చూడండి, మూడు టెర్మ్‌లు అయిపోయింది కాబట్టి యాంటీ-యిన్‌కంబెన్సీ తారాస్థాయిలో ఉంటుంది అనుకుని బిజెపి వూరుకోలేదు. కడదాకా పోరాడుతూనే ఉండేది. అదే కాంగ్రెసు అయితే ఎలాగూ రాము అనుకుని నాయకులందరూ బద్ధకించేవారు. పైగా తాము శ్రమ పడినా అంతిమంగా వేరేవాడు ముఖ్యమంత్రి అవుతాడేమో, ఆ కాడికి మనమెందుకు ఒళ్లు విరుచుకోవడం అనుకుంటారు. ఈ ధోరణితోనే అది అనేక అసెంబ్లీలను పోగొట్టుకుంది. పార్లమెంటు నాటికి స్వభావం మార్చుకుంటుంది అనుకోవడానికి లేదు. అందువలన బిజెపికి ఆటోమెటిక్‌గా సీట్లు తగ్గిపోతాయని చెప్పలేం, దాని ప్రజా వ్యతిరేక విధానాలను పూర్తిగా అర్థం చేసుకుని, ఎట్టి పరిస్థితుల్లో వీళ్లని మాత్రం గెలిపించకూడదు అని గట్టిగా అనుకుంటే తప్ప! - ఎమ్బీయస్‌ ప్రసాద్‌ (డిసెంబరు 2018)

2018 డిసెంబరు ఎమ్బీయస్‌: తెలంగాణ ఫలితాల ప్రభావం

ఎన్నికలల్లో తెరాస దుమ్ము దులిపింది. కారణాల గురించి పూర్తి ఫలితాలు వచ్చాక విశ్లేషించుకోవచ్చు కానీ యీ లోపున మనం అనుకోవలసినది జాతీయ సర్వేలు దక్షిణాదిన ఫెయిలవుతాయన్న రాజగోపాల్‌ మాట తప్పిపోయింది. అవే నిజమయ్యాయి. రాజగోపాల్‌ ఘోరంగా తప్పిపోయారు. ఇప్పుడు చేసుకోవాల్సిన విశ్లేషణ ఏమిటంటే రాజగోపాల్‌ జోస్యం ఎందుకు చెప్పారు? అని. తన ప్రతిష్ఠను ఎందుకు పణంగా పెట్టారు, ఏం సాధించారు? అని. వెంటనే తట్టే సమాధానం ఏమిటంటే హంగ్‌ ఏర్పడుతుందనే భావన కాబోయే ఎమ్మెల్యేలలో ఉన్నపుడు అంతర్ధానమై పోయి, అవతలి క్యాంపుల్లో ప్రత్యక్షమౌతూంటారు కాబట్టి మహా కూటమి తరఫు గెలుపుగుఱ్ఱాలన్నీ సొంత శాలలోనే ఉండేందుకై 'మనం గెలిచేస్తున్నాం, ఎక్కడికీ పోకండి' అని చెప్పడానికి ఎన్నికలు అయిపోయాక జోస్యం చెప్పివుంటారు.

రాజగోపాల్‌ ఏ సర్వే చేయించలేదని, ఓటర్లను కన్‌ఫ్యూజ్‌ చేయడానికి యివన్నీ చెప్పారనే మాట కూడా ప్రబలంగా వినబడుతోంది. ఇది ఆయన నిజాయితీనే ప్రశ్నించే ఆరోపణ. కాదని నిరూపించుకోవాల్సిన బాధ్యత ఆయనదే. అయితే ఒక్కటి మాత్రం నిజం. ఆయన ఎన్నికలకు ముందే తెరాస పరిస్థితి బాగా లేదని చెప్పనారంభించాడు. అలా చెప్పి కూటమి సభ్యుల్లో నైతిక స్థయిర్యం పెంచాలనా లేక తెరాసను హెచ్చరించి, అన్ని రకాల వనరులను వెచ్చించేట్లా చేయాలనా, ఏమిటి ఆయన ఉద్దేశం? మొదటిది జరగలేదు, రెండోది జరిగిందంటున్నారు. అలా అయితే యీయన జోస్యం వలన లాభపడింది తెరాసయే. ఏ మేరకు అనేది చెప్పలేం. కానీ సాధారణ పరిశీలకులందరూ సరైన ప్రతిపక్షం లేదు కాబట్టి తెరాస మళ్లీ అధికారంలోకి వస్తుందనే అంటూ వచ్చారు. ఎన్ని సీట్లు వస్తాయన్న దాని దగ్గరే పేచీ. 60 నుంచి 75 వరకు అనేక అంకెలు వినబడ్డాయి.

నా కదేమిటో ముందు నుంచీ తెరాసకు 85 వస్తాయని అనిపిస్తూనే ఉంది. 'కెసియార్‌ ప్రభ తగ్గిందా?' పేర టాబ్లాయిడ్‌కు కవర్‌ స్టోరీ రాయమన్నపుడు ఎందుకైనా మంచిదని 'కాస్త టెక్నికల్‌గా ఉంటుందని 80 సీట్లకు ఐదు అటూయిటూగా రావచ్చనిపిస్తోంది' అని రాశాను. రాజగోపాల్‌ సర్వే ఫలితాలు వచ్చాక వెలువడిన 'కూటమికి 65 వస్తాయా?' ఆర్టికల్‌ రాసేటప్పుడు 'గతంలో తెరాసకు 80కు అటూ, యిటూ అనుకున్నాను. ఇటీవల కెసియార్‌ స్వరంలో మార్పు గమనించాక 70కి 5 అటూ, యిటూ అనుకుంటున్నాను' అని రాశాను. నిజానికి 75 కి 5 అటూ, యిటూ అనే మొదట్లో రాశాను. కానీ ఫైనల్‌గా అప్‌లోడ్‌ చేసేటప్పుడు ఎందుకైనా మంచిదని 75ని 70 చేశాను. ఎందుకంటే రాజగోపాల్‌ సర్వే వలన ఆ మేరకు ప్రభావితుణ్నయ్యాను. ఆయన మరీ అంత తప్పుతాడా? స్థానిక ఎమ్మెల్యేల పట్ల వ్యతిరేకత వుందని గట్టిగా చెపుతున్నాడు కదా అని ఊగిసలాడి, అలా రాశాను. ఇప్పుడు చూడబోతే 88 వచ్చాయి. మజ్లిస్‌పై ఆధారపడవలసిన అవసరం పడనందుకు చాలా సంతోషంగా ఉంది.

మీడియా ప్రభావం మనపై అలా ఉంటుంది. పంచతంత్రంలో కథ ఉంది కదా, నలుగురు వరుసగా కుక్క అంటే మేకను కూడా దాని యజమాని కుక్క అనుకున్నాడని! నిజానికి నాలుగు గోడల మధ్య కూర్చుని రాసే నాకు, చదివే మీకు క్షేత్రస్థాయి వాస్తవాలు తెలియకపోవచ్చు కానీ ఊరూరా రిపోర్టర్లు వుండే పత్రికల వాళ్లకు, టీవీ ఛానెల్‌ వాళ్లకు ఎవరు గెలుస్తారో తెలియకుండా ఉంటుందా? లేదా పక్షపాతంతో కళ్లు మూసుకుపోతాయా? నా అనుమానం పత్రిక/టీవీ యాజమాన్యం రిపోర్టర్లు పంపిన రిపోర్టులన్నీ చదివి నిజం తెలిసినా, తమకున్న 'విశ్వసనీయత'తో ఓటరును ప్రభావితం చేయడానికి అంకెలను మార్చేస్తుందని. 119 సీట్లలో 2 సీట్లు, అదీ సొంతంగా కాదు, పొత్తు పెట్టుకుని గెలిచిన టిడిపి పార్టీతో చేతులు కలిపి వుంటే తెరాసది 'వన్‌ సైడ్‌ వార్‌' అయి వుండేదని, పెట్టుకోలేదు కాబట్టి 'కారు కూలబడింది' 'కారు కింద నేల కదిలింది' అని ఎలా రాయ/చెప్పగలరు? ఇంత స్వీప్‌ వచ్చిన సందర్భంలో కూడా వాళ్లకు వేవ్‌ కనబడలేదంటే ప్రజల నాడిని పట్టుకోవడం వాళ్లకు తెలియలేదని దాని అర్థం! ఇక తెలంగాణ ప్రజల గుండె చప్పుడు, అంతర్వాణి, ఆత్మసాక్షి వంటి స్లోగన్లు పెట్టుకోవడం మానేయాలి.

టిడిపితో చేతులు కలిపాక కాంగ్రెసు దూసుకుపోతోందని మీడియా అదరగొట్టేస్తే నాలాటి పడక్కుర్చీ మేధావులు కాబోలు అనుకున్నారు కానీ ఓటర్లు అనుకోలేదు. ఏడిశావులే అనుకుని వాళ్లు వేద్దామనుకున్నవాళ్లకు ఓట్లేశారు. నాలాటి అంటున్నాను కానీ నేను అనటం లేదు. ఎందుకంటే టిడిపితో పొత్తు తెలంగాణలో కాంగ్రెసుకు అనర్థదాయకం అని నేను ముందు నుంచీ నమ్మాను. మొదటి ఆర్టికల్‌లోనే 'కాంగ్రెసు టిడిపితో వెళ్లకుండా వుంటే తెరాసకు 70కు లోపులే వస్తాయనుకునేవాణ్ని' అని రాశాను. టిడిపి అభ్యర్థుల ఎంపిక జరిగిన తర్వాత అది చేస్తున్న తప్పుల గురించి కూడా నా అభిప్రాయాన్ని వ్యక్తీకరించాను. కాంగ్రెసు ఓట్లు దానికి పడ్డాయో, టిడిపి ఓట్లు కాంగ్రెసుకు పడ్డాయో కానీ కూటమి పరువును ఖమ్మం జిల్లా ఒక్కటే కాసింది. కాంగ్రెసు హేమాహేమీలు, బాహుబలులు, భల్లాలదేవుళ్లూ అందరూ మట్టి కరిచారు. ఒక్క సబితా ఇంద్రారెడ్డి, ఉత్తమ్‌ మాత్రమే గెలిచారు. గతంలో కంటె కాంగ్రెసుకు రెండు సీట్లు తగ్గాయి. ఇది కెసియార్‌ అహంకారాన్ని మరింత పెంచుతుందనే భయం కలుగుతోంది. ప్రతిపక్షం కూడా బలంగా, చురుగ్గా ఉంటేనే ప్రజాస్వామ్యం బతుకుతుంది.

తెరాస చేపట్టిన సంక్షేమ పథకాలే దాన్ని గెలిపించాయని అందరూ చెప్పే మాటే. అమలు కూడా బాగుందని అర్థమౌతోంది. కానీ అనేక చోట్ల లోపాలున్నాయి. వాటిని ఎండగట్టవలసిన కాంగ్రెసు, టిడిపి నాలుగేళ్లూ నిద్రపోయి యిప్పుడే లేచాయన్నదే నా ఫిర్యాదు. కాంగ్రెసు చురుగ్గా వుండి ఉంటే, మీడియాను కల్టివేట్‌ చేసుకుని ఉంటే 50 సీట్లు గెలిచి వుండేదేమో. టిడిపి వగైరాలతో పొత్తు పెట్టుకోకపోతే 40 గెలిచేదేమో అనిపిస్తుంది నాకు. ఎక్కువ సీట్ల కోసం చివరిదాకా బేరాలాడిన కోదండరాం పార్టీకి, సిపిఐకి ఒక్క సీటు రాలేదు చూడండి. నాయకులే ఓడిపోయారు. కోదండరాం పొన్నాలకు దణ్ణం పెట్టుకోవాలి, సీటు కోసం పేచీ పెట్టి, తన పరువు కాపాడినందుకు! కెసియార్‌పై అనేక వర్గాలకు కోపం వున్నా ఎప్పుడైతే బాబు రంగంలోకి దిగారో, అప్పుడు వాళ్లు ధర్మరాజు సిద్ధాంతం (విడివిడిగా ఐదు, నూరు, ఎవరైనా బయటివారు వస్తే 105 మందిమి) అవలంబించారు. తెలంగాణను తన స్వాధీనంలోకి తెచ్చుకోవడానికి బాబు డబ్బు సంచులతో దిగారు అనే తెరాస ప్రచారాన్ని ప్రజలు నమ్మడానికి ఆస్కారం దొరికింది. లేకపోతే కోదండరాం పార్టీ అభ్యర్థుల దగ్గర కూడా డబ్బు దొరకడమేమిటి!? సిటీలో అంతా తమ ఓటర్లే అంటూ టిడిపి కాంగ్రెసు నుంచి సీట్లు తీసుకుని అంతటా ఓడిపోయి కూర్చుంది. తెలంగాణ అంతా కాంగ్రెసు, టిడిపిల మధ్య ఓట్ల బదిలీ చక్కగా జరిగింది అని వాళ్ల అనుకూల మీడియా రాసేసింది. బదిలీ చేయడానికి బాలన్సు వుందో లేదో తెలియదు. విడివిడిగా పోటీ చేసి వుంటే తెలిసేది.

బయట వున్న మనమే ఇలా అనుకుంటూ ఉంటే యిక కాంగ్రెసు వాళ్లకు ఎంత కడుపుమంటగా ఉంటుందో ఊహించండి. రేపణ్నుంచి వాళ్లు మొదలెడతారు - టిడిపియే మా కొంప ముంచింది అని. డిసిప్లిన్‌ అనేది కాంగ్రెసు వాళ్లకు నచ్చని పదం. అధిష్టానం చెపితే ఓ నాలుగు రోజులు ఆగినా, తర్వాత సన్నాయి నొక్కులు మొదలెడతారు. ముఖ్యంగా ఆంధ్ర కాంగ్రెసు నాయకులు 'ప్రభుత్వ వ్యతిరేకత మనకు కలిసి వచ్చే సమయంలో టిడిపితో పొత్తు అవసరమా?' అనవచ్చు. అసలే యిప్పుడు కాంగ్రెస్‌ అప్‌బీట్‌ మూడ్‌లో ఉంది. ఇది రాస్తున్న సమయానికి, రాజస్థాన్‌, ఛత్తీస్‌గఢ్‌లలో కాంగ్రెసు విజయం సాధించింది, మధ్యప్రదేశ్‌ యిద్దరి మధ్య దోబూచులాట నడుస్తోంది. గెలిచిన ఇతరుల్లో బిజెపి రెబెల్స్‌ చాలామంది ఉన్నారు కాబట్టి, అమిత్‌ షాకు చాకచక్యం ఎక్కువ కాబట్టి, అంతిమంగా అక్కడ బిజెపి ప్రభుత్వం ఏర్పడవచ్చు. ఏది ఏమైనా కాంగ్రెసు అధ్యక్షుడైన సరిగ్గా ఏడాదికి రాహుల్‌కి యీ విజయాలు చాలా ఆత్మస్థయిర్యాన్ని యిస్తాయి. నిజానికి కాంగ్రెసు అక్కడ చేసిందేమీ లేదు, ప్రతిపక్షంలో ఉండి నిరసనలు తెలపడం తప్ప! అయినా విజయం విజయమే!

బిజెపి కంటున్న 'కాంగ్రెస్‌ ముక్త్‌ భారత్‌' కల కల్లయిందని, కాంగ్రెసు బలీయమైన శక్తి అని కాంగ్రెసు వారు గర్వంగా చెప్పుకుంటున్నారు. టిడిపితో కలవకపోయి వుంటే తెలంగాణలో కూడా గౌరవప్రదమైన విజయం లభించేదని వాళ్లు గొప్పలు చెప్పుకోవడం ఖాయం. ఈ మూడ్‌లో ఉన్న కాంగ్రెసును ఒప్పించి, బిజెపి వ్యతిరేక కూటమికి చోదకశక్తిగా టిడిపి ఎలా ఎదగగలదు? నేషనల్‌ ఫ్రంట్‌ చైర్మన్‌గా ఎన్టీయార్‌ ఎంతో చేశారు. చివరకు పార్లమెంటు ఎన్నికలలో దానికి విజయం సిద్ధించేసమయానికి, టిడిపికి సీట్లు పోయాయి. దాంతో వాళ్లు ఆయన్ని పక్కకు పడేశారు. ఇప్పుడు తెలంగాణలో టిడిపి పెర్‌ఫామెన్స్‌ చూశాక కాంగ్రెసు దానికి గౌరవప్రదమైన స్థానం యిస్తుందా? గతంలో 15 గెలుచుకున్న టిడిపి యీసారి దానిలో సగం తెచ్చుకున్నా ఆబోరు దక్కేది. బొత్తిగా రెండు, అదీ సిటీలో పూజ్యం! బాబు చేసిన రోడ్‌షోలు, ప్రచారం అంతా వ్యర్థమైంది. తెలంగాణ ఎన్నికలపై టిడిపి పెట్టిన పెట్టుబడంతా వ్యర్థమైంది. ఈ ఫలితం ఆంధ్రలో టిడిపి-కాంగ్రెసు పొత్తుపై ప్రభావం చూపిస్తుందని తప్పకుండా అనవచ్చు.

ఇక కెసియార్‌ ఆంధ్ర ఎన్నికలలో చేయి చేసుకుంటానని బాజాప్తా ప్రకటించారు. బాబుపై పీకలదాకా కోపం కాబట్టి జగన్‌, పవన్‌లకు సహాయసహకారాలు అందించవచ్చు. అది బాహాటంగా చేస్తే ఆంధ్ర ప్రజలు వారికి వ్యతిరేకం కావచ్చు. అందువలన టిడిపి బలంగా ఉన్న చోట ఓట్లు చీల్చడానికి తెరాస అభ్యర్థులను దింపి వైసిపి, జనసేనలకు పరోక్షంగా సాయపడవచ్చు. జాతీయస్థాయిలో ఎదగాలనుకున్న బాబుకి తెలంగాణ తీర్పు గుణపాఠాన్ని నేర్పి, ముందు యిల్లు చక్కబెట్టుకునే పనిలో పడవచ్చు. తెరాస విజయానికి సంక్షేమ పథకాలే కారణమంటున్నారు. ఆంధ్రలో కూడా చాలా పథకాలు నడుస్తున్నాయి. కానీ వాటిలో జన్మభూమి కమిటీల ప్రమేయం ఎక్కువగా ఉంటోందని ఆరోపణలున్నాయి. బహుశా బాబు ఎన్నికల వరకు ఆ కమిటీలకు కళ్లెం వేయవచ్చు.

ఇవాళ ఫలితాలు వచ్చిన రాష్ట్రాలలో బిజెపి పోగొట్టుకున్న స్థానాలను పార్లమెంటు ఎన్నికలకు అన్వయిస్తే 32 సీట్లు పోతాయని అంచనా వేశాను, ఎగ్జిట్‌ పోల్స్‌ చూసి. ఇప్పుడు ఫలితాలు ఆల్మోస్ట్‌ వచ్చాక ఎన్‌డిటివి లెక్కవేసి ఆ అంకెను 44గా తేల్చింది. అందువలన ఆ నష్టాన్ని పూడ్చుకోవడానికి బిజెపి కొత్త రాష్ట్రాలపై గట్టిగా దృష్టి పెడుతుంది. వాటిలో ఆంధ్ర ఒకటి. బాబుకి బిజెపి నుంచి పోటీ తప్పదు, యిప్పుడు కాంగ్రెసు కూడా మనస్ఫూర్తిగా సహకరిస్తుందో లేదో తెలియదు. అందువలన ఒంటరి పోరాటానికి ఆయన సిద్ధపడాలి. తెలంగాణలోని ఆంధ్రమూలాల వారు తనను లక్ష్యపెట్టలేదని అర్థమై ఉంటుంది. ఏ మేరకు అనేది గణాంకాలు వచ్చాక తెలుస్తుంది. ఇక ఆంధ్రలో ఉన్నవారు ఎలా స్పందిస్తారో అనే బెదురు ఉండడం సహజం. ఇకనైనా బడాయి కబుర్లు కట్టిపెట్టి, పాలనలో లోపాలను సవరించుకోవాలి. - ఎమ్బీయస్‌ ప్రసాద్‌ (డిసెంబరు 2018)

2018 డిసెంబరు ఎమ్బీయస్‌: ఎన్టీయార్‌ - 01

ఎన్టీయార్‌ సినిమా ఆడియో రిలీజ్‌తో ఎన్టీయార్‌ ఫీవర్‌ ప్రారంభమైంది. ఇది సినిమా రెండు భాగాలు రిలీజయ్యేవరకూ సాగుతుంది. సినిమా హిట్‌ అయితే యింకో నెల్లాళ్లు కొనసాగుతుంది. రెండో పార్టులో రాజకీయాలు వస్తాయి కాబట్టి, చూపించినది ఎంతవరకు కరక్టు, ఎంతవరకు కాదు అనేది మన పాఠకుల మధ్య చర్చకు వస్తుంది. వర్మ లక్ష్మీస్‌ ఎన్టీయార్‌ గుర్తింపు తెచ్చుకుంటే ఆ సినిమాలో చూపించిన విషయాలపై కూడా పాఠకులు వివరణ అడుగుతారు. ఎన్టీయార్‌ గురించి తక్కిన అనేక సందర్భాల్లో కూడా ఏం రాసినా పాఠకులు ఆసక్తిగా చదువుతారు. ఇప్పుడు మరీనూ. కొత్త విషయాలు ఏమీ ఊరవు కాబట్టి గతంలో చెప్పినదే చెప్పాల్సి వస్తుంది. అయినా పత్రికలు, వెబ్‌సైట్లు, టీవీ ఛానెళ్లు అవే హోరెత్తిస్తాయి.

ఈ టైములో ఊరకే ఉండడమెందుని నేనూ రాస్తున్నాను. 2005లో నేను ఎన్టీయార్‌ గురించి శాటిలైట్‌ రేడియోకై మాట్లాడినదాన్ని ఎమ్బీయస్‌ కబుర్లులో ఓ సారి (పదేళ్లు దాటి వుంటుంది) వ్యాసరూపంగా యిచ్చాను. ఈ మధ్యలో చేరిన పాఠకుల సౌలభ్యం కోసం దాన్ని నాలుగు భాగాలుగా (ఎన్టీయార్‌ 1 నుంచి 4) మళ్లీ యిస్తున్నాను. మధ్యలో కొత్తగా కొంత చేర్చాను. దీనితో బాటు సినీముచ్చట్లలో ఎన్టీయార్‌ గురించిన రాసిన వాటి లింకులు కూడా యిస్తూ పోతాను. 5 వ భాగం నుంచి నేను సేకరించిన ఎన్టీయార్‌ ఉదంతాలు (ఎనెక్టోడ్స్‌) యిస్తాను. ఇవన్నీ సినిమాలకు సంబంధించినవే. రాజకీయాల గురించి టిడిపి త్రిదశత్వంలో కొంత రాశాను. కొత్తగా కూడా కొన్ని ఉదంతాలు రాస్తూ కింద పాత వాటి లింకులు యిస్తాను. సినిమాలో నాదెండ్ల వెన్నుపోటు వరకే చూపిస్తారట. అందువలన అక్కడ దాకా జరిగిన సంఘటనలే రాస్తాను. లక్ష్మీస్‌ ఎన్టీయార్‌ వచ్చిన తర్వాత వక్రీకరణ జరిగిందనిపిస్తే అప్పుడు దాని గురించి రాస్తాను. .. ఇక 2005 నాటి వ్యాసం నాలుగు భాగాల్లో చదవండి.

ఎన్టీయార్‌ - ఆ మూడు అక్షరాలలోనూ ఒక పవర్‌ తెచ్చి పెట్టిన వ్యక్తి నందమూరి తారక రామారావు. అటువంటి వ్యక్తి, నటుడు అంతకుముందుదాకా తెలుగుతెరపై ఉద్భవించలేదు. ఇప్పట్లో ఉద్భవిస్తాడన్న ఆశ కూడా లేదు. రామారావుగారు పోయినప్పుడు వచ్చిన జనం చూస్తే మతి పోయింది. ఏ రాజకీయ నాయకుడికీ అంత జనం రారు. ఏ నటుడికీ అంత జనం రారు. మహా నటుడు, ప్రజాదరణ పొందిన ప్రజానాయకుడు వీళ్లిద్దరకూ కలిపి రావలసిన జనం కంటె ఎక్కువమంది వచ్చారు. ఆ ఎక్కువ ఎందుకు వచ్చారంటే, అదీ ఆయన పర్శనాలిటీ!

ఎన్టీయార్‌ ఎంతో పెట్టిపుట్టిన వ్యక్తి. మహర్జాతకుడు. అయితే ఆయన తన అదష్టానికి మాటిమాటికీ, విపరీతంగా పరీక్షకు గురి చేశాడు. ఒక హద్దు మీరి ఊదితే బుడగ పేలిపోయినట్లే చివర్లో అదష్టదేవత వీడి వెళ్లిపోయింది. 'హీ ఈజ్‌ ద ఆథర్‌ ఆఫ్‌ హిజ్‌ సక్సెస్‌, అండ్‌ హి యీజ్‌ ద ఫాదర్‌ ఆఫ్‌ హిజ్‌ ఫెయిల్యూర్‌, అంతా స్వయంకతమే' అంటారు ఆయన గురించి సన్నిహితంగా తెలిసినవాళ్లు. ఆయనకు 5 ఏళ్ల వయసులో అక్షరాభ్యాసం ముందు వల్లూరు వెంకన్న పంతులు గారి వద్దకు తీసుకెళితే, ఆయన దానికి ముందు పాదసాముద్రికం చూడాలంటూ పళ్లెంలో బియ్యప్పిండి పోయించి, పిల్లవాణ్ని నిల్చోమన్నాడు. పాదముద్రలు చూస్తే అరికాళ్లల్లో శంఖుచక్రాలు ఉన్నట్లు కనబడింది. 'వీడు దైవాంశ సంభూతుడు, మహర్జాతకుడు' అని డిక్లేర్‌ చేశాడాయన.

ఆయన వేసిన పాత్రలు ప్లస్‌ సమ్‌థింగ్‌ వుంది ఆయనలో. అదే జనాలను ఆకట్టుకుంది. ఎన్టీయార్‌ సినీరంగ ప్రవేశం 'మనదేశం' సినిమాతో జరిగింది. అది 1949. అంటే అప్పటికి ఆయనకు 26 యేళ్లు. అంటే నాగేశ్వరరావుగారి కంటె ఏడాదిన్నర పెద్దయినా ఐదేళ్లు వెనుకగా సినీరంగంలో ప్రవేశించారన్నమాట. ఈ ఐదేళ్లు లెక్క 1944 సీతారామజననం నుండి వేస్తున్నాను. 1941 నాటి ధర్మపత్ని నుండి కాదు. సీతారామజననం నుండే నాగేశ్వరరావుగారికి సీరియస్‌ వేషాలు వచ్చాయి. ఐదేళ్లు వెనకాల వచ్చినా అతి త్వరలో ఎన్టీయార్‌ నాగేశ్వరరావుగారికి పోటీగా మారాడు. చివరివరకూ ఆ పోటీ పోటాపోటీగా సాగింది. కొన్ని సందర్భాల్లో శ్రుతి మించినా - బై అండ్‌ లార్జ్‌ - అది హెల్దీ కాంపిటీషన్‌గానే సాగిందని చెప్పవచ్చు. 'స్ఫర్ధ పూను విద్య యందు' అన్నట్టు ఇద్దరూ ఒకరి కొకరు ఛాలెంజ్‌గా వుండేవారు. ఎవరి నిర్మాతలు వాళ్లకుండేవారు. ఇద్దరూ ఒకే సినిమాలో వేస్తే ఎవరి యాక్షన్‌ బావుందాని అభిమానులు సిగపట్లకు దిగేవారు.

సీనియర్‌, అప్పటికే ఎస్టాబ్లిష్‌ అయిన నాగేశ్వరరావుకి నిద్రపట్టకుండా చేసిన రామారావు అర్హతలేమిటి? మంచి రూపం, మంచి శరీర సౌష్టవం, మంచి వాచికం, మంచి చదువు, మంచి నేపథ్యం.. అన్నీ మంచిలే! ఎన్నో లోపాలు అధిగమిస్తూ నాగేశ్వరరావు తన ప్రస్థానం సాగించారు. రామారావుకి ఆ బాధలు లేవు. హీ ఈజ్‌ ఏ బోర్న్‌ హీరో! నేచురల్‌గా ఆయన టాలెంటుకు వెనువెంటనే గుర్తింపు వచ్చింది. వస్తూ వస్తూనే ఆయన హీరో అయిపోయారు. 'అంటే 'మనదేశం'లో ఆయన హీరోనా?' అని అడక్కండి. దానిలో హీరో నారాయణరావు. ఈయనది చిన్న ఇన్‌స్పెక్టర్‌ వేషం. ఎల్వీ ప్రసాద్‌గారితో మొహమాటం కొద్దీ వేయాల్సి వచ్చింది. దానికంటె ముందు బుక్‌ అయినది, రిలీజవ్వాల్సినది అయిన 'పల్లెటూరి పిల్ల'లో ఈయనది హీరో వేషం. అది లెక్కలో తీసుకుని మొదటి సినిమా నుండే హీరో అన్నాను. కాస్త కన్‌ఫ్యూజింగ్‌గా వుందా? సరిగ్గా చెప్తానుండండి -

ఆయన గుంటూరులో ఎసి కాలేజీలో బిఏ చదివే రోజుల్లోనే సినిమా ఆఫర్లు వచ్చాయి. బిఏ పూర్తవందే సినిమాల్లో చేరే ఉద్దేశం లేదన్నాడు. అప్పటికే జగ్గయ్య, ముక్కామల వీళ్లందరితో కలిసి నాటకాలు వేసేవాడు. ఈయన వేసిన ఓ నాటకం చూసి సినీనటి శ్రీరంజని భర్త సి.పుల్లయ్యగారికి పరిచయం చేశారు. పుల్లయ్యగారు 'కీలుగుర్రం' తీసే ప్రయత్నాల్లో వున్నారు. అందులో రాకుమారుడి పాత్రకు ఈయన బాగుంటారని అనుకున్నారు పుల్లయ్యగారు. అడ్రసు తీసుకున్నారు. మద్రాసు వెళ్లాక ఆయన ఐడియా మారింది. ''కీలుగుర్రం' కాదు, 'వింధ్యరాణి'లో వేషం యిస్తాం, రా' అన్నారు. ఈయన చదువు వదిలి రానన్నారు. చదువు సెన్సిటివ్‌ మేటర్‌ కావడానికో కారణం వుంది.

ఇతను1923 మే 28న నిమ్మకూరులో పుట్టాడు. అది చాలా కుగ్రామం. ఏ విధమైన సౌకర్యమూ లేదు. తండ్రి లక్ష్మయ్య చౌదరి, తల్లి వెంకట్రామమ్మలకు ఆలస్యంగా పుట్టిన సంతానం, ఇతను పుట్టిన 4 ఏళ్లకు తమ్ముడు పుట్టాడు. ఇతనికి తారక రామారావు పేరు పెట్టినది, చిన్ననాటి జీవితంలో ముఖపాత్ర పోషించినది - సోకు రామయ్యగారు. ఆయన తండ్రికి సోదరుడని కొందరు రాస్తే, పెత్తల్లి చంద్రమ్మ గారి భర్త అని లక్ష్మీపార్వతి రాశారు. ఇతనికి తల్లి కష్ణుడి పేరు పెడదామనుకుందట. బహుశా ఆవిడే చేతి మీద కష్ణుడి పచ్చబొట్టు పొడిపించి వుంటుంది. తాత రామస్వామి చౌదరికి 80 ఎకరాలుండేవి. లక్ష్మయ్య చౌదరిగారికి యిద్దరు అన్నలు, ఒక తమ్ముడు. తలా 20 ఎకరాలు వచ్చాయి. 5 కి.మీ.ల దూరంలో ఉన్న నిడుమోలు గ్రామవాసి వల్లూరి సుబ్బయ్య పంతులు అనే ఆయన వద్ద ఇతను 1,2,3 క్లాసులు చదవడం జరిగింది. 4,5 తరగతులు అవురుపూడి మునసబు గారింట్లో నడుస్తున్న ఇంగ్లీషు బడిలో చదివించారు.

 రామయ్య గారు షోకిల్లాగా బతికేవాడు కాబట్టి సోకు రామయ్య అనేవారు. పిల్లలు లేరు. రోజూ సైకిలు మీద విజయవాడ వచ్చి జల్సా చేసేవాడు. ఆయన యితన్ని గారాబంగా పెంచాడు. ఆ దంపతులు విజయవాడకు మకాం మార్చి తమ దగ్గరే పెట్టుకుని 1933లో విజయవాడ గాంధీ మునిసిపల్‌ హైస్కూల్‌లో హైస్కూలు చదువు చదివించారు. దానితో బాటు సోకు రామయ్య యితన్ని సైకిల్‌ మీద కూర్చోబెట్టుకుని విజయవాడలోని దుర్గా కళామందిర్‌కు తీసుకుని వచ్చి నాటకాలు చూపించేవాడు. బందా, స్థానం, వేమూరి వగైరాలు నటించేవారు, అవి చూసి యితనికి నాటకాలపై ఇంట్రస్టు కలిగింది. ఎస్సెల్సీ టైములోనే పుండరీ కాక్షయ్య, సుంకర కనకారావు వగైరాలు పరిచయమయ్యారు.

1940లో ఎస్సెల్సీ పూర్తయ్యేసరికి సోకు రామయ్య ఆస్తి కరిగిపోయింది. ఇంకో నాలుగైదేళ్లకు పోయాడు కూడా. ఈలోగా దీనికి కారణం ఇతని తండ్రికి అన్నదమ్ములతో ఉన్న పేచీ కారణంగా ఆస్తి పోగొట్టుకుని, పొలమంతా అమ్మేసి, విజయవాడకు కాపురం మార్చారు. తండ్రి 4 గేదెలు కొని పాల వ్యాపారం మొదలెట్టారు. హీరో సైకిలు మీద యిళ్లకు పాలు పోసి కాలేజీకి వెళ్లేవాడు. నిజానికి యితను చిన్నప్పణ్నుంచి కష్టానికి వెరవలేదు. సెలవుల్లో యింటికి వెళ్లినపుడు కాలవ నుంచి 40 కావిళ్ల నీళ్లు గంటలో తోడి యింటికి తెచ్చేవాడు.

ఎస్సెల్సీ తర్వాత ఎస్‌ఆర్‌ఆర్‌ (అప్పటికి సివిఆర్‌ అని చేరలేదు) కాలేజీలో ఇంటరు (అప్పట్లో ఎఫ్‌ఏ)లో చేరాడు. విశ్వనాథ సత్యనారాయణ గారు లెక్చరరు. కాలేజీలోనే కెవిఎస్‌ శర్మ (తర్వాతి కాలంలో సినిమా నటుడు) పరిచయమయ్యాడు. జంధ్యాల గౌరీనాథ శాస్త్రి అనే సినీ నటుడు ('భక్త పోతన', 'పెద్దమనుష్యులు' వగైరా సినిమాల్లో వేశారు) యితనిపై అభిమానంతో రిక్షాలో కూర్చోపెట్టుకుని తిప్పుతూ సినిమా కబుర్లు చెప్పేవాడు.

ఇంటరు చదువుతూండగానే జరిగిన పెళ్లి విషయంలో కాస్త గొడవ వచ్చింది. బసవతారకం గారు యితని తల్లి కజిన్‌ బ్రదర్‌ కూతురు. ఆమెను చేసుకోవాలని సోకు రామయ్య పట్టుదల. మరో పక్క యితని పినతండ్రి తన మరదలి నిచ్చి పెళ్లి చేయాలని ప్రయత్నించాడు. తల్లి వైపు బంధువులా, తండ్రి వైపు బంధువులా ఎవరి వైపు మొగ్గాలన్న విషయంలో మనస్పర్థలు వచ్చాయి. చివరకు యితని తలిదండ్రులు పెళ్లికి రాలేదు. సోకు రామయ్యే దగ్గరుండి జరిపించాడు. తన మాట నెగ్గలేదని కోపగించుకున్న యితని పినతండ్రి యితని తండ్రిపై కక్ష సాధించాడు. ఆయన పొలాన్ని ఆయన పేర రిజిస్టర్‌ చేయకుండా మోసగించాడు. (ఎన్టీయార్‌ సినిమా ఫీల్డులో నిలదొక్కుకున్నాక పోయిన ఆస్తులన్నీ సాధించాడు)

1942లో ఇంటర్‌ చదువు పూర్తయింది. పెళ్లి వలనో, నాటకాల వలనో ఇంటర్‌ రెండుసార్లు ఫెయిలయి 1945 వరకు పాస్‌ కాలేదు. (సోకు రామయ్య పోయినది యీ టైములోనే) ఈ మధ్యలో ఉద్యోగ ప్రయత్నాలు చేశాడు. మిలటరీ లేదా పోలీసు ఉద్యోగం చేద్దామనుకున్నాడు. బంధువొకాయన మద్రాసు పచ్చయప్ప కాలేజీలో లెక్చరరుగా వున్న ఎన్జీ రంగా వద్దకు తీసుకెళ్లి సిఫార్సు చేశాడు. ఆయన 'నీకెందుకు ఉద్యోగం? పోయి వ్యవసాయం చేసుకో' అన్నాడు. ఇతను ఇన్సల్ట్‌గా ఫీలయ్యాడు. ఇంటికి తిరిగి వచ్చి ఖాళీగా వున్నాడు. బియ్యే చదవాలంటే విజయవాడలో ఆ సౌకర్యం లేదు, గుంటూరుకి వెళ్లాలి.

అప్పట్లో ఉద్యోగాలకైనా, సినిమాల కైనా బొంబాయి వెళ్లాల్సిందే. జనతా ఫోటో స్టూడియో కోటేశ్వరరావు అనే ఆయన్ని వెంటపెట్టుకుని బొంబాయి సినీరంగంలో చేరదామని వెళ్లాడు. అక్కడ ఎడిటింగు విభాగంలోనో, సౌండ్‌ రికార్డింగు లోనో చేరమన్నారు. వద్దులే అనుకుని మిలటరీ వైపు చూశాడు. రెండవ ప్రపంచయుద్ధంలో వార్‌ పోస్టల్‌ డెలివరీకై గ్లయిడర్లు నడిపేవారు. వాటికి పైలట్లగా పని చేయడానికి ఎమెచ్యూర్స్‌ను తీసుకుని 15 రోజుల శిక్షణ యిచ్చి గ్లయిడర్‌ ఎక్కమనేవారు. ఈయన 3 నెలల కోర్సులో చేరి, గ్లయిడర్లను నమ్మడానికి లేదని దానిలో చేరలేదు. తర్వాత బొంబాయిలో మాతుంగాలో ఆంధ్రా మెస్‌ నడిపాడు. చివరకు ప్రాణం విసిగి, తండ్రి వెనక్కి వచ్చేయమంటే జనతా కోటేశ్వరరావుతో సహా వెనక్కి ఊరికి వచ్చేశాడు.

అక్కణ్నుంచి విజయవాడలో పాల వ్యాపారం చేశారు. సైకిల్‌మీద వెళ్లి హోటళ్లకు పాలు పోసేవారు. పొగాకు వ్యాపారం పెట్టారు. రెండేళ్లపాటు యిలా కష్టపడ్డారు. హానీహానీగా వ్యవహారం గడిచేది. బంధువులంతా హేళన చేశారు. 'మీ పెదనాన్న నిన్ను తన దగ్గర వుంచుకుని పెంచాడు. పెద్ద చదువులు చదువుతావనీ, ఆఫీసరు అవుతావనీ కలలు కన్నాడు. ఆయన పోయాడు. నువ్వు చూస్తే యిలా వున్నావ్‌' అన్నారు. బంధువులు హేళన చేయడంతో ఎన్టీయార్‌కు పట్టుదల వచ్చింది. రెండేళ్ల విరామం తర్వాత 1945లో బియేలో చేరారు. కష్టపడి చదివారు. ఆ టైములోనే ఇందాకా చెప్పిన సినిమా ఆఫర్‌ వస్తే వద్దన్నారు. తనను పెంచిన పెదనాన్నకు ఆత్మశాంతి లభించాలంటే బియే పూర్తవాల్సిందేనన్నారు. (సశేషం) - ఎమ్బీయస్‌ ప్రసాద్‌ (డిసెంబరు 2018)

ఎన్టీయార్‌ గురించి ఒక సంఘటన లింకు కింద చూడండి...

<https://telugu.greatandhra.com/articles/mbs/cine-snippets-ntr-62292.html>

2018 డిసెంబరు ఎమ్బీయస్‌: ఎన్టీయార్‌ - 02

1945 నుంచి 1947 వరకు కాలేజీలో బియ్యే చదివే రోజుల్లో ఎన్టీయార్‌ గుంటూరు నుంచి రైల్లో విజయవాడ వెళ్లేవాడు. బండి తప్పిపోతే రైలు పట్టాల మీద నడుచుకుంటూ విజయవాడ వెళ్లిన సందర్భాలున్నాయి. అప్పుడు భార్య హరికేన్‌ లాంతరు పట్టుకుని యింటి దగ్గర వెయిట్‌ చేసేదిట. 1947లో ఎల్వీ ప్రసాద్‌గారు 'శ్రీమతి' అనే సినిమా ప్లాను చేస్తున్నారు - అల్టిమేట్‌ గా తీయలేదనుకోండి - విజయవాడ వస్తే రామారావుగార్ని ఎవరో పరిచయం చేశారు. సినిమాల్లో వేస్తావా అంటే గ్రాజువేషన్‌ అయిపోయింది కాబట్టి సరేనన్నాడు. ఆయన మద్రాసుకి రమ్మన్నారు. స్క్రీన్‌టెస్ట్‌లు చేయించారు. మళ్లీ పిలుస్తాం ప్రస్తుతానికి వెళ్లమన్నారు.

ఈయన వెనక్కి వచ్చి నేషనల్‌ ఆర్ట్‌ థియేటర్‌ పేర నాటకాలు వేస్తూండేవారు. తర్వాత సినిమా నిర్మాణం ఎన్‌.ఏ.టి. పేర చేసేవారు కదా, దాని ఫుల్‌ ఫామే - నేషనల్‌ ఆర్ట్‌ థియేటర్‌. ఉద్యోగాలకై ప్రయత్నాలు కూడా చేస్తూండేవారు. సర్వీస్‌ కమీషన్‌కి పరీక్ష రాస్తే సబ్‌ రిజిస్ట్రార్‌ ఉద్యోగం వచ్చింది. జాబ్‌లో చేరుదామా లేదా అనుకుంటూండగానే జాబు వచ్చింది ఎల్వీ ప్రసాద్‌గారి వద్దనుండి. 'శ్రీమతి ఆగిపోయింది, 'మనదేశం' తీస్తున్నాను. అందులో చిన్నవేషం వుంది. వచ్చి వేయండి' అని. 'హీరో అని చెప్పి చివరికి చిన్నవేషం వేయడమేమిటి?' అనుకుని ఈయన సినిమా ఆశ వదిలేసి ఉద్యోగంలో చేరాడు. చేరాడే కానీ ఈయన దానిలో పని చేసినది 11 రోజులు మాత్రమే! దానికో కారణం వుంది.

ఎన్టీయార్‌ది చిన్నప్పటినుండీ కష్టపడి పనిచేసే రైతు కుటుంబం. ఈయన చేరినదేమో అవినీతికి ఆలవాలమైన రిజిస్ట్రార్‌ ఆఫీసు. ఆఫీసులో చేరిన మొదటిరోజున ఈయన కోటు విప్పి కుర్చీకి తగిలించి పని చేసుకున్నాట్ట. సాయంత్రానికి కోటు జేబు బరువుగా వుందట. చూస్తే లంచం డబ్బు! ఆఫీసు బంట్రోతు ఆరోజు ట్రాన్సాక్షన్స్‌లో ప్రతి వాడి వాటా కోటులో పడేసి వెళ్లేవాట్ట. ఇది చూడగానే ఈయన గంగవెర్రులెత్తిపోయాడు. నాకు వద్దు పొమ్మన్నాడు. దెబ్బకి ఆఫీసులో కొలీగ్స్‌ అందరికీ శత్రువై పోయాడు. ఇలాటివాడు తమ మధ్య వుంటే ఎప్పటికైనా ప్రమాదమే అనుకున్నారు. ఇలాటి హోస్టయిల్‌ వాతావరణం ఆయనకు పడలేదు. పైగా ఓ కొలీగ్‌ 'మేమందరం ధైర్యం చేయలేక ఇక్కడే పడి కొట్టుకుంటున్నాం. నీకు రూపం వుంది, సాహసం వుంది. సినిమా రంగానికి వెళ్లు' అని నూరిపోశారు.

అలా ఎందుకన్నారంటే అప్పుడే ఎన్టీయార్‌కి బిఏ సుబ్బారావు గారి వద్దనుండి ఉత్తరం వచ్చింది. ఆయన అప్పుడే పైకి వస్తున్న దర్శకుడు. 'పల్లెటూరి పిల్ల' సినిమా ప్లాను చేస్తూ ఎల్వీ ప్రసాద్‌గార్ని సలహా అడిగాట్ట. ఆయనేమో ఈయన్ని రికమెండ్‌ చేశారు. 'మద్రాసు రండి' అని బియే సుబ్బారావు ఉత్తరం రాశారు. చివరకి కొలీగ్‌ సలహా విని ఎన్టీయార్‌ మద్రాసు రైలెక్కారు. మద్రాసు వెళుతూనే ఎల్వీ ప్రసాద్‌ దగ్గరకు వెళ్లి 'నాకు హీరో వేషం యివ్వలేదేం? నేను దానికి తగనా?' అని నేరుగా అడిగేశారు. అదీ ఆయన స్టయిల్‌. జీవితమంతా ఆయన సమస్యలను ఎదుర్కోవడంలో అదే స్టయిల్‌ పాటించారు. దాపరికం లేదు. డైరక్టుగా తలపడడమే! ప్రసాద్‌గారు 'కాలం కలిసిరాలేదు. ఈలోపున సుబ్బారావుగార్ని కలవండి' అన్నారు.

ఈయన స్టూడియోకి వెళ్లి సుబ్బారావుగార్ని కలిశారు. ఎన్టీయార్‌ని వస్తూండగానే దూరం నుండి చూసి సుబ్బారావు గారు 'ఇతను నా సినిమా హీరో అయితే ఎంత బాగుణ్ను' అనుకున్నారు. ఈయన దగ్గరకు వెళ్లి 'నేను ఫలానా' అనగానే 'అయితే నువ్వే నా హీరోవి' అన్నారు. మేకప్‌ టెస్ట్‌ లేదు, వాయిస్‌ టెస్టు లేదు, ఏమీ లేదు. వెయ్యినూట పదహార్లు అడ్వాన్సు యిచ్చి బుక్‌ చేసేసుకున్నారు. ఎల్వీ ప్రసాద్‌ మొత్తుకున్నారు. చాలా రిస్కు తీసుకుంటున్నావని హెచ్చరించారు. 'పోనీ నా 'మనదేశం'లో చిన్న వేషం యిచ్చి చూస్తా. ప్రేక్షకులు ఎలా రిసీవ్‌ చేసుకుంటారో తెలుస్తుంది' అన్నారు. సుబ్బారావు గారు వింటేగా? అబ్బే అదేం అక్కరలేదు అన్నారు. కానీ ఎల్వీ ప్రసాద్‌గారు ఎన్టీయార్‌కి మనదేశంలో చిన్న వేషం యిచ్చారు. అదీ విలనిక్‌ వేషం. దేశభక్తులపై విరుచుకుపడే పోలీస్‌ ఇన్‌స్పెక్టర్‌ వేషం. తొలివేషం హీరోకాదే అనుకుంటూనే ఎల్వీ ప్రసాద్‌గారి మీద గౌరవం కొద్దీ ఎన్టీయార్‌ వేషం ఒప్పుకున్నారు. ఒప్పుకున్నాక ఆయన పాత్రలో జీవించేశాడు.

పాత్రలో జీవించడం అనేది మామూలుగా చాలామంది విషయంలో అనేస్తాం కానీ ఆ ఎక్స్‌ప్రెషన్‌ ఎన్టీయార్‌ విషయంలో అతికినట్టుగా మరెవరి విషయంలోనూ నప్పదు. ఎయన్నార్‌ ఎప్పుడూ అంటారు - మనం పాత్రలో పూర్తిగా ఇన్‌వాల్వ్‌ అవకూడదు. లేకపోతే బాలన్స్‌ తప్పుతాం. పాత్రలో లీనమయినట్టు నటించాలి. మనం వేరేగా వుండి మన పాత్రను గమనించాలి. అని. కానీ ఎన్టీయార్‌ పద్ధతి అది కాదు. అది మొదటి సినిమాలోనే తెలిసింది. ఆయనది ఇన్‌స్పెక్టర్‌ వేషం అని చెప్పాను కదా, స్వాతంత్య్రవీరులపై లాఠీచార్జి చేయడం సీను. జూనియర్‌ ఆర్టిస్టులను కొంతమందిని తీసుకువచ్చి 'వీళ్లు స్వాతంత్య్ర యోధులు' అన్నారు. 'యాక్షన్‌' అనగానే ఈయన వాళ్ల మీద పడ్డాడు. నిజంగానే చితక్కొట్టేశాడు. వాళ్లు బాబోయ్‌ బాబోయ్‌ అన్నా వినలేదు. తరిమి తరిమి కొట్టాడు.

వాళ్లు బెదిరిపోయి స్టూడియో గేటు దాకా పారిపోయినా ఈయన వెంట పడి మరీ కొట్టాడు. డైరక్టరుగారు తిట్టిపోశారు - ఏమిటయ్యా నిజంగానే కొట్టావ్‌! అని. 'పోలీసులు నిజంగానే కొడతారు కదా సార్‌' అని ఈయన జవాబు. జూనియర్‌ ఆర్టిస్టులు కాబట్టి ప్రతాపం చూపించాడు, అదే తనైతేనా? అని అనుకోవద్దు. 'పల్లెటూరి పిల్ల'లో హీరో అని చెప్పాను కదా, అందులో అంజలిచేత చెంపదెబ్బ తినే సీను వుంది. ఆవిడ లాగి కొట్టినా డైరక్టరుగారు టేకు ఓకే చేయలేదు. మళ్లీ, మళ్లీ...తొమ్మిదిసార్లు కొడితే తప్ప టేకు ఓకే కాలేదు. మధ్యలో ఆవిడ 'కొత్తబ్బాయండి, పాపం' అన్నా ఎన్టీయార్‌ 'ఏం ఫర్వాలే, కొట్టండి' అని ఎంకరేజ్‌ చేశారు. చివరికి చెంప ఎర్రగా కందిపోయింది.

'పల్లెటూరి పిల్ల' సినిమాలో కోడె దూడతో పోట్లాడే ద శ్యం వుంది. డూప్‌ను పెడతానంటే వద్దని ఈయనే రంగంలోకి దిగాడు. ఎద్దు చూడబోతే బలిష్టమైన ఆస్ట్రేలియా గిత్త! శుబ్బరంగా ఎన్టీయార్‌ను ఎత్తి కుదేసింది. దెబ్బకి ఈయన కుడిచేతి మణికట్టు విరిగింది. ఆసుపత్రిలో కొన్నివారాలుండి చివరకు పుత్తూరు వైద్యంతో బాగు చేయించుకున్నారు. మళ్లీ కొన్నిరోజులకు తెల్లవారు ఝామున షూటింగ్‌ అయి నిర్మాత కారులో యింటికి వస్తూ వుంటే యాక్సిడెంటు అయి ఆ చేతికే దెబ్బ తగిలింది మళ్లీ. కట్టు కనబడకుండా ఫుల్‌హేండ్‌ చొక్కా వేసుకుని యాక్ట్‌ చేసేశాడీయన.

ఇదంతా తొలిరోజుల మోజు అనుకోకండి. చివరిదాకా అలాగే వున్నాడాయన. స్టంటు సినిమాల్లో నిజంగానే పోట్లాడేవారు. విలన్లను పట్టుకు చావగొట్టేవారు, వాళ్ల చేతిలో దెబ్బలు తినేవారు. గులేబకావళి సినిమాలో పొట్టి కత్తులతో పోట్లాడినప్పుడు గీరుకు పోయేవిట. 'కష్ణావతారం' సినిమా గురించి ఓ సంఘటన చెప్తారు. రాయబారం సీనులో 'యుద్ధమంటూ జరిగితే భీమసేనుడు నీ తొడలు విరక్కొడతాడు చూసుకో' అంటూ దుర్యోధనుణ్ని హెచ్చరిస్తూ పద్యం పాడే సీనులో ఎఫెక్టు కోసం చేతిలో వేణువు తొడమీద కొట్టుకుంటూ పద్యం పాడారు ఎన్టీయార్‌. అయితే గొడవేమిటంటే అది మామూలు చెక్క ఫ్లూటు కాదు. స్టీలుది. కొన్ని టేకులు తీసుకుని మొత్తంమీద సీను ఓకే చేయించుకుని మేకప్‌ తీసేసి బట్టలు మార్చుకుంటూ వుంటే అప్పుడు కనబడ్డాయి తొడమీద ఫ్లూట్‌ గీతలు. ఎర్రగా రక్త గడ్డకట్టేట్టు కొట్టేసుకున్నాడీయన. అది తెలియను కూడా తెలియలేదు పెద్దమనిషికి.

భూకైలాస్‌ సినిమాలో వేసినప్పుడు రావణాసురుడు వేషం ఈయనది. రావణుడు తపస్సు చేస్తున్న సీను తీస్తూండగానే లంచ్‌ బ్రేక్‌ వచ్చింది. గడ్డాలూ, మీసాలూ పెరిగివుంటాయి, చుట్టూ మట్టితో కట్టిన పుట్ట. లంచ్‌కి లేస్తే ఈ పుట్టలన్నీ పాడయిపోతాయి. మళ్లీ కట్టాలి. 'ఎందుకులెండి, మళ్లీ లేవడం, కట్టడం, ఈ పూటకు భోజనం మానేస్తాను' అన్నాడీయన. డైరక్టరు నొచ్చుకుని నచ్చచెప్పబోయినా ఎన్టీయార్‌ వినలేదు. అసలు అంతకుముందు సినిమాల్లో రాజుల కిరీటాలంటూ అట్టకిరీటాలు పెట్టేవారు. ఈయన కాలం వచ్చేసరికి లోహపు కిరీటాలు వచ్చాయి. ఈయన కిరీటం పెట్టుకుని కూచుంటే లంచ్‌ టైములో కూడా తీసేవాడు కాదుట. మేకప్‌ చెదిరిపోతుందనేమో. 'కర్ణ' సినిమా తీసిన టైములో గంటల తరబడి కిరీటం పెట్టుకుని వుండడంతో నుదుటిమీద మచ్చ పడిపోయింది పాపం. 'చిరంజీవులు' సినిమాలో ఎన్టీయార్‌ది గుడ్డివాడి పాత్ర. ఆ ఎఫెక్టు రావడానికి కళ్లల్లో ఏవో పెట్టుకోమనేవారట. అవి పెట్టుకుంటే కళ్లు మంటలు. అయినా ఈయన కిమ్మనేవాడు కాదు. రోజుల తరబడి పెట్టుకుని కళ్లమంటలు భరించేవాడు, కళ్ల వెంబడి నీళ్లు కారినా డోంట్‌కేర్‌.

ఈ ట్రెండ్‌ యౌవనంలోనే కాదు, ముసలితనంలో కూడా కంటిన్యూ అయింది. 'చండశాసనుడు' సినిమా తీసేనాటికి 1983 నాటిది. అంటే అప్పటికి ఈయనకు 60 యేళ్లు. ఆ సినిమా షూటింగు టైములో ఈయన ఛాతీమీదనుండి బండి వెళ్లిపోయింది. ఈయన చెక్కు చెదరలేదు. షూటింగు ఆపేయలేదు.పనిలో ఆయన రాక్షసుడు. కుయ్‌కయ్‌మనకుండా చేసేవాడు. చిక్కెక్కడంటే అందర్నీ అలాగే వుండమనేవాడు. వాళ్లంతా గొల్లుమనేవారు. వాళ్లంతా ఆయనలా తెల్లవారు ఝామున రెండు గంటలకూ లేవలేరు. సూర్యోదయం కాకుండానే అరకోడి కూర లాగించనూ లేరు. ఆయన బ్రహ్మాండంగా తినేవాడు. కావాలంటే రోజుల తరబడి అన్నం మానేసేవాడు. రావణుడి వేషం వేసేటప్పుడు రెండు పూటలా నాన్‌వెజ్‌ తీసుకునేవారు. రాముడి వేషం వేసినప్పుడు మొత్తం మానేసేవారు. లాజికల్‌గా ఆలోచిస్తే యిది అనవసరం. ఎందుకంటే ఒరిజినల్‌ రాముడు కూడా నాన్‌వెజిటేరియనే కదా. క్షత్రియుడు. యుద్ధం చేయవలసినవాడు. అందువల్ల నాన్‌ వెజ్‌ తినేవాడే. కానీ ఆయన వేషం కట్టినరోజుల్లో ఈయన నాన్‌వెజ్‌ ముట్టుకునేవాడు కాదు.

ఎందుకలా అంటే రాముణ్ని ఊహించినప్పుడు మనకు క్షత్రియుడు, రాజు కనబడడు. ఒక దైవాంశ సంభూతుడు కనబడతాడు. ఆ ప్రసన్నత, దైవాంశ కనబడాలంటే సౌమ్యంగా వుండాలని ఎన్టీయార్‌ వూహ. అందుకే ఆ నియమనిష్ఠలు. అలాగే దుష్టపాత్రలు వేసినపుడు ఎన్టీయార్‌ విపరీతంగా తినేవారట. ఇంకో విషయం కూడా వుంది. ఛాతీ మీద వెంట్రుకలు లేకుండా తీసేసేవారు. కండలు తిరిగినట్టు కనబడకుండా, కేవలం బలిష్టంగా మాత్రం కనబడేట్లా ప్రాణాయామం చేసేవారుట. పళ్లు గారపట్టకూడదని కిళ్లీ వేసుకునేవారు కాదట. ఈ జాగ్రత్తల వలననే ఆయన మనకు దేవుడికి ప్రతిరూపంలా అనిపించి వుంటాడు. నార్త్‌ యిండియాలో వాళ్లు యిలాటి జాగ్రత్తలు తీసుకోలేదు. అందువల్ల వాళ్లు ఎంతబాగా నటించినా నటిస్తున్నారనే అనుకున్నాం తప్ప దేవుడు దిగి వచ్చాడని అనుకోలేక పోయాం.

ఎన్టీయార్‌ని తెలుగువారు ఎప్పటికీ మర్చిపోలేనట్టు చేసినవి పౌరాణికాలే! ఆయన పౌరాణిక పాత్రల నిర్వహణ గురించి 'న భూతో.. యిప్పట్లో న భవిష్యతి' అని ధైర్యంగా చెప్పగలం. నాగేశ్వరరావుగారితో పోలిక వచ్చినపుడు నాగేశ్వరరావు వేసిన పాత్రలు ఆ తరువాత శోభన్‌బాబు వేశారు, తర్వాత నాగార్జున వేశారు, జగపతిబాబు వేశారు. ఏదో ఒక స్థాయిలో, ఎంతోకొంత దూరంలో నాగేశ్వరరావుగారి స్థానానికి చేరువగా వచ్చారు. కానీ ఎన్టీయార్‌ పౌరాణిక పాత్రల దగ్గరకి వచ్చేసరికి ఆయనలా ఒప్పించినవారు అరుదు. అరుదు అని ఎందుకంటున్నానంటే కాంతారావుగారూ కష్ణుడు వేశారు, హరనాధ్‌ వేశారు. బాగానే వేశారు. 'సంపూర్ణరామాయణం'లో శోభన్‌బాబూ వేసి నప్పించారు. రావణుడిగా, దుర్యోధనుడుగా, కీచకుడిగా ఎస్వీ రంగారావు గొప్పగా రాణించారు. అయితే ఎన్టీ రామారావు ఒక్కరే అన్ని రకాల పౌరాణిక పాత్రల్లోనూ నప్పారు.

రామారావు తొలి పౌరాణికం 'మాయారంభ'. మాయాబజార్‌ ఆయన రెండో పౌరాణికం. కష్ణుడుగా ఆయన కేలండర్ల కెక్కినది ఆ సినిమాతోనే. అప్పటిదాకా కష్ణుడంటే ఈలపాట రఘురామయ్య గారే. కెవి రెడ్డిగారు ఈయనకు కష్ణుడి వేషం యిచ్చి కిరీటం స్టయిల్‌ మార్పించారు. ఫుల్‌ క్రౌన్‌ పెట్టారు. అందులో నెమలి ఈకల గుత్తి పెట్టారు. ఈయన ఛాతీ కనబడేట్టు చూశారు. మేకప్‌ పూర్తి చేసి బయటకు తీసుకొచ్చేసరికి అందరూ ఈయన అందానికి 'వాహ్‌' అన్నారు. ఎన్టీయార్‌కి ధైర్యం, ఆత్మవిశ్వాసం వచ్చాయి. ఇక అప్పణ్నుంచీ కష్ణుడంటే ఎన్టీయారే అనుకునే స్థితికి తీసుకు వచ్చారు. మన తెలుగువాళ్లకు నిజం కష్ణుడు ప్రత్యక్షమైనా అతను ఎన్టీయార్‌ పోలికల్లో లేకపోతే నువ్వెవరో మాకు తెలియదు పొమ్మంటాం. కష్ణుడిగా ఆ చిరునవ్వు, కొంటెతనం లెజెండరీ అయిపోయాయి. (సశేషం) (ఫోటోలు - ఎల్వీ ప్రసాద్‌, బిఏ సుబ్బారావు) - ఎమ్బీయస్‌ ప్రసాద్‌ (డిసెంబరు 2018)

మొదటిభాగం కింద ఉన్న వ్యాఖ్యలు చూశాను. ఎన్టీయార్‌కు విపరీతంగా కులాభిమానం ఉన్నట్లు, సినిమాల్లో, రాజకీయాల్లో కులానికే ప్రాధాన్యత యిచ్చినట్లు కొందరు ఆరోపించారు. కులస్పృహ ఎక్కువై పోయిన యీ రోజుల్లో యిలాటి ఆరోపణలు విచ్చలవిడిగా చేస్తున్నారు, చాలామంది వాటిని నమ్ముతున్నారు కూడా. కాస్త నిదానించి ఆలోచిస్తే వీటిల్లో నిజానిజాలు బోధపడతాయి. ఎయన్నార్‌, ఎన్టీయార్‌ కలిసి తెలుగు సినీరంగాన్ని కమ్మమయం చేసేశారని, తక్కిన హీరోలందరినీ తొక్కేశారనీ కొందరు అనేస్తూంటారు. తర్వాతి రోజుల్లో వాళ్లు అగ్రహీరోలు కావచ్చు కానీ తొలి దినాల్లో తక్కిన హీరోలను తొక్కే స్థాయి కలవారు కాదు. పైగా అప్పట్లో నిర్మాతలు, దర్శకులదే పైచేయి. వాళ్లను శాసించే స్థితిలో హీరోలు ఉండేవారు కాదు.

1951-60 దశకంలోనే వీళ్లిద్దరూ కాక అనేకమంది హీరోలు ఉండేవారు. నాగయ్య, నారాయణరావు, రఘురామయ్య, రంజన్‌, రామశర్మ, రామచంద్ర కాశ్యప, అమరనాథ్‌, జగ్గయ్య, కాంతారావు, రమణమూర్తి, బాలయ్య, హరనాథ్‌, రామకృష్ణ, చలం.... వీరిలో కమ్మేతరులు అనేకమంది ఉన్నారు. వీళ్లందరి గురించి యీనాటి మీడియాలో ఎక్కువగా ప్రస్తావించరేం అనే దానికి సమాధానంగా, వీళ్లిద్దరూ హీరోలుగా వెలిగినంత ఎక్కువ కాలం వాళ్లు వెలగలేదు కాబట్టి అనుకోవాలి. సినిమాల్లో నిలదొక్కుకోవడానికి చాలా లక్షణాలు కలిగి ఉండాలి, బయటనుంచి చాలా అంశాలు కలిసి రావాలి. కులంతో నెగ్గుకు వద్దామంటే లాభం లేదు.

ఇక ఎయన్నార్‌, ఎన్టీయార్లకు కులాభిమానం ఉన్నదీ లేనిదీ తేల్చాలంటే వాళ్లు డిక్టేట్‌ చేసే స్థితికి వచ్చాక వేసిన సినిమాల దర్శకులెవరు, నిర్మాతలెవరు, సహనటీనటులెవరు అనేది పరిశీలించాలి. ముఖ్యంగా వారి సొంత సినిమాల్లో సాంకేతికగణం (రచయితలు, గీతరచయితలు, సంగీతదర్శకులు, దర్శకులు, ఫోటోగ్రాఫర్లు వగైరా) ఎవరో చూస్తే కులాభిమానం ఉందో లేదో మనకే తెలిసిపోతుంది. లోకంలో ప్రతి చోటా ఉండేట్లుగానే సినీరంగంలోనూ ప్రతిభకు, పనితీరుకి పట్టం. మనం యిస్తున్న, లేదా యిస్తామని చెప్పిన మొత్తానికి మనం మెచ్చే విధంగా పనిచేసి పెడుతున్నాడా లేదా, మనిషిలో ప్రొఫెషనలిజం ఉందా లేదా అనేదే చూస్తారు.

ఇక హీరోలు తమ పక్కన ఉన్నవారు టాలెంటు కలిగి వుండి, తమని డామినేట్‌ చేయకుండా ఉన్నారా లేదా అని చూసుకుంటారు. ఎన్టీయార్‌, ఎయన్నార్‌లది ఒకే కులమైనా, కొన్నేళ్లపాటు విపరీతంగా వ్యతిరేకించుకున్నారు కదా. ఎన్టీయార్‌-కృష్ణ విషయంలోనూ అంతేగా. కాంతారావైతే తనకు పోటీగా ఉండడు కాబట్టి ఆయన తన కులం కాకపోయినా, ఎన్టీయార్‌ బాగా ప్రోత్సహించారు. (కింది లింకు చూడండి) తర్వాతి రోజుల్లో సత్యనారాయణను అలాగే ప్రోత్సహించారు. గుమ్మడి ఎయన్నార్‌ గ్రూపు అనే భావంతో ఎన్టీయార్‌ ఆయన్ని దూరంగా పెట్టి ఎస్వీయార్‌కు ప్రాధాన్యత యిచ్చారు.

సినీపరిశ్రమ విజయాన్ని ఆరాధించినట్లుగా, కులాన్ని ఆరాధించదు. బొత్తిగా తెలియనివాళ్ల కంటె ఎవరైనా బంధువుల లేదా స్నేహితుల ద్వారా వస్తే కొద్దిపాటి ఛాన్సు యిచ్చి పరీక్షిస్తారు. పనితీరు నచ్చకపోతే పంపించివేస్తారు. పనితీరు నచ్చినా, తెరమీద కనబడినపుడు ప్రేక్షకులు ఆదరించకపోతే సాగనంపుతారు లేదా వ్యక్తిగత సహాయకుడిగా ఉంచుకుంటారు. అంతే తప్ప, తన కులస్తుడు కదాని ప్రేక్షకుల మీద పదేపదే రుద్దుదామని చూడరు. ఇక ప్రేక్షకులు తామిచ్చిన టిక్కెట్టు డబ్బులు కిట్టుబాటు అయ్యాయా లేదా అనే చూస్తారు తప్ప నటుడిది సూర్యవంశమా, చంద్రవంశమా అనేది పట్టించుకోరు.

తెలుగుసినిమా రంగంలో ఏ నటుడు ఏ కులంవాడో గతంలో తెలిసేది కాదు. ఇటీవలి కాలంలోనే దాని గొడవ ప్రారంభమైంది. దీనివలన లాభమేమిటో ఎవరికీ తెలియదు. డబ్బింగు సినిమాల వద్దకు వచ్చేసరికి కులప్రస్తావన లేకుండానే హిట్టవుతున్నాయి కదా. రజనీకాంత్‌, విజయకాంత్‌, కమలహాసన్‌, అర్జున్‌, విక్రమ్‌, సూర్య, విజయ్‌.. యిత్యాది అనేకమంది హీరోల కులాల గురించి సగటు తెలుగు ప్రేక్షకుడికి తెలుసా? పట్టించుకుంటున్నాడా? ఇక హీరోయిన్ల కులాల గురించి ఎప్పుడూ ప్రస్తావనకు రాదు, అయినా వాళ్లను చూడడానికి ప్రేక్షకులు ఎగబడటం లేదా? అందువలన, యీ కులాల కొట్లాట సోషల్‌ మీడియాకు మాత్రమే పరిమితమనుకోవాలి.

రాజకీయాల్లో ఎన్టీయార్‌ కులాభిమానం ప్రదర్శించారా లేదా అనేది తర్వాత రాస్తాను.

2018 డిసెంబరు ఎమ్బీయస్‌: ఎన్టీయార్‌ - 03

ఆ తర్వాతిది పౌరాణికం - పాండురంగ మహాత్మ్యం. అయితే అందులో ఈయనది దేవుడి పాత్ర కాదు. భక్తుడి పాత్ర. మరో పౌరాణికం వినాయక చవితి. మళ్లీ క ష్ణుడి పాత్ర. ఆ తర్వాతది భూకైలాస్‌ - రావణాసురుడి పాత్ర. ప్రతినాయకుడే కానీ సినిమాకు నాయకుడు కూడా. కథంతా అతనిమీదనే తిరుగుతుంది. భక్తుడిగా, అహంభావిగా, మూర్ఖుడిగా రకరకాల భావాలు చూపే అవకాశం వచ్చింది.

తర్వాత వచ్చిన పౌరాణిక సినిమా వెంకటేశ్వర మహాత్మ్యం. వెంకటేశ్వరుడి పాత్రలో ఎన్టీయార్‌ నీరాజనాలు అందుకున్నారు. తర్వాత దీపావళి. మళ్లీ కష్ణుడి పాత్ర. ఆ తర్వాత వచ్చినది సీతారామ కళ్యాణం. రావణాసురుడిగా విజంభించిన సినిమా. తిక్కనగారి ఉత్తరరామాయణం నుండి కథ తీసుకుని రావణుడి వత్తాంతం బ్యూటిఫుల్‌గా చెప్పారు. రామారావే దర్శకుడు. అయితే దర్శకుడిగా ఆయన పేరు వేసుకోలేదు. ఫస్ట్‌టైమ్‌ డైరక్షన్‌ కదా, మోడెస్టీయో, బెరుకో తెలియదు.

తర్వాతి సినిమా భీష్మ. భీష్ముడి యవ్వనం నుంచి వార్ధక్యం వరకు అన్ని స్టేజీల్లోనూ ఎన్టీయార్‌ అద్భుతమైన నటన కనబరచారు. చక్రపాణిగారి జోక్‌ వినే వుంటారు. ఆయన వద్దన్నా ఈయన ముసలి భీష్ముడిగా వేసి తనలో నటనా తష్ణను తీర్చుకున్నారు. దక్షయజ్ఞంలో శివుడిగా వేసినప్పుడే ఆయన పెద్ద కుమారుడు రామకష్ణ ఆకస్మికంగా పోయాడు. చికెన్‌పాక్స్‌ వచ్చి పోయాట్ట. లయకారకుడైన శివుడి వేషం వేయబట్టే తనకు యిలాటి విషాదం కలిగిందనుకున్నారుట ఎన్టీయార్‌.

శ్రీ కష్ణార్జునయుద్ధంలో శ్రీకష్ణుడిగా తన పాత్ర అవలీలగా పోషించారు ఎన్టీయార్‌. ఇక్కడిదాకా ఆయన రాముడి పాత్ర వేయలేదు. 'సంపూర్ణ రామాయణం' అనే తమిళ సినిమాలో తప్ప. 1963లో వచ్చింది 'లవకుశ'. రామారావు రాముడి అవతారంలో జనాల్ని వెర్రెక్కించేశారు. ఆ సినిమా ఏడాదిన్నర ఆడింది. ప్రజల మనసులో రాముడిగా ఆయన తిష్ట వేసుకున్నాడు. ఆ తర్వాత చెప్పుకోవలసినది నర్తనశాల. అర్జునుడి వేయడం సరే. అలాటివాటికి ప్రయత్నమే అక్కరలేదనిపిస్తుంది. కానీ బహన్నల వుంది చూశారూ, అది భలే కష్టం. అంత పెర్సనాలిటీ వున్న మనిషి, ఆడ కులుకులు పోతూ నపుంసకుడిగా వేయడం తలచుకుంటే చాలా ఎబ్బెట్టుగా వుంటుంది. కానీ ఈయన తన ప్రతిభతో దాన్ని ఒప్పించారు. దానికోసం ఎంతో కష్టపడి నాట్యం నేర్చుకున్నారు.

పాండవ వనవాసంలో భీముడి పాత్ర ఒప్పుకోవడం విశేషం. నర్తనశాలలో వేసిన దండమూడి రాజగోపాలరావును పెట్టినా సరిపోయేది. కానీ స్టార్‌ వాల్యూ కోసం ఈయన్ని తీసుకున్నారు. భీముడు, ద్రౌపది మధ్య డ్యూయట్‌ పెట్టడం చక్రపాణిగారి సజెషనేట. 'ఎన్టీయార్‌, సావిత్రిని పెట్టుకుని ఓ డ్యూయెట్టయినా పెట్టక పోతే ఎట్టా?' అన్నాట్ట ఆయన. వీరాభిమన్యులో మళ్లీ కష్ణుడి పాత్రే. ఆ తర్వాత వచ్చినది శ్రీ క ష్ణపాండవీయం. దుర్యోధనుడిగా, క ష్ణుడిగా ఎన్టీయార్‌ ద్విపాత్రాభినయం. సీతారామకల్యాణంలో రావణుడికి గ్లేమర్‌ తెచ్చి పెట్టినట్టు దీనిలో దుర్యోధనుడికి గ్లేమర్‌ తెచ్చిపెట్టారు. పోను పోను ఇది వెర్రితలలు వేసి కర్ణ సినిమాలో దుర్యోధనుడికి డ్యూయెట్‌ పెట్టేవరకూ పోయింది.

కర్ణ సినిమాలో డైలాగులు హిట్‌ అయితే అయ్యాయి కానీ సినిమా అంతా వెర్బల్‌ ఎక్సెస్‌ అనిపిస్తుంది. దుర్యోధనుడిగా, కర్ణుడిగా, క ష్ణుడిగా రామారావు ఒంటిచేత్తో సినిమాను నిలబెట్టారు. ఈయన కర్ణుడుగా వేయడంతో అతని పాత్రను మంచివాడిగా చేసేశారు. ఆయన ఏ పాత్ర వేస్తే దాన్ని హైలైట్‌ చేయడానికి పురాణాలను మార్చేయడం జరిగింది. విరాటపర్వం వేసినప్పుడు ఈయన వేసిన అయిదు పాత్రల్లో కీచకుడు కూడా ఒకటి. వాడూ మంచివాడయిపోయాడు. ఎందుకురా అంటే రామారావు వేశారు కాబట్టి! కష్ణుడిగా రామారావు సినిమాల్లో విశ్వరూపం చూపించినది శ్రీ క ష్ణావతారం. శ్రీ కష్ణ తులాభారంలో కూడా ఆయనా, జమునా, కాంతారావు సినిమాను నిలబెట్టేశారు. ఏ పౌరాణిక పాత్ర వేసినా ఆయన భక్తి శ్రద్ధలతో వేసినట్టు కనబడుతుంది. ఎక్కడా అతి కనబడదు.

నిజానికి ఎన్టీయార్‌ పౌరాణిక పాత్రల్లో చూపిన సంయమనం మామూలప్పుడు చూపలేదు. హీ వజ్‌ ఆల్వేజ్‌ ప్లేయింగ్‌ టు ది గేలరీ. ఇలాటి వాళ్లని స్వాష్‌ బక్లింగ్‌ హీరోస్‌ అంటారు. హీరోయిన్‌ను గాఢంగా హత్తుకోవడం, కత్తిని ముద్దు పెట్టుకోవడం, మారువేషం వేస్తూ వేస్తూ మధ్యలో గడ్డం పీకి 'నేనేరా' అన్నట్టు ప్రేక్షకుల కేసి చూసి కన్ను కొట్టడం, విలన్‌ను చావగొట్టి చెవులు మూసి హాల్లో ఈలలు వేయించడం - యివన్నీ యిలాటి హీరోల లక్షణాలు. ఇవి చూస్తూ ప్రేక్షకుడు మైమరచిపోతాడు. వీటిలో హీరో మొరటుగా వుంటాడు. హావభావాలు ప్రస్ఫుటంగా వ్యక్తం చేస్తాడు. చదువురాని వాడికి కూడా అర్థమయ్యే రీతిలో హిస్ట్రియానిక్స్‌ ప్రదర్శిస్తాడు. అందువల్ల మధ్యతరగతి వాళ్లు ముఖ్యంగా మధ్యతరగతి మహిళలు యిలాటి హీరోను యాక్సెప్ట్‌ చేయరు. శ్రామిక మహిళలు మాత్రం ఆరాధిస్తారు. ఎందుకంటే ఇతను ఎప్పుడూ మంచివాడిగానే వుంటాడు. మోటు సరసాలాడతాడు. త్యాగాలు చేయడు. కోరినదాన్ని దక్కించుకొంటాడు. అసాధ్యమనుకున్నది సుసాధ్యం చేసి జేజేలు అందుకుంటాడు.

తమిళంలో ఎంజీయార్‌ యిటువంటి పాత్రలే వేశారు. ఆయనను గొప్పనటుడుగా విమర్శకులు అంగీకరించకపోవచ్చు. కానీ నేల తరగతి అతన్ని నెత్తిమీద పెట్టుకున్నారు. అతని సినిమాలను పదేపదే చూశారు. బయటకూడా ఆరాధించారు. ఎన్టీయార్‌ విషయంలో జానపద సినిమాల్లో జరిగినదిదే! ఆయన జానపద సినిమాల్లో ఎన్నదగినవి చూద్దాం. మొట్ట మొదటి జానపదం పాతాళభైరవి. తోటరాముడిగా ఆయన జాక్‌పాట్‌ కొట్టాడు. ఇక అక్కణ్నుంచి సినిమాలే సినిమాలు. అందాల రాకుమారుడు అంటే రామారావే! తర్వాతది రేచుక్క. ప్రతిభా వాళ్ల సినిమా. అప్పటిదాకా నాగేశ్వరరావుతో జానపదాలు తీసిన ప్రతిభావాళ్లు రామారావును పెట్టి 'రేచుక్క' తీశారు. నాగేశ్వరరావు ఓ గెస్ట్‌రోల్‌ వేశారు.

తర్వాత జానపదం జయసింహ. ఎన్టీయార్‌కి ముందునుండీ అభ్యుదయ భావాలున్నాయి. సాంఘిక ప్రయోజనం వున్న సినిమాలు తీయాలి అనుకుని, సినిమా రంగానికి వచ్చిన 3,4 యేళ్లలోనే 'పిచ్చిపుల్లయ్య', 'తోడుదొంగలు' వంటి మంచి సినిమాలు తీశారు. అదే నాగేశ్వరరావుగారయితే ఫీల్డుకి వచ్చిన పాతికేళ్లకు 'సుడిగుండాలు' 'మరోప్రపంచం' తీశారు. అయితే ఎన్టీయార్‌ తీసిన రెండు సినిమాలూ దెబ్బ తిన్నాయి. ఈయన చాలా నిరాశకు లోనయ్యాడు. కత్తి పడితే తప్ప తన సంస్థ నిలదొక్కుకోదని గ్రహించాడు. అందువల్లనే జయసింహ రూపు దిద్దుకుంది. బ్రహ్మాండమైన హిట్‌ అయింది. ఎన్‌.ఏ.టి.సంస్థ నిలబడింది. అనేక మంచి సినిమాలు తీసింది కానీ అన్నీ కమ్మర్షియల్సే! ఆర్ట్‌ సినిమాల జోలికి పోలేదు.

ఎన్టీయార్‌ వేసిన జానపదాల్లో చెప్పుకోదగ్గవి - జయం మనదే, వీరకంకణం, రాజనందిని, రేచుక్క-పగటిచుక్క, బాలనాగమ్మ, రాజమకుటం..., రాజమకుటం గురించి ఓ మాట చెప్పాలి. చాలా గొప్ప జానపద సినిమా అది. రామారావు పిచ్చివాడిగా కూడా చాలా బాగా వేస్తాడు. ఆ సినిమా తీసినది బియన్‌ రెడ్డిగారు. షూటింగు టైములో జరిగిన ఓ విశేషం ఏమిటంటే - రామారావు, స్టంట్‌ సోము వాళ్లు ఓ ఫైటింగ్‌ సీను ప్రాక్టీసు చేస్తున్నారట. శాండిలియర్‌ పట్టుకుని ఊగడం అదీ నన్నమాట. బియన్‌ రెడ్డి గారు వచ్చి 'నో నో మిస్టర్‌ రామారావ్‌, డోంట్‌ టేక్‌ రిస్క్‌. నీకేమైనా అయితే నీతో సినిమాలు తీస్తున్న ప్రొడ్యూసర్లందరూ నష్టపోతారు. ఇలాటి సాహసాలు చేయకు.' అని అడ్డుపడ్డారట. 'సార్‌, మీరు బయటకు వెళ్లి కూచోండి. మా తంటాలు ఏవో మేం పడతాం. ఫైట్స్‌ అయిపోయాక మిమ్మల్ని పిలుస్తాం' అని ఆయన్ను బయటకు పంపించి వీళ్లు ఫైట్‌ సీన్లు షూట్‌ చేశారట. అలా రిస్క్‌ తీసుకు చేశాడు కాబట్టే ఎన్టీయార్‌ తెరమీద కనబడగానే ఈల వేయ బుద్ధయ్యేది. ఆ రిస్కు తీసుకునే క్రమంలో యాక్సిడెంట్లూ అవుతాయి, తప్పదు. ఆక్యుపేషనల్‌ హజార్డ్‌.

తర్వాతి సినిమాల్లో - భట్టి విక్రమార్క, జగదేకవీరుని కథ, గులేబకావళి కథ, స్వర్ణమంజరి, అగ్గిపిడుగు, మంగమ్మ శపథం, పరమానందయ్య శిష్యులకథ ఇవన్నీ చెప్పుకోవచ్చు. పరమానందయ్య శిష్యుల కథలు ఆంధ్రదేశంలో పాప్యులర్‌ అయినా వాటిని అలనాటి హాస్యనటుడు కస్తూరి శివరావు సినిమాగా తీస్తే ఫెయిలయిపోయింది. కొత్త వెర్షన్‌ మంచి హిట్‌ అయింది. రామారావు గ్లామర్‌ మహిమ అది.

విఠలాచార్య, రామారావు కాంబినేషన్‌లో బోల్డు జానపద సినిమాలు వచ్చి బాక్సాఫీసులు బద్దలు కొట్టాయి. ఎ క్లాసు సెంటర్లలోనే కాదు, బి, సి సెంటర్లలో కూడా బాగా ఆడేవి. రిపీట్‌ ఆడియన్సు నిర్మాతలకు కాసుల వర్షం కురిపించారు. అగ్గి బరాటా, కంచుకోట, గోపాలుడు-భూపాలుడు, భువనసుందరి కథ, భామా విజయం, చిక్కడు-దొరకడు, రాజకోట రహస్యం, లక్ష్మీ కటాక్షం, ఆలీబాబా 40 దొంగలు, గండికోట రహస్యం ఇలా ఎన్నో సినిమాల్లో రామారావ్‌ మ్యాజిక్‌ అద్భుతంగా పనిచేసింది.

ఈ ప్రేక్షకులే తర్వాత ఓటర్లుగా మారారు. తెరమీద చేసిన అద్భుతాలను ఎన్టీయార్‌ రాజకీయరంగంలో కూడా చేయగలడని నమ్మారు. నమ్మినట్టే అప్పటిదాకా ఏ రాజకీయవేత్తా చేయలేని పనులను ఎన్టీయార్‌ చేసి చూపించారు. జానపద సినిమాల్లో వేయడం వల్లనే రామారావు యాక్టింగులో లౌడ్‌నెస్‌ వచ్చింది. నేలతరగతి ప్రేక్షకుడికి తన ఫీలింగ్స్‌ అర్థమవ్వాలనే తాపత్రయంతో అవసరానికి మించి అరవడం, ఉత్తిపుణ్యానికి గంతులేయడం యిలాటి వికారాలన్నీ వచ్చి చేరాయి. క్రమేపీ యివి ఆయన సాంఘిక సినిమాల్లో కూడా కనబడసాగింది. ముఖ్యంగా చివరి సినిమాల్లో... (సశేషం) - ఎమ్బీయస్‌ ప్రసాద్‌ (డిసెంబరు 2018)

ఎన్టీయార్‌ కళాభిజ్ఞత గురించి రాసిన ''సినీ స్నిప్పెట్లు'' లింకు

2018 డిసెంబరు ఎమ్బీయస్‌: ఒక్క పాటకే యింత ఉలికిపాటా?

''లక్ష్మీస్‌ ఎన్టీయార్‌''లో వెన్నుపోటు పాటకు టిడిపి నాయకుల స్పందన వింతగా ఉంది. ఏకంగా కేసులు పెట్టేస్తున్నారు. ఏ సెక్షన్‌ కింద పెట్టారో ఒక్క ఛానెలూ చెప్పటం లేదు. పాటలో అసభ్యపదాలు లేవు, అశ్లీలవ్యక్తీకరణలు లేవు. అనూహ్యంగా పదవి పోగొట్టుకున్న వ్యక్తి ఆక్రోశం కనబడుతోంది అందులో. ఆ పాత్ర పాయింటు ఆఫ్‌ వ్యూలో పాట వెలువడినప్పుడు తన నుంచి అధికారం గుంజుకున్నవాడిని శకుని అనకుండా ఆపద్రక్షకుడు, ముక్తిప్రదాత అంటాడా?

ఏదైనా సరే చూసే కోణంపై ఆధారపడుతుంది. భారతదేశం కోణం నుంచి చూస్తే గజనీ మహమ్మద్‌ పరదేశాల సొత్తు కొల్లగొట్టిన ఒక దోపిడీ దొంగ. అఫ్గనిస్తాన్‌ దృక్కోణం నుంచి చూస్తే అతను తన దేశప్రజల జీవనప్రమాణాలను పెంచడానికి మొక్కవోని దీక్షతో, పట్టుదలతో ప్రాణాలకు కూడా తెగించి, బలమైన, విశాలమైన భారత్‌పైకి పలుమార్లు దండెత్తిన వీరుడు, శూరుడు. 1995 ఆగస్టు నాటి ఉదంతం ఎన్టీయార్‌ అభిమానులకు వెన్నుపోటు, చంద్రబాబు అభిమానులకు ప్రజాస్వామ్య పరిరక్షణ. ఆ ఘట్టాన్ని బాబు వ్యూ పాయింటులో సినిమా తీస్తే పార్టీని కాపాడుకోవడానికి పిల్ల నిచ్చిన మావను సైతం ఎదిరించిన ధీరుడిగా చూపుతారు. నిజానికి ఆనాటి ''ఈనాడు'' అలాగే చూపింది. ఇప్పుడు బాలకృష్ణ సినిమాలో కూడా బాబు వ్యూ పాయింటే ప్రస్ఫుటంగా ఉంటుందని సులభంగా ఊహించవచ్చు. కాంగ్రెసులో వుండగా బాబు ఎన్టీయార్‌కు వ్యతిరేకంగా చేసిన వ్యాఖ్యలు, విసిరిన సవాళ్లు, తర్వాత ఎన్నికలలో ఓడిపోయి మామ పంచన చేరడం.. యివన్నీ ఏ మేరకు చూపిస్తారో సందేహమే. టిడిపి ఆశయసిద్ధికై బాబు మావగారి తరఫున కాంగ్రెసులో కోవర్టుగా చేరి, శల్యసారథ్యం చేసి కాంగ్రెసును అపజయం బాట పట్టించారని చూపినా ప్రమాదమే - ప్రస్తుతం కాంగ్రెసుతో దోస్తీ నెరపుతున్న కారణంగా! ఆ సినిమా వచ్చాకే ఏం చూపారో తెలుస్తుంది.

ఇక వర్మ సినిమాకు వస్తే - అంత్యఘట్టంలో ఎన్టీయార్‌ ఎలా ఫీలయ్యారో అదీ రహస్యమేమీ కాదు. బాబును నానా తిట్లూ తిడుతూ ఆయన కాసెట్లే రిలీజ్‌ చేశాడు. ఆ భావమే పాటలో రిఫ్లెక్ట్‌ అయింది. దానికి టిడిపి వాళ్లు పిసుక్కోవడం దేనికి? బాబు అనుయాయులు ఎన్టీయార్‌ను ఒక వగలాడి వగలకు భ్రమసిన ముదుసలిగా చిత్రీకరించారు. లక్ష్మీపార్వతిని దుష్టశక్తిగా వర్ణించారు. ఆమెను ముఖ్యమంత్రిని చేసి, తను ప్రధాని కావడానికి ప్రయత్నిస్తున్నాడని ప్రచారం చేశారు. ఆమెను యింటికే పరిమితం చేయాలని ఆయనపై ఒత్తిడి తెచ్చారు. లొంగకపోవడంతో పదవీభ్రష్టుణ్ని చేశారు. ఎన్టీయార్‌కు ప్రజల్లో ఉన్నంత పలుకుబడి, ఎమ్మెల్యేలలో లేకపోవడం చేత గద్దె దిగాల్సి వచ్చింది. పైగా అప్పుడు టాక్టికల్‌గా చాలా రాంగ్‌ స్టెప్స్‌ వేశారు. లక్ష్మీపార్వతిపై ద్వేషంతో ఆయన కుటుంబం యావత్తు బాబుతో చేతులు కలిపింది. మీడియా బాబుకి అండగా నిలిచింది. స్పీకరుతో సహా అనేక వ్యవస్థలు బాబుకి అనుకూలంగా వ్యవహరించాయి. లక్ష్మీపార్వతి మూర్ఖత్వం, అహంకారం చివరకు ఎన్టీయార్‌ పతనానికి దారి తీసింది. ప్రజల్లో కూడా ఎన్టీయార్‌కు అనుకూలంగా తిరుగుబాటు రాలేదు. దాన్ని ఓ కుటుంబకలహంగా చూశారు. లోకసభ ఎన్నికలు జరిగేవరకూ ఎన్టీయార్‌ బతికి వుండి వుంటే ప్రజల్లో ఆయనకు ఏ పాటి సానుభూతి ఉందో తేటతెల్లమయ్యేది. కానీ ఆయన అంతకు ముందే చనిపోయాడు.

పదవి లాక్కున్న తర్వాత బాబు ఎన్టీయార్‌ను ఉతికి పారేశారు. 1995 సెప్టెంబరులో ''ఇండియా టుడే''కు యిచ్చిన యింటర్వ్యూలో ''ఎన్టీయార్‌లో నైతిక విలువలనేవే లేవు. తాను శాసనసభ రద్దుకు సిఫార్సు చేసిన తరువాత తనను వెన్నుపోటు పొడిచిపోయిన శాసనసభ్యుల్ని మళ్లీ వెనుకకు పిలవడం సమంజసమేనా?'' అని అన్నారు. (వైస్రాయి హోటల్‌కి వెళ్లి ఎన్టీయార్‌ తమ్ముళ్లూ తిరిగి వచ్చేయండి అని అడగడం గురించి అయి వుంటుంది. అలా అడగడం నైతికంగా అధర్మం కనుక ఆ రోజు చెప్పులవర్షం కురియడం సమంజసమే అనే భావన కాబోలు) ఆ విధంగా తనతో పాటు యితర శాసనసభ్యులు చేసిన చర్యను వర్ణించడానికి 'వెన్నుపోటు' అనే పదాన్ని ఆయనే వాడాడు. ఇప్పుడు ఆ పదంతో పాట తయారైతే యింత రుంజుకోవడం దేనికి? ఆ పాట ప్రొటగానిస్టు పాయింట్‌ ఆఫ్‌ వ్యూలో ఉండి వుంటుంది. డైరక్టరు పాయింటు ఆఫ్‌ వ్యూలో యిరు పక్షాల వారినీ చూపించి వుంటే ఆ పాటలో బాబు వెర్షన్‌ చూపిస్తూ 'నైతిక విలువలే శూన్యమా? అధికారమంటే అంత ప్రేమా? అప్పుడు దుర్భాషలా? ఇప్పుడు వేడికోళ్లా?' అనే చరణం ఒకటి పెట్టి అక్కడ ఎన్టీయార్‌ ఫోటోలు చూపేవారేమో!

ఇదేదో నా సొంత కవిత్వమనుకోకండి. అదే ఇంటర్వ్యూలో బాబు ''..ఆయన ప్రేమంతా అధికారం మీదే. ఏదో విధంగా అధికారాన్ని చేజిక్కించుకోవడమే ఆయనకు కావలసినది. శాసనసభ్యులు కొన్ని విలువలకు, సిద్ధాంతాలకు కట్టుబడి ఉన్నారు కనుకనే నాతో ఉన్నారు. ...శాసనసభ్యులు మద్యానికి, డబ్బుకు అమ్ముడుపోయారంటూ ఆయన దుర్భాషలాడి యిప్పుడు వారిని ఎలా మళ్లీ వెనుకకు పిలువగలుగుతున్నారు?'' అన్నారు.

ఇక్కడ పెద్ద జోక్‌ ఏమిటంటే ఏదో విధంగా అధికారంలోకి వచ్చినది బాబు, రైట్‌ రాయల్‌ వే లో ప్రజల చేత అత్యధిక మెజారిటీతో ఎన్నుకోబడి అధికారంలోకి వచ్చినది ఎన్టీయార్‌! సరే, ఏది ఏమైనా బాబు నాయకత్వాన్ని అధికాంశం టిడిపి కార్యకర్తలు, నాయకులు ఆమోదించారు. వాళ్లకు కావలసినది బాబు వంటి నాయకుడే. ఆయన ఎన్టీయార్‌లా ఒంటిచేత్తో పార్టీని గెలిపించలేకపోవచ్చు, కానీ ఎప్పటికప్పుడు ఏదో ఒక తెప్పను పట్టుకుని ఏరు దాటించగలడు. వాళ్లకు కావలసినది అందించగలడు. 1995 సంఘటన తర్వాత కూడా ప్రజలు బాబును ముఖ్యమంత్రిగా ఆమోదించారు. ఇది రాజకీయ వాస్తవం. ఎన్టీయార్‌ పరాజితుడిగానే మరణించాలని రాసి పెట్టి వుంది. ఎంత మయూర సింహాసనం ఎక్కినా షాజహాన్‌ చివరకు జైల్లోనే కన్నుమూయాలని రాసి పెట్టి ఉంది. ఇది చరిత్ర. 'అబ్బే కాదు, బాబర్‌లాగే ఆయనకూ పుత్రప్రేమ ఎక్కువ. నాయనా ఔరంగజేబూ, మీ అమ్మ మీద బెంగతో నేను రాజ్యపాలన చేయలేకపోతున్నాను, వెళ్లి జైల్లో కూర్చుంటాను, నువ్వు వెళ్లి సింహాసనం మీద కూర్చో' అని ఔరంగజేబుకు చెప్పాడని చరిత్రకారులు మార్చేయలేదు. తండ్రిని జైల్లో పెట్టాడు కదాని ఔరంగజేబు మీద ప్రజలు తిరగబడనూ లేదు.

ఔరంగజేబు వంటి నియంత కూడా చరిత్రను అలాగే వదిలేశాడు. ఇప్పుడు బాబు అభిమానులు చరిత్రను చరిత్రలా చూడదలచుకోవటం లేదు. వాళ్లు తలచుకుంటే ఆ ఘట్టాన్ని మరోలా సినిమా తీయగలరు. దానిలో ఎన్టీయార్‌ బాబును పిలిచి ''బాబూ, నేనూ లక్ష్మీపార్వతీ పార్లమెంటు ఎన్నికల ప్రచారానికి వెళ్లి ఆ సభావేదికలపై రికార్డింగు డాన్సులు వేసుకుంటాం, కాస్త యీలోగా ముఖ్యమంత్రి సీటులో కూర్చుని పెడతావా?' అని అడుగుతాడు కాబోలు. కానీ అలాటి సినిమా రావడానికి యింకో 30 ఏళ్లు పట్టవచ్చు. ప్రస్తుతానికి 1995 సంఘటన పబ్లిక్‌ మెమరీలో తాజాగా ఉంది కాబట్టి అంత సాహసం చేయరు. కానీ ఆ చరిత్రను తెర మీద చూపకుండా మాత్రం విశ్వప్రయత్నం చేస్తారని యివాళ్టి సంఘటనలు హెచ్చరిస్తున్నాయి. - ఎమ్బీయస్‌ ప్రసాద్‌ (డిసెంబరు 2018)

2018 డిసెంబరు ఎమ్బీయస్‌: బయోపిక్‌ బెంగలు

''ఒక్క పాటకే యింత ఉలికిపాటా?'' అనే వ్యాసానికి స్పందిస్తూ ఒక పాఠకుడు ''లక్ష్మీస్‌ ఎన్టీయార్‌''లో వర్మ నిష్పక్షపాతంగా అన్నీ నిజాలే తీస్తారని గుండె మీద చెయ్యి వేసుకుని చెప్పగలరా? అని అడిగారు. స్క్రిప్టు చూడందే నేనే కాదు, ఎవరూ చెప్పలేరు. కానీ అప్పటి సంఘటనల తోరణాలను నిజాయితీగా చూపిస్తేనే డ్రామా పండుతుంది. అధికారాన్ని, భర్తను, సంపదను, పార్టీని వరుసగా పోగొట్టుకున్న లక్ష్మీపార్వతి తన వెర్షన్‌ను పత్రికల్లో సీరియల్‌గా రాశారు, అనేక వేదికలమీద హరికథా కళాకారిణి అనుభవాన్ని రంగరించి ఎమోషన్స్‌ పండిస్తూ చెప్పారు. అయినా ప్రజలు చలించలేదు. సరేలే అన్నారు. ఆవిడా చేసేదేమీ లేక పార్టీని అటకమీద పడేసి, వైసిపిలో చేరిపోయారు. ఇప్పుడు లక్ష్మీపార్వతి చెప్పినదాన్నే తుచ తప్పకుండా వర్మ తీస్తే ఆ సినిమా రక్తి కట్టే అవకాశాలు తక్కువ.

అందుకని ఆ నాటి చరిత్రను ఒక సాక్షిగా యిరువైపులా బాలన్సు చేస్తూ తీస్తేనే సినిమాకు రంగూ, రుచీ, వాసనా కలుగుతాయి. ఎన్టీయార్‌కు అత్యంత విధేయుడిగా వుంటూ, ఆయన అసెంబ్లీని బహిష్కరించినపుడు ఆయన స్థానంలో ప్రతిపక్ష నాయకుడి బాధ్యత నిర్వహిస్తూ, పార్టీ క్యాడర్‌ ఎక్కడికీ చెదిరిపోకుండా చూసుకుంటూ వచ్చిన బాబు ఎన్టీయార్‌ని గద్దె దించాలనే నిర్ణయానికి ఎందుకు వచ్చారు అన్నది సరిగ్గా చూపించినపుడే ఆ కారెక్టరు పండుతుంది. లక్ష్మీపార్వతి సీను మీదకు వచ్చేవరకు బాబులో ధైర్యం ఉండింది. ఉపేంద్ర, రేణుకా చౌదరి యిత్యాది అనేకమంది ఎన్టీయార్‌ సన్నిహితులను తన యుక్తులతో పార్టీకి దూరం చేయగలిగారు. డా. వెంకటేశ్వరరావు ప్రాధాన్యతను తగ్గించగలిగారు. 'బాలకృష్ణ నా వారసుడు' అని ఎన్టీయార్‌ బహిరంగసభలో ప్రకటిస్తే దాన్ని వెనక్కి తీసుకునేలా ఒత్తిడి చేయగల సాహసాన్ని చూపించారు.

కానీ లక్ష్మీపార్వతి ఎన్టీయార్‌పై తన ప్రభావాన్ని బాహాటంగా చూపించడంతో ఆయనలో అభద్రతాభావం నెలకొంది. ఏదో ఒకటి చేయకపోతే ఆవిడ పెద్దాయనను తన గ్రిప్‌లో తీసుకుని, తమందరినీ శంకరగిరి మాన్యాలు పట్టిస్తుందనే భయం పుట్టింది. ఆవిడను వదుల్చుకోమని, కనీసం రాజకీయాల్లోకి రాకుండా యింటికి కట్టడి చేయమని మావగారికి చెప్పాలంటే సాహసం కావాలి, చెప్పినదాకా ఉండి ఆయన ఎలా రియాక్టవుతాడో, తననే పార్టీలోంచి బహిష్కరిస్తాడేమో అనే శంక ఉంటుంది. అదే జరిగితే తను నిలదొక్కుకోగలడా, కాంగ్రెసులోకి తిరిగి వెళ్లగలడా, కొత్త పార్టీ పెట్టగలడా, ఉన్న పార్టీని పెద్దాయన చేతుల్లోంచి లాక్కోగలడా? ఇలా అనేక సందేహాలతో కొట్టుమిట్టులాడి వుండాలి. ఎమ్మెల్యేలు కలిసి వస్తారా? వచ్చినా ఎంతమంది? తను మరో నాదెండ్ల అయితే చేతులారా తన రాజకీయ సమాధి తాను కట్టుకున్నట్లే! ఎమ్మెల్యేలను ఊరించినా, ప్రజలు ఊరుకుంటారా? 1984 నాటి ప్రజాప్రభంజనం మళ్లీ వీచి, తమను ఎత్తి కుదేస్తే?

అలా జరగకుండా ఉండాలంటే పెద్దాయనను ప్రజల దృష్టిలో చులకన చేయగలగాలి. లక్ష్మీపార్వతి బూచి చూపి ఆయన కుటుంబాన్ని ఆయన నుండి విడదీయాలి. వారికి తాయిలాలు చూపి బుజ్జగించాలి, మీడియాను మేనేజ్‌ చేయాలి, పెద్దాయన క్యాంప్‌లో తన కోవర్టులను నియమించి, వారిచే నమ్మకద్రోహం చేయించాలి, ఇవన్నీ పెద్దాయన కానీ, ఆయన భార్య కానీ పసిగట్టకూడదు. ఇంత ప్లానింగు తన వలన అవుతుందా? ఏ దశలోనైనా చీదేస్తే? తన మొహం చూసి ప్రజలు ఓటేయలేదని బాగా తెలుసు, పార్టీని సగానికి చీల్చినా, గబుక్కున అసెంబ్లీ రద్దయిపోయి, మళ్లీ ఎన్నికలకు వెళ్లవలసి వస్తే తన చీలిక వర్గం నెగ్గుతుందని నమ్మకమేమిటి? ఇలా అనేక మీమాంసలు పడిన తర్వాత చివరకు భారీ రిస్కు తీసుకున్నట్లు, విజయం సాధించినట్లు చూపితే ఆ పాత్ర గ్రాఫ్‌ను సరిగ్గా ప్రెజంటు చేసినట్లవుతుంది.

అలాగే లక్ష్మీపార్వతి - ఆమె పాత్రను జాలి కలిగేట్లా తీర్చిదిద్దినా నప్పదు. జీవితచరిత్ర రాస్తానంటూ దగ్గరకు వచ్చి, సన్నిహితురాలైంది. తనను వృద్ధిలోకి తెచ్చిన భర్తను విడిచిపెట్టి యీయనను పెళ్లాడింది. సేవలు చేసుకుంటూ ఉండిపోతా అని శపథాలు చేసింది, కానీ భర్తతో బాటు ప్రజలకూ సేవ చేస్తానంటూ బయలుదేరింది. ఏ ముఖ్యమంత్రి భార్యా యిన్ని మంగళహారతులు పట్టించుకోలేదు. పాలనావ్యవహారాల్లో జోక్యం చేసుకుంది. పార్టీలో తన విధేయులతో వర్గాన్ని ఏర్పాటు చేసుకుంది, వారి మెరమెచ్చు మాటలకు మురిసిపోయింది, 'అభిమానుల' నుంచి, కాంట్రాక్టర్ల నుంచి బహుమానాలు స్వీకరించింది, విపరీతంగా సొంత పబ్లిసిటీ చేయించుకుంది. పదేళ్లగా అంటిపెట్టుకుని ఉన్న బాబు గుండెల్లోనే దడ పుట్టించగలిగింది. కొంతమందిని బాబు నుంచి చీల్చి తనవైపు లాక్కోగలిగింది. తన కారణంగా ఎన్టీయార్‌ మాట పడుతున్నాడని, అనుచరులను దూరం చేసుకుంటున్నాడనీ తెలిసినా కూడా వెనక్కి తగ్గలేదు. కొండంత ఎన్టీయార్‌ ముందు బాబు ఏ పాటి అనుకుని మిస్‌కాలిక్టులేట్‌ చేసింది. రాజకీయ అపరిపక్వత, అహంకారం, మొండితనం, అత్యాశ అన్నీ కలగలసి తన పతనానికే కాక భర్త పతనానికి కూడా కారణభూతురాలైంది. ఇలా చూపించినపుడు ఆమె కారెక్టరు రక్తి కడుతుంది.

ఇక ఎన్టీయార్‌ - తక్కిన జీవితం ఎలా గడిచినా, యీ దశలో ఆయన ఉత్థానపతనాలను హేతుబద్ధంగా వివరించినప్పుడు కింగ్‌ లియర్‌ వంటి ఒక షేక్‌స్పియరిన్‌ ట్రాజిక్‌ హీరో తయారవుతాడు. ముదిమి వయసులో తోడు కోసం పెళ్లాడడంలో తప్పు లేదు, కానీ పాలనను నిర్లక్ష్యం చేసి, పార్టీ వ్యవహారాలు పక్కన పెట్టి, పూలరంగడి వేషాలు వేస్తూ రోజూ ఆవిణ్ని వెంటేసుకుని ఊరేగాడు. ఎందరు హితులు చెప్పినా పెడచెవిన పెట్టి, ఆఫ్టరాల్‌ నేను నిలబెట్టిన పూచికపుల్లలు వీరు, నన్నేం చేయగలరు అని అహంకరించాడు. జాతీయ రాజకీయాలకు వెళ్లిపోయి చక్రం తిప్పేస్తా అనుకోవడమే కానీ సొంత పార్టీలో కింద మంట పెడుతుంటే కానుకోలేక పోవడం అహంభావానికి పరాకాష్ఠ. 70 ఏళ్ల వయసు వచ్చి, ముఖ్యమంత్రిగా పాలించి, ఎవర్ని నమ్మాలో, ఎవర్ని నమ్మకూడదో తెలుసుకోలేకపోవడం అమాయకత్వం కాదు, మూర్ఖత్వం. స్వీయతప్పిదాలతో అధికారం, పార్టీ అన్నీ పోగొట్టుకుని, ప్రజాదరణ కరువై, ఆభిజాత్యం దెబ్బ తిని చివరకు గుండెపోటుకు గురై మరణించిన గ్రీక్‌ ట్రాజిక్‌ హీరో ఎన్టీయార్‌.

నిశితంగా చూస్తే దీనిలో ఒక పొయెటిక్‌ జస్టిస్‌ కూడా ఉంది. కొందరు సినిమాతారలు వివాహితుడితో ప్రేమలో పడి, అతడి కాపురంలో నిప్పులు పోసి, మొదటి భార్యకు విడాకులు యిప్పించి, చివరకు తాము కూడా సుఖపడలేకపోవడం చూశాం. ఎన్టీయార్‌ కూడా వృద్ధాప్యంలో తోడు కావాలంటే, ఆరోగ్యం చూసుకోవాలంటే ఏ విధవనో చేసుకోవాల్సింది. కానీ కాపురం చేసుకునే ఒక మహిళపై మరులు కొన్నాడు. ఆమె కాపురాన్ని చెడగొట్టి, ఆమె చేత భర్తకు విడాకులు యిప్పించి, తను కట్టుకున్నాడు. వీరగంధం సుబ్బారావుగారు తప్పకుండా శాపనార్థాలు పెట్టి వుంటాడు. చివరకు ఎన్టీయార్‌ జీవితం ఏమైంది? ఉజ్జ్వలతారగా వెలిగి, తోకచుక్కలా నేలరాలింది. పరాజితుడిగా, కుటుంబం చేతనే త్యజించబడి, ఒంటరిగా అలమటించి మరణించాడు. ఆయనంటే భయపడి చచ్చే కొడుకులే ఎదురు తిరిగి, 'నువ్వు చేసేది ఏమీ బాగాలేదు' అని వేలెత్తి చూపించుకునేట్లా ప్రవర్తించాడు.

ఇలా చూస్తే - ఎన్టీయార్‌ జీవితంలోని ఆ ఘట్టంలోని ఏ పాత్రా వైటూ కాదు, బ్లాకూ కాదు, గ్రే! వాటిని సరిగ్గా ప్రెజెంటు చేయగలిగితే అద్భుతమైన హ్యూమన్‌ డ్రామా పండుతుంది. ఈ పాత్రలెవరో తెలియని విదేశాల్లో కూడా ప్రేక్షకులు స్పందిస్తారు. మరి వర్మ యిలా తీస్తారా లేదా అన్నది చెప్పలేం. అంతా ఆయన దృక్కోణం మీద, శ్రద్ధ మీద ఉంది. కానీ తలచుకుంటే నిజాన్ని చూపించగలడు. ఎందుకంటే ఆయనకు పోయేది ఏమీ లేదు. ఎవరితోనూ మొహమాటాలు ఉన్నట్టు కనబడడు, వివాదాలకు బెదరడు. ఇక ఎన్టీయార్‌ బయోపిక్‌ విషయంలో మాత్రం వాస్తవాలు ఎలా చూపిస్తారా అనే బెంగ మాత్రం నాకుంది. ఎందుకంటే అది ఒట్టి సినిమాగా తయారు కావటం లేదు. పార్టీ రాజకీయప్రయోజనాలను దృష్టిలో పెట్టుకుని తయారవుతోంది. చీమ చిటుక్కుమన్నా, దాన్ని తమ పార్టీ పబ్లిసిటీకి వాడేసుకునే టిడిపి, ఎన్టీయార్‌ బయోపిక్‌ను వదిలిపెడుతుందా? తమకు అనుగుణంగా చరిత్రను మార్చమని అడగవచ్చు.

సినిమా ప్లాను చేసినపుడు కాంగ్రెసుతో టిడిపికి పొత్తు లేదు. కానీ రిలీజు కాబోతున్నపుడు ఉంది. ఎన్టీయార్‌ రాజకీయ ప్రస్థానానికి అడుగడుగునా అడ్డు తగులుతూ, వెక్కిరిస్తూ, కుట్రలు పన్నుతూ వచ్చిన కాంగ్రెసును ఏ కోణంలో చూపిస్తారన్నదే ఆసక్తికరమైన అంశం. నిజానికి నాదెండ్ల వెన్నుపోటు ఉదంతానికి సూత్రధారి రాజీవ్‌ గాంధి, అరుణ్‌ నెహ్రూ. కశ్మీర్‌లో యిదే తరహాలో ఫరూఖ్‌ అబ్దుల్లా ప్రభుత్వాన్ని కూలదోసి, యిక్కడా అదే ప్రయోగాన్ని అమలు చేశారు. అయితే యిక్కడ దెబ్బ తింది. ఇది యథాతథంగా చూపించాలంటే రాజీవ్‌ కొడుకు రాహుల్‌ ప్రస్తుతం బాబుకు స్నేహితుడిగా ఉన్నారు. తన పార్టీ చేపట్టిన అనేక ప్రాజెక్టులను మొన్న తెలంగాణ ఎన్నికల ప్రచారంలో బాబు తనే చేసినట్లు చెప్పుకుంటున్నా, మొహమాటానికి పోయి సవరించకుండా ఊరుకున్న రాహుల్‌ మనసు నొప్పిస్తే బాగుంటుందా? అనుకుని రాజీవ్‌ గాంధీని కుట్రదారుగా చూపించడం మానేస్తే డ్రామా తగ్గిపోతుంది. ఎందుకంటే అప్పుడు రాజీవ్‌ ప్రధాని కొడుకు. ఆ స్థాయిలో మన హీరోని దింపే కుట్ర జరిగిందంటే ఆ కిక్కే వేరు. నాదెండ్ల స్థాయిలోనే కుట్ర జరిగిందంటే పేలవమై పోతుంది.

అన్నట్లు, నాదెండ్ల భాస్కరరావుగారి పేరు కూడా చెప్పరని వదంతులు వస్తున్నాయి. మరి ఎవరి పేరు చెప్తారు? ఏదో కల్పితమైన పేరా? అలా అయితే కాంగ్రెసు పార్టీ పేరు కూడా లేకుండా గీంగ్రెసు పార్టీ అని పెడతారా? లేకపోతే ఆ పేరు రాగానే మ్యూట్‌ చేసేస్తారా? ఎన్టీయార్‌ పాత్ర 'కుక్కమూతి పిందెలుగా మారిన ఆ దుష్ట డాష్‌డాష్‌' అని డైలాగులు చెప్తారా? అలా అయితే అది బయోపిక్‌ ఎలా అవుతుంది? 1984 ప్రజా ఉద్యమం టైములో స్థానిక బిజెపి నేతలే కాక, జాతీయ బిజెపి నేతలు కూడా ఎన్టీయార్‌కు అండగా నిలిచారు. ఇప్పుడు అది చూపిస్తే బిజెపి పట్ల ఆదరణ పెరుగుతుందేమో నన్న భయంతో దాని పేరు కూడా ఏ జెబిపి అనో మార్చేస్తారా? పార్టీ ఆవిర్భావం నుంచి ఎన్టీయార్‌కు కుడిభుజంగా వ్యవహరించిన ఉపేంద్ర తర్వాతి రోజుల్లో పార్టీ వీడి బిజెపికి, కాంగ్రెసుకు వెళ్లారు. ఆయన్ని చూపుతారో లేదో!

ఇలా ఆలోచిస్తే యీ బయోపిక్‌ ఎలా రూపొందుతుందాన్న దిగులు కలుగుతుంది. తెర మీద చూస్తే తప్ప చెప్పలేం. వాస్తవాలకు సుదూరంగా వెళితే మాత్రం విమర్శలు తప్పవు. ముఖ్యపాత్రల పేర్లు కూడా ప్రస్తావించే ధైర్యం లేనపుడు బయోపిక్‌ అని చెప్పుకోకుండా బయోఫిక్షన్‌ అని ఒప్పేసుకుంటే మేలు. - ఎమ్బీయస్‌ ప్రసాద్‌ (డిసెంబరు 2018)